
Dou voordag 
sê  ou  Witlies 
750,000  keer 
goeie  móre ! 


Ons  noem  haar  Witlies.  Sy  is  gisteraand  gemelk  en 
vanmóre  het  die  nodige  aantal  pinte  op  die  voorstoep 
gestaan! 

Uit  die  uier  in  die  melkkan  . . . in  die  melkkan  na 
die  melkery  . . . en  dan  tot  voor  u deur.  So  voorsien 
ou  Wiilies  daagliks  in  die  behoeftes  van  750,000  huis- 
gesinne,  versprei  oor  472,494  vierkant  myl.  So  lewer 
die  melkboer  gereeld  sy  bydrae  tot  die  welsyn  van  ons 
volk.  So  bewys  die  Spoorweë  dag  vir  dag  dat  die  taak 
van  laai,  vervoer  en  aflewering  in  Suid-Afrika  op  breë 
skeuers  rus.  En  as  ’n  mens  ag  slaan  op  hoeveel  tonne 
en  myle  dit  verg  om  ’n  groeiende  volk  soos  ons  s’n  te 
voed,  te  klee  en  te  huisves,  dan  besef  jy  dat  ou  Wit- 
lies  se  melk  maar  ’n  druppel  in  ’n  baie  groot  emmer 
is  . . . besef  jy  presies  hoe  breed  daardie  skouers  is! 

NUWE  WERKE  IN  DIE  PERS 

GERMANICUS 

N.  P.  VAN  WYK  LOUW 

Hierdie  werk  van  Van  Wyk  Louw,  wat  reeds  oor  alle  senders 
van  die  S.A.U.K.  uitgesaai  is,  sal  na  verwagting  teen  die 
middel  van  November  verskyn. 

★ 

V ERGELEGEN 

D.  J.  OPPERMAN 

Opperman  se  nuwe  drama  sal  teen  die  einde  van  September 
gereed  wees. 

★ 

KOBUS 

G.  H.  FRANZ 

Nog  ’n  mooi  verhaal  waarin  die  lewe  van  die  Bantoe  uitgebeeld 
word.  Die  boek  sal  vroeg  in  Oktober  gereed  wees. 

★ 

NUWE  STORIES  VAN  RIVIERPLAAS 

ALBA  BOUWER 

Die  nuwe  bundel  Rivierplaas-stories  sal  net  so  gewild  wees  soos 
Alba  Bouwer  se  eerste  bundel.  Hierdie  werk  sal  teen  die  middel 
van  Oktober  gereed  wees. 

★ 

DIE  ONVERDEELDE  UUR 

ANNA  M.  LOUW 

Dit  is  een  van  die  mooiste  Afrikaanse  novelles  wat  in  die  jongste 
tyd  in  Afrikaans  geskryf  is.  Verskyningsdatum: 

Middel  van  Oktober. 

★ 

DIE  REUS  VAN  DORINGBERG 

H.  J.  VERMAAS 

Dit  is  ’n  werk  wat  niks  agterstaan  by  Mary  O’Hara  se 
klassieke  verhaal  oor  ’n  perd  nie.  Hier  gaan  dit  om  ’n 
afrikanerbul. 

★ 

NASIONALE  BOEKHANDEL  BEPERK 

2).  2 WJLL 

VLEIDAMP 

Hoe  sag  voel  die  vingers 
van  die  mis  aan  die  vlei! 

Die  dof  word  van  sinne 
in  balfsluimer  gly: 

so  effens  ’n  swewe, 
g’n  staan  nie  of  staan, 

’n  buiwer  verlore 
tussen  niks  en  ontstaan. 

So  effe  geskei, 
so  digteby, 
onbeldere  vorme 
wat  kom  en  vergly 

in  die  aand  se  dampe, 
van  klamte  gemaak  . . . 

Uit  die  bome  se  wortels 
’n  wêreld  genaak  . . . 

In  die  vlakte  se  kriebos 
sterf  skemergeruis. 

W aar  voel  ek  die  wande 
van  die  stilte  se  huis? 

O,  kon  ek  verneem, 
o,  kon  ek  aanskou 
die  genade  van  God 
wat  die  wêreld  hou, 

wat  die  bloeisel  se  drang 
voltooi  in  die  vrug, 
wat  toef  om  die  sterre 
se  onmeetbare  vlug; 

wat  die  juigende  vlerk 
van  die  valk  omvou 
en  my  asem  se  voetstap 
in  ewewig  hou; 

wat  oorkant  die  sinne 
se  flou  bestaan, 
wat  agter  die  sluier 
my  met  stombeid  sou  slaan! 

So  effe  die  sluier: 
geheime  bly  groot, 
tot  die  uur  ons  verhef 
uit  die  Tyd  se  skoot. 

W ant  verskietende  ster 
se  oomblik  is  roem, 
vir  mense  wat  kom 
net  ’n  naam  om  te  noem. 

Nog  voel  die  vingers 
van  die  mis  aan  die  vlei, 
en  ek  voel,  ’n  Wese 
gaan  stil  verby. 

<2 JredericL  jdhiíippiAó 


S.  P.  E.  BOSHOFF 


Ek  het  Maandagaand  met  ’n  skok  en  innige  leedwese  van 
die  plotselinge  heengaan  in  Pretoria  van  dr.  F.  P.  van  der 
Merwe  verneem.  Vir  ons  was  hy  altyd  net  Fritz.  Waar  ek 
hier  ’n  eresaluut  aan  sy  nagedagtenis  bring,  wil  ek  my  in 
hoofsaak  by  my  persoonlike  herinneringe  in  verband  met 
sy  laaste  lewensjare  bepaal,  omdat  die  lewensfeite  van  sy 
kinder-  en  jeugjare  my  minder  goed  bekend  is.  As  lid  van 
die  S.A.  Akademie  se  Taaladvieskomitee  het  ek  hom 
gedurende  die  afgelope  5j>  jaar  leer  ken  en  in  hierdie  kort 
tydperk  ook  sy  besondere  kwaliteite  leer  ken  en  waardeer. 
Van  ’n  bode  het  hy  opgeklim  tot  doktor  in  die  lettere  en 
wysbegeerte  en  tot  die  verantwoordelike  betrekking  van 
taaladviseur  vir  die  S.A.  Uitsaaikorporasie.  ’n  Mens  klim 
nie  sommer  vanself  van  sport  tot  sport  op  die  leer  van 
bevordering  nie,  selfs  nie  in  Suid-Afrika  met  sy  groot 
tekort  aan  werkkragte  nie.  Daarvoor  was  in  sy  geval  aan- 
leg,  speursin,  toewyding,  werklus  en  werkkrag  nodig. 
Hierdie  eienskappe  het  hy  ryklik  besit:  hy  was  ’n  genie 
volgens  Carlyle  se  definisie  van  ’n  genie  as  iemand  met 
onbeperkte  werkkrag. 

Fritz  was  ’n  outodidak  in  die  sin  dat  hy  sy  hele  oplei- 
ding  hoofsaaklik  deur  selfstudie  verkry  het.  So  het  hy 
gematrikuleer,  die  Baccalaureusgraad  behaal  en  uiteinde- 
lik  die  doktorsgraad  verwerf  met  ’n  proefskrif  oor  Vertaling 
as  Kuns.  Die  publikasie  van  hierdie  werk  deur  die  een  of 
ander  liggaam  sou  ’n  verdiende  huldeblyk  en  ’n  mooi  daad 
van  waardering  vir  sy  nagedagtenis  wees,  en  ek  wil  dit 
graag  ten  sterkste  aanbeveel.  Sy  akademiese  studies  was 
maar  ’n  onderdeel  van  sy  veelsydige  en  veelvuldige  werk- 
saamhede.  ’n  Deeglike  kennis  van  Afrikaans,  Nederlands  en 
Engels  is  by  die  gemiddelde  ontwikkelde  Afrikaner  byna  ’n 
vanselfsprekendheid,  of  behoort  dit  te  wees.  Maar  behalwe 
hierdie  kennis  het  Fritz  nog  veel  meer  as  ’n  blote  leeskennis 
van  Duits,  Frans  en  Italiaans  gehad  en  hom  selfs  vir  die 
bestudering  van  Spaans  en  Russies  geïnteresseer.  Hy  was 
in  staat  om  ook  uit  Spaans  te  vertaal.  Sy  kennis  van 
Italiaans  en  sy  bemoeiinge  om  kultuurgoedere  tussen  ons 

land  en  Italië  uit  te  ruil,  het  meegebring  dat  die  Italiaanse 
Regering  hom  in  1953  ’n  studiebeurs  toegeken  het  vir 
verdere  studie  in  Italië.  Hiervan  het  hy  vrugbare  gebruik 
gemaak.  Sy  vaderland  het  ook  sy  verdienstes  erken  deur 
hom  assessorlid  van  die  Suid-Afrikaanse  Akademie  vir 
Wetenskap  en  Kuns  te  maak.  As  ons  hierdie  prestasies 
vergelyk  met  dié  van  universiteitstudente  wat  die  volle 
geleentheid  van  ’n  akademiese  opleiding  geniet  het,  dan 
getuig  dit  van  sy  buitengewone  aanleg  en  sy  groot  deur- 
settingsvermoë. 

Hy  het  die  tekortkomings  van  ’n  outodidak  geopenbaar, 
maar  ruimskoots  daarvoor  vergoed  deur  die  eienskappe  wat 
ons  dikwels  by  ’n  outodidak  vind.  Hy  was  m.a.w.  nie  ’n 
blote  naprater  nie,  maar  iemand  met  ’n  selfstandige  oordeel 
en  daarby  ’n  lewenslange  student.  Sy  verklaring  aan  ’n 
Engelse  blad  na  sy  promosie:  „Ek  gaan  studeer  so  lank 
as  ek  lewe,”  karakteriseer  sy  hele  lewenshouding,  en  hy 
het  dit  dan  ook  tot  op  die  einde  letterlik  uitgelewe.  Sulke 
outodidakte  is  soms  koppig,  en  dit  was  hy  meermale  ook, 
maar  dit  was  ’n  waardeerbare  koppigheid  wat  ’n  mens 
dikwels  moeilik  van  beginselvastheid  kan  onderskei  en 
derhalwe  moet  respekteer.  Sy  moedertaal  het  hy  skriftelik 
as  joernalis,  eers  by  ’n  tweetalige  Pretoriase  blad  en  later 
as  verslaggewer  by  die  redaksie  van  Die  Transváler,  leer 
hanteer.  Verder  het  hy  hom  deeglik  sowel  in  die  taal-  as 
in  die  letterkunde  van  verskeie  volke  ingewerk  en  romans, 
kortverhale,  talryke  liedere,  operas  en  operettes  uit  Frans, 
Italiaans,  Duits  en  Engels  vertaal.  Vir  hom  het  dit  inlewing 
in  die  letterkundige  werke  van  die  groot  meesters  — Dante, 
Boccacio,  Petrarca,  Leopardi,  Schopenhauer  — beteken, 
maar  verder  ook  die  vorming  van  eie  estetiese  insig,  bestu- 
dering  van  die  taalaard  van  die  betrokke  tale,  ten  slotte 
en  veral  oefening  in  die  hantering  van  sy  eie  moedertaal. 
Ek  noem  in  hierdie  verband  slegs  sy  vertaling  van  Flaubert 
se  bekende  Franse  roman  wat  hy  as  Mevrou  Bovary  vertaal 
het.  Daarby  noem  ek  nog  ’n  eie,  oorspronklike  roman, 
Anderkant  die  Einders.  Hierdie  vertaalwerk  en  die  skrywe 
van  eie  gedigte,  novelles,  verhale  en  kritiese  artikels 
verteenwoordig  sy  letterkundige  en  gedeeltelik  ook  sy 
taalkundige  werksaamhede.  Op  taalgebied  het  hy  hom  meer 
bepaald  vir  Afrikaans  net  so  verdienstelik  gemaak.  Ek 
herinner  in  hierdie  verband  aan  sy  tientalige  Ontwerplys 
Musiekterme,  ’n  ongepubliseerde  stuk  werk  van  meer  as 
250  bladsye  folioformaat,  waarin  hy  duisende  musiekterme 
uit  ’n  tiental  tale  byeengebring,  in  fonetiese  skrif  getran- 
skribeer,  van  definisies  voorsien  en  in  Afrikaans  vertaal 

het.  Musiekspeel  was  vir  hom  ’n  liefhebbery  en  vir  sy 
dogtertjies  het  hy  ten  laaste  nog  die  nodige  gedoen  om 
hulle  in  staat  te  stel  om  musiek  te  leer  en  dit  te  leer  liefkry. 
Gedurende  die  afgelope  maande  was  hy  besig  om  al  die 
plekname  in  die  lys  Amptelike  Plekname  in  die  Unie  en 
Suidwes-Afrika  in  fonetiese  skrif  oor  te  bring  om  as 
leiding  te  dien  vir  die  regte  uitspraak  van  sulke  name  vir 
al  diegene  wat  nuusberigte  moet  uitsaai.  So  ’n  lys  van  die 
name  van  bekende  komponiste,  kunstenaars,  wetenskap- 
likes  en  staatsmanne  het  hy  reeds  tevore  opgestel.  Aan  die 
Taaladvieskomitee  van  die  Akademie  het  hy  maandeliks 
lyste  voorgelê  vir  bespreking  en  advies  oor  slordige  en 
foutiewe  taalgebruik,  uitspraak,  vertaling,  Anglisismes,  en 
so  meer.  Hierdie  materiaal  het  hy  op  kaarte  aangebring 
vir  raadpleging  deur  almal  wat  belang  daarby  in  die 
uitsaaidiens  het,  terwyl  hy  hierdie  gegewens  verder  tot 
verslae  en  aanbevelings  verwerk  het  wat  aan  die  uitsaai- 
personeel  omgestuur  is.  Hy  was  lid  van  verskeie  vaktaal- 
komitees  en  het  reeds  vir  die  Honneursgraad  ’n  verhande- 
ling  oor  vakterminologie  gelewer.  Daar  was  letterlik  geen 
einde  aan  die  veelheid  en  die  omvattendheid  van  die 
taalwerksaamhede  wat  hy  homself  opgelê  het  of  wat  deur 
ander  op  hom  gelaai  is  nie. 

In  ’n  land  met  so  min  werkkragte,  veral  op  hierdie 
gebied,  is  sy  heengaan  in  die  fleur  van  sy  lewe  ’n  groot 
verlies  vir  die  Uitsaaikorporasie,  ’n  verlies  ook  vir  die 
beoefening  van  ons  taal  en  die  bevordering  van  ons 
kultuurbelange.  Tog  het  al  sy  veelvuldige  werksaamhede 
nooit  van  hom  ’n  blote  boekwurm  en  masjienmens  gemaak 
nie:  hy  het  in  die  eerste  plek  nog  mens  gebly,  volbloedige 
en  warmhartige  mens,  ons  vriend  Fritz;  en  sy  heengaan  is 
vir  my  nie  alleen  ’n  persoonlike  verlies  nie,  maar  ’n 
nasionale  verlies.  En  nou  kom  ek  ten  slotte  tot  diegene 
wat  die  intiemste  regstreeks  by  sy  heengaan  betrokke  is  — 
sy  gesinslede.  Ek  kom  tot  hulle  met  leë  hande  en  ’n  paar 
skamele  woorde,  maar  in  hierdie  woorde  wil  ek  my  suiwer 
en  opregte  meegevoel  lê,  wil  ek  alles  sê  waartoe  ek  onder 
die  omstandighede  in  staat  is.  Mag  sy  nuttige  en  toe- 
gewyde  lewe,  sy  buitengewone  verdienstes  en  alles  wat  hy 
verrig  het,  vir  hulle  soos  vir  my  ’n  aangename  herinnering 
wees  en  bly  en  ons  versterk  in  die  oortuiging  dat  werk  wat 
goed  gedoen  is,  nooit  vergaan  nie,  al  bly  dit  in  die 
onafbroke  voortbestaan  van  die  mens  net  voortlewe  as  ’n 
inspirasie  vir  hulle  wat  daardie  arbeid  later  moet  opneem 
en  voortsit. 

iUenocli^:  n Uemuujm^ 


W.  A.  DE  KLERK 


’n  Rukkie  gelede  het  die  Afrikaanse  toneelspeler,  André 
Huguenet,  in  ’n  onderhoud  met  ’n  Afrikaanse  dagblad 
verklaar : „. . . Alle  aktiewe,  gevestigde  amateurgroepe  het 
feitlik  verdwyn  en  die  Afrikaanse  toneel  bestaan  nie  meer 
nie.”  In  ’n  artikel  is  daarop  gewys  dat  in  die  Moederstad 
gedurende  die  eerste  ses  maande  van  vanjaar  nog  nie  ’n 
enkele  Afrikaanse  opvoering  plaasgevind  het  nie  — dit  ten 
aanskoue  van  27  Engelse  opvoerings,  baie  waarvan  van 
werklik  hoogstaande  gehalte  was ; ten  aanskoue  verder  van 
’n  Kunsfees  deur  die  Kleurlinggroep  Eoan,  wat  vanjaar 
o.a.  verantwoordelik  was  vir  ’n  skitterende  aanbieding  van 
Traviata,  ’n  besonder  geslaagde  uitvoering  van  Mendel- 
sohn  se  Elia,  asook  ’n  balletprogram,  wat  ses  balletdanse 
ingesluit  het,  en  meer  as  100  maal  voor  die  publiek  van 
Kaapstad  en  elders  aangebied  is. 

Helaas,  dit  is  tans  ’n  bedroewende  feit  dat  die  blad  waarna 
verwys  is,  se  spesiale  rubriek,  onlangs  ingestel  om  kultuur- 
aangeleenthede  voor  die  publiek  te  hou,  vandag  vir  seker 
90%  te  doen  moet  hê  met  geestesaktiwiteite  wat  nie 
spesifiek  eie  aan  die  Afrikaner  is  nie.  Dit  skyn  wel  asof 
die  toestand  in  ander  groot  sentra  van  ons  land  nie  veel 
beter  is  nie.  Wie  se  skuld  is  dit?  Seker  nie  die  skuld  van 
die  betrokke  dagblad  of  blaaie  nie.  Hulle  reflekteer  tog 
immers  maar  net  die  toestand  soos  hulle  dit  vind. 

Op  sy  jaarvergadering,  Julie  1953,  gehou  te  Stellen- 
bosch,  het  die  S.A.  Akademie  vir  Wetenskap  en  Kuns, 
geluister  na  ’n  treffende  voorsittersrede  van  dr.  T.  E.  W. 
Schumann,  wat  in  sy  slotwoorde  vertel  het  van  Satan 
wat  herhaaldelik  voor  die  Here  verskyn  het  met  die 
versoek  dat  die  ,klein  volkie  in  Suid-Afrika’  maar  net  op 
die  proef  gestel  moet  word  — dan  sal  hulle  afdwaal  en  nie 
op  hulle  weg  volhard  nie.  Dit  is  gedoen,  maar  die  volk  het 
nie  afgedwaal  nie.  Oorlog,  armoede,  ellende,  droogte  — 
ondanks  alles  het  hulle  getrou  gebly.  Maar  Satan  het 
’n  laaste  maal  gekom  en  nog  één  vergunning  gesmeek. 

. . . „En  die  Here  antwoord : ,Ook  hierdie  keer  sal  dit 
aan  jou  toegestaan  word.  Wat  is  jou  versoek?’ 

. . . „En  Satan  sê : ,Laat  dan  toe  dat  die  volk  met 

voorspoed  getref  word ; en  laat  hom  met  welvaart  geteister 
word  — waarlik  hy  sal  hierdie  vuurproef  nie  deurstaan  en 
op  sy  weg  volhard  nie.” 

Kan  dit  wees  dat  hierdie  waarskuwing  wat  reeds  drie 
jaar  gelede  voor  die  versamelde  geesteskragte  van  ons 
volk  geuiter  is  maar  net  beskou  moet  word  as  ’n  oulike 
redetjie,  sonder  veel  betrekking  op  die  werklikheid?  Kan 
dit  wees  dat  dit  op  geen  manier  verder  gereik  het  as  daardie 
min  of  meer  geslote  vergadering  nie?  Of  moet  ons  aan- 
neem  dat  nie  die  woord  nie  maar  die  leegte,  die  skielike 
besef  van  armoede  en  agteruitgang  alleen  tot  die  werklik- 
heid  kan  terugvoer?  Kan  dit  wees  dat  ons  almal  die 
afgelope  tiental  jare  so  begoël  is  deur  ons  materiële  en 
politieke  voorspoed  dat  dit  gestadige  verlies  aan  swaar- 
gewonne  terrein  ons  glad  nie  eens  meer  opgeval  het  nie? 

Want  dit  is  in  baie  opsigte  die  wese  van  die  situasie : die 
Afrikaanse  taal,  wat  altoos  nog  gans  die  volk  is,  is  in 
hierdie  jaar  1956  inderdaad  swakker  daaraan  toe  as  wat 
hy  in  die  jaar  1946  was.  En  tensy  ’n  nuwe  bewustheid 
van  ons  taak  ontgloei,  tensy  daar  ’n  nuwe  verset  kom,  skyn 
dit  wel  asof  ons  nog  nie  die  einde  van  die  aftakelings- 
proses  gesien  het  nie. 

Skrywer  is  deeglik  bewus  daarvan  dat  hy  van  oor- 
drywing  en  alarmisme  verdink  kan  word.  Maar  selfs  die 
koelste  betragting  en  die  mees  objektiewe  beskouing  dwing 
hom  telkens  tot  die  gevolgtrekking  dat  ons  besig  is  om  op 
’n  ontstellende  manier  vendusie  te  hou  met  ons  Afrikaanse 
geestesgoed.  Die  agteruitgang  van  die  eens  so  lewens- 
kragtige  Afrikaanse  amateurtoneel  is  reeds  as  voorbeeld 
genoem.  Die  metamorfose  wat  die  Afrikaanse  tydskrifwese 
die  afgelope  jaartien  ondergaan  het,  kan  ook  as  sodanig 
dien.  Die  weg  wat  ons  radiowese  ingeslaan  het,  die  mate 
waarin  hierdie  instelling  opgeneem  is  in  en  omvorm  is 
deur  die  nywerheidsomwenteling,  wat  hier  te  lande  nog 
lank  nie  afgeloop  is  nie,  vorm  miskien  by  uitstek  die 
gebied  waarin  die  Afrikaanse  gedagte  verflou  het. 

Want  laat  ons  dit  maar  eerlik  onder  die  oë  sien:  die 
Afrikaanse  Radio,  wat  soos  die  Afrikaanse  Toneel,  een- 
maal  so  ’n  lewensbelangrike  rol  in  ons  volk  se  geesteslewe 
gespeel  het,  moes  die  afgelope  sewe  jaar  op  ’n  ontstellende 
wyse  invloed  en  trefkrag  inboet,  onder  die  aanslag  van  ’n 
grootliks  Engelstalige  handelsdiens.  Ons  wat  nie  van  die 

heel  jongste  geslag  meer  is  nie,  het  groot  geword  met  ’n 
kennis  van  en  ’n  waardering  vir  ’n  Afrikaanse  diens, 
wat  nie  slegs  midde  in  die  volkslewe  gestaan  het  nie,  maar 
in  staat  was  om  die  meerderheid  van  luisteraars  in  Suid- 
Afrika  te  trek.  Vandag  belewe  ons  egter  en  word  ons 
kinders  groot  met  ’n  radiowese  waarin  die  Afrikaanse 
gedagte  alhoemeer  op  die  agtergrond  verdwyn,  nie  omrede 
’n  daling  in  die  gehalte  van  die  Afrikaanse  program  nie, 
eerder  omrede  die  opkoms  en  oorheersing  van  die  huidige 
Springbokdiens. 

Voorwaar  is  dit  ironies  dat  in  ’n  tyd  toe  die  Afrikaner 
politiek  en  ekonomies  gesproke  seker  sterker  gestaan  het 
as  tevore  in  sy  geskiedenis,  die  posisie  van  sy  taal  so 
onteenseglik  moes  verswak  het  in  een  van  die  land  se 
grootste  staatsbeheerde  korporasies.  Dat  so  ’n  korporasie 
in  eerste  instansie  te  doen  het  met  geestesgoed,  maak 
dit  seker  dubbel  betreurenswaardig. 

Hoe  het  dit  dan  gekom?  Hoe  is  dit  moontlik  dat  hierdie 
toestand  so  oogluikend  ontwikkel  het?  Die  antwoord  is 
eenvoudig.  Die  Afrikaner,  ondanks  die  groot  vorderig  wat 
hy  op  ekonomiese  gebied  getoon  het,  beheer  volgens  skat- 
ting  nog  maar  sowat  10%  van  die  land  se  sakeonderne- 
mings  en  nywerhede.  ’n  Handelsdiens  grootliks  ingestel  na 
die  wense  van  die  adverteerders,  en  waar  daardie  adver- 
teerders  vir  90%  nie-Afrikaans  is,  moes  dus  uit  die 
aard  van  die  saak  tot  ’n  verswakking  van  Afrikaans  in  die 
radiowese  gevoer  het. 

Die  kliënt  is  in  die  handel  altyd  reg.  En  daar  is  volop 
blyke  dat  dit  borge  van  ons  handelsradiodiens  dit  ook 
besef.  Die  Vereniging  van  Adverteerders  het  ook  indertyd, 
soos  by  monde  van  hulle  Uniale  Voorsitter,  mnr.  G.  L. 
Hindley,  besliste  eise  gestel  om  méér  seggenskap  vir  die 
adverteerders.  Hulle  betreur  op  geen  onsekere  wyse  die 
,monopolistiese  houding  van  die  S.A.U.K.’  (sic!)  en  eis 
dat  as  die  kommersiële  beeldradio  die  dag  hier  is,  hulle 
dan  meer  seggingskap  daarin  wil  hê  as  wat  hulle  tans  in 
Springbokradio  het.  In  die  verbygaan  kan  daar  slegs 
gemeld  word  dat  as  daardie  kwaaie  dag  moet  aanbreek, 
die  Afrikaanse  taal  wat  reeds  in  die  oorgroot  meerderheid 
van  Suid-Afrikaanse  uitsendings  in  die  duisternis  uitgeja 
is,  dan  seker  finaal  aan  ’n  onsekere  toekoms  uitgelewer  sal 
word.  Weer  moet  daar  gesê  word  dat  dit  byna  ongelooflik 

maar  tog  waar  is  dat  alles  plaasgevind  het  onder  die  bewind 
van  Afrikanersi 

Daar  is  voldoende  getuienis  dat  die  Radio-owerheid  die 
oorheersing  van  gevestigde  materiële  belange  erken,  veral 
wanneer  hy  verklaar  dat  dit  nie  moontlik  is  om  meer 
Afrikaans  in  die  handelsdiens  te  hoor  nie,  aangesien  dit  die 
borg  moet  vrystaan  om  sy  eie  medium  te  kies.  Natuurlik 
kies  die  groot  sake-ondernemings  met  slegs  enkele 
uitsonderings  dan  Engels.  Hulle  kies  Engels  omdat  dit  in 
eerste  instansie  hulle  eie  taal  is,  tweedens  omdat  die 
Engelse  programme  heel  maklik  en  teen  betreklike  geringe 
koste  pakkiesgewyse  of  blikkiesgewyse  van  die  V.S.A., 
Australië,  of  Engeland  ingevoer  kan  word.  Waarom  sal  ’n 
groot  Engelsgeorienteerde  sakeonderneming  dan  belang- 
stel  in  die  groei  en  beskerming  van  ’n  jong  en  vreemde 
taal  en  kultuur?  Vanselfsprekend  stel  hy  eintlik  net  in 
één  ding  belang:  die  verkoop  van  sy  ware.  En  as  sy  ware 
dan  in  Suid-Afrika  ewegoed  deur  gebruikmaking  van  die 
Engelse  uitsaaiwoord  van  die  hand  gesit  kan  word,  bestaan 
daar  enige  rede  wTaarom  hy  die  moeite  sal  doen  om  eie, 
inheemse  Afrikaanse  luisterstof  aan  te  bied?  Die  gevolg 
is  kortlik  nou  as  volg:  die  huidige  handelsdiens  se  paar 
Afrikaanse  programme  vorm  ’n  patetiese  minderheid  van 
wrat  uitgesaai  word.  Vir  die  Afrikaanse  luisteraar  bestaan 
daar  in  sy  eie  taal  dus  prakties  één  program  waarna  hy 
kan  luister  — ’n  program  wrat  steeds  moet  veg  om  die 
behoud  van  ’n  steeds  dalende  luisterkring,  téén  die  verdwy- 
ning  van  Afrikaanse  luisteraars,  veral  onder  die  opkomende 
geslag,  asook  teen  die  neiging  in  eie  geledere  om  ook  maar 
die  soort  stof  aan  te  bied  wrat  so  flink  en  so  maklik  in 
Engels  oor  die  handelsender  aangebied  word;  die  Afri- 
kaanse  diens  moet  darem  behou  wat  hy  nog  het.  Siedaar 
hoe  Gresham  se  wTet  ook  op  geestelike  terrein  sy  toepassing 
vind. 

Terwyl  daar  dan  vir  die  Afrikaanse  luisteraar  in  sy  eie 
taal  net  één  program  bestaan  wTaarna  hy  kan  luister,  het 
die  Engelse  luisteraar  vandag  die  keuse  van  drie 
programme  — t.w.  die  gewrnne  Engelse  diens,  die  Spring- 
bokhandelsdiens,  en  die  handelsdiens  uit  Lourenco 
Marques,  wTat  ook  maar  ’n  Suid-Afrikaanse  diens  is,  aange- 
sien  dit  deur  Suid-Afrikaanse  belange  in  stand  gehou, 
aangebied  en  hoofsaaklik  na  die  Unie  gerig  word.  Waar 

die  feit  onomstootlik  dus  staan  dat  ons  prakties  één  Afri- 
kaanse  diens  het  teen  drie  Engelstalige  dienste,  waar 
genoemde  Engelse  dienste  so  maklik  en  kwistig  gebruik 
kan  maak  van  wêreldwyse  transkripsieprogramme  — 
programme  saamgestel  deur  mense  oud  in  die  kuns  om  ten 
volste  ,human  appeal’  uit  te  buit  — is  dit  dus  te  begryp  dat 
die  stryd  van  die  Afrikaanse  diens  om  sy  waardigheid  en 
invloed  te  bewaar  hartbrekend  moeilik  is. 

En  hoe  kan  hy  dit  dan  op  enige  noemenswaardige  wyse 
bewaar  wanneer  dit  ’n  treurige  feit  is  — vra  maar  aan  die 
ouers  van  Paarl,  Kaapstad,  Johannesburg,  Stellenbosch, 
Putsonderwater  en  Riviersonderend  — dat  ons  jong 
mense  in  toenemende  getalle  swig  voor  die  subtiele  aan- 
trekking  van  die  handelsdiens,  met  sy  uitheemse  geestelike 
spyse.  Die  ouer  geslag  van  more  en  die  jongste  geslag  van 
vandag  word  dus  in  aansienlike  mate  groot  met  iets  wat 
die  volslae  verloëning  van  die  eie  meebring.  Dit  is  nie 
soseer  die  feit  dat  hulle  luisterstof  Engelstalig  is  nie.  Dit 
is  eerder  die  feit  dat  dit  uitheems  is,  dat  dit  grootliks  én 
in  sy  vreemdheid,  en  in  sy  valse  waardes  en.vlak  emosies, 
die  lewensbelangrikheid  van  die  eie  ontken. 

Met  hierdie  feite  in  gedagte  staan  dit  nog  as  verre- 
gaande  vreemd  dat  daar  tydens  die  bespreking  van  die  pos 
gedurende  die  jongste  Volksraadsitting  nie  een  enkele  lid 
was  wat  gewys  het  op  hierdie  wantoestand  nie ! Een  lid  het 
wel  oor  die  handelsdiens  gepraat — maar  vertel  dat  dit  ’n 
„geweldige  sukses”  is.  Uit  welke  oogpunt?  . . . Beslis  nie 
uit  dié  van  die  Afrikaner  wat  nog  ’n  prys  stel  op  sy  eie 
geestesgoed  nie.  Ander  lede  het  onbenullig  gekla  oor  die 
uitspraak  van  Kairo,  van  Minister,  en  nog  meer.  Nog 
ander  het  verontwaardig  geëis  dat  die  Intervarsity-uitsen- 
ding  nie  weer  deur  die  sesuurnuus  onderbreek  moet  word 
nie.  Een  was  baie  begaan  oor  die  indiskresie  van  ’n 
Engelse  omroeper  wat  die  dames  van  die  Black  Sash  in  sy 
plateprogram  gelukgewens  het.  Iemand  het  iets  te  sê  gehad 
oor  die  rol  van  SAPA.  Maar  die  lid  wat  moes  opstaan  en 
in  alle  erns  vra:  „Hoe  is  dit  dan  moontlik  dat  die  Afri- 
kaanse  taal,  wat  reeds  soveel  terreine  verower  het,  hier 
in  ons  uitsaaidiens  so  agteruitgegaan  het?”  — dié  makeer 
nog.  Dit  is  moeilik  om  te  glo,  maar  helaas,  dit  is  waar. 

Terwyl  sulke  vrae  dan  nie  gestel  is  nie,  kan  ons  wel  ons 
self  maar  nou  die  vraag  gaan  stel : watter  verwagtings  kan 

daar  gekoester  word  van  jong  Afrikaners  wat  groot- 
word  teen  die  agtergrond  van  Superman,  Wonderman 
verder  die  hele  rits  ,tear  jerkers’  en  ,soap  operas’  — sy 
dit  nou  Second  Fiddle,  The  doctor’s  Hnsband,  of  Lonely 
Marriage,  soos  dit  heet:  the  story  of  a girl  who  wanted  to 
be  loved,  and  a man  who  did  not  dare  — Nadat  hulle  dié 
soort  ding  daagliks  vir  ’n  aantal  jare  ingeneem  het,  kan 
daar  hoop  bestaan  dat  hulle  enige  gevoel  sal  hê  vir  wat 
in  hulle  eie  samelewing,  hulle  eie  volkslewe  plaasvind?  Die 
vraag  kan  verder  ook  gestel  word  of  daar  enige  soewereine 
volk  is,  enige  volwasse  volk  wat  dit  sal  duld  dat  so  iets 
aan  sy  jeug  gedoen  word.  Skrywer  weier  om  te  glo  dat 
ons  nie  ’n  sowereine  en  geestelik  volwasse  volk  is  nie  — 
daarvoor  het  ons  seker  reeds  te  veel  deurgemaak.  Daar- 
om  is  dit  beter  as  ons  maar  glo  dat  hierdie  fantastiese 
toestand  geduld  word,  slegs  omdat  ons  die  afgelope  jare 
so  blind  geslaan  is  deur  ons  politieke  en  materiële  welvaart. 

Vir  die  gewin  van  ’n  paar  honderduisend  pond  jaarliks, 
het  ons  dus  toegelaat  dat  ’n  groot  kultuurmedium  verswak 
word,  dat  ons  taal  en  in  die  algemeen  ons  eiegoed  verdring 
word  ten  gunste  van  die  oppervlakkig  uitheemse.  Mens 
het  dit  veral  baie  goed  gemerk  toe  die  Paarl  ’n  jaar  of 
wat  gelede  sy  Nasionale  Wingerdfees  gehou  het.  Byna 
driekwart  van  die  uitsendings  wat  van  die  fees  uitgesaai 
is,  was  dié  van  die  Springbokdiens.  Maar  wie  se  skuld  is 
dit  nou  eintlik? 

Ons  het  hier  taamlik  uitgewei  oor  die  radiowese  as  één 
gebied  van  geestesaktiwiteit  waar  die  Afrikaner  vandag 
swakker  staan  as  wat  hy  tien  jaar  gelede  gestaan  het.  Ons 
het  dit  gedoen  omdat  dit  miskien  die  skreiendste  geval  is 
van  ontkenning  van  eiewaarde,  van  die  onverskilligheid  wat 
ons  die  afgelope  jare  so  stilletjies  betrek  het.  Die  leser  mag 
wel  vra  of  wat  reeds  gesê  is  dan  maar  gaan  bly  by  blote 
negatiewe  kritiek.  Die  antwoord  is  natuurlik  ontkennend. 
Daar  is  wel  weë  en  middele  om  die  toestand  te  verbeter. 
Ons  glo  bv.  dat  ’n  streng  beleid  van  gelyke  beregtiging  in 
die  Springbokdiens  reeds  veel  sal  doen  om  die  inheemse  en 
eie  tot  sy  reg  te  laat  kom.  Die  Afrikaanse  deel  van  die  diens 
sal  dan  minstens  deur  ons  eie  mense  in  ons  eie  taal  aange- 
bied  moet  word.  Die  tekste,  sy  hulle  dan  ook  maar  grootliks 
snert,  sal  minstens  deur  ons  eie  mense  geskryf  word;  en 
die  stukke  sal  minstens  afspeel  in  die  Laeveld  of  in  Linden 

— nie  in  Mayfair  en  Manhattan,  of  Park  Avenue  of  Park 
Lane  nie.  ’n  Eie  Afrikaanse  handelsdiens  lyk  egter  na  ’n 
groter  onding — eenvoudig  omdat  so  ’n  aparte  handels- 
diens  nooit  as  voltydse  diens  sal  kan  kompeteer  teen  die 
versamelde  transkripsiedienste  en  ingevoerde  kragte  van 
die  Engelstalige  wêreld  nie.  Die  beste  oplossing  van  alles 
skyn  wel  te  wees  dat  die  owerheid  die  handelsdiens  sum- 
mier  afskaf,  dat  die  S.A.U.K.  sy  inkomste  uit  verhoogde 
lisensiegelde  aanvul,  of  van  staatsweë  gesubsidieer  word. 
Dan  kan  daar  ’n  ligte  diens  wees  — tweetalig.  En  die 
Afrikaanse  diens  en  die  Engelse  diens  kan  dan  voltyds 
hulle  aandag  wy  aan  luisterstof  wat,  hoewel  nie  highbrow 
nie,  tog  ’n  hoër  algemene  peil  kan  handhaaf  as  wat  tans 
moontlik  is. 

Maar  die  doel  van  hierdie  skrywe  is  nie  in  eerste 
instansie  ’n  ondersoek  na  ons  radiowese  nie.  Dit  gaan  wesen- 
lik  oor  die  verslapping  wat  daar  in  die  algeneem  gedurende 
die  afgelope  jare  onder  ons  mense  ingetree  het  betreffende 
die  bewaring  en  uitbouing  van  hulle  eie  geestesgoed.  En 
soos  die  Koninkryk  van  die  Hemele  eers  gesoek  word 
voordat  al  die  ander  dinge  jou  toegewerp  word,  gaan  dit 
by  ons  as  ’n  volk  in  die  eerste  plek  om  die  behoud  van  die 
eie,  ’n  nuwe  gevoelvolle  waardering  daarvoor.  Die  prys  van 
vryheid  bly  immer  ewigdurende  waaksaamheid.  En  waar 
ons  die  afgelope  jare  toegelaat  het  dat  daardie  waaksaam- 
heid  verslap,  is  die  tyd  seker  nou  ryp,  baie  ryp  vir  ’n 
nuwe  bewustheid  van  eiewaarde.  Was  die  ware  aard  van 
die  vroeë  taalbewegings  nie  inderdaad  juis  ’n  herstel  van 
die  eiewaarde,  ’n  nuwe  ontdekking  en  bekendmaking  van 
eie  geestesgoed  nie?  As  dit  dan  so  is,  dan  is  dit  seker  nie 
onvaspas  dat  hier  gepraat  word  van  die  behoefte  aan  ’n 
Derde  Taalbeweging  nie.  Die  verskil  sal  wees  dat  die  nuwe 
stryd  veel  meer  eise  gaan  stel  — juis  omdat  dit  soveel 
subtieler  van  aard  is  as  dié  wat  reeds  in  die  geskiedenis 
opgeteken  staan. 

Dit  is  inderdaad  merkwaardig  hoe  die  geringskatting 
van  die  eie  telkens  voorkom  in  die  kultuurgeskiedenisse 
ook  van  groot  volkere.  Het  die  Duitsers,  ja  ook  die 
Britte,  nie  ook  ’n  tyd  geken  toe  die  gevaar  geloop  het 
om  verdring  te  word  deur  vreemde  geestesgoed  nie?  Die 
geskiedenis  lewer  baie  voorbeelde  van  verset  teen  die 
oorheersing  van  ’n  vreemde  kultuur.  Vir  ons  hier  in 

Suid-Afrika  is  dit  natuurlik  ook  geen  nuwe  verskynsel 
nie.  Die  probleem  word  egter  oneindig  gekompliseer  juis 
deur  elke  nuwe  tegniese  ontwikkeling  — pers,  radio,  en 
binnekort  waarskjmlik  ook  televisie.  Stel  dit  dan  verder 
naas  die  feit  dat  ons  twee  Wes-Europese  kulture  in  een 
land  het  — die  een  oud  en  tradisieryk  en  magtig,  die 
ander  ’n  kragtige  maar  nog  jong  loot  uit  ’n  ou  stam.  Dit 
spreek  vanself  dat  die  handhawing  en  herontdekking  van 
die  eie  vir  die  Afrikaner  ’n  veel  groter  taak  word  as  wat 
dit  indertyd  vir  die  Duitser  of  die  Brit  was. 

Kans  vir  selfbedrog  bestaan  daar  natuurlik  baie.  Dit 
het  reeds  ons  materiële  welvaart  en  ons  politieke  krag  in 
ruime  mate  meegebring.  Ons  maak  ons  te  maklik  wys  die 
Kaap  is  Hollands  — terwyl  dit  eerder  Brits  en 
Amerikaans  is.  Maar  ons  kan  ons  ook  maklik  troos  aan 
die  verskyning  af  en  toe  van  ’n  mooi  literêre  werk  — ’n 
drama,  of  bundel  poësie  of  essays,  of  ’n  roman.  Ons 
vergeet  egter  dat  geen  letterkunde  in  die  lug  kan  bly  hang 
nie,  dat  tensy  daar  gedurig  ’n  voeding  van  onder  is  selfs 
dié  wat  aan  die  spits  staan  hulle  in  toenemende  mate  as 
’n  afgesonderde  en  eintlik  betekenislose  minderheidjie 
moet  begin  aanvoel. 

Die  plig  om  ewigdurend  waaksaam  te  wees  wat  betref 
die  bewaring  en  uitbouing  van  ons  eiegoed  word  des  te 
dringender  ten  aansien  van  miljoene  halfbeskaafde 
naturelle.  As  ons  geen  werklike  waarde  meer  heg  aan  dié 
dinge  wat  waarde  het  nie,  kan  ons  dan  in  enige  mate 
aanspraak  maak  op  die  geestelike  leierskap  in  ons  land? 

Ons  grootste  behoefte  as  ’n  volk  skyn  tans  daardie 
,heilige  onrus’  te  wees,  daardie  hardnekkige  verset  wat 
nog  altyd  die  beginpunt  van  nuwe  gi’oei  en  nuwe  krag 

was.  Laat  ons  begin  met  die  Afrikaanse  taal die  taal 

wat  ons  so  duur  gekoop  het  en  wat  ons  vandag  so  maklik 
en  so  goedkoop  wil  afgee.  Laat  ons  begin  met  die  taal  — 
want  die  taal  was  altyd  en  sal  altyd  die  volledige  draer 
van  die  volk  se  geesteslewe  wees. 

Skrywer  glo  dat  ons  tans  ’n  dringende  behoefte  aan  ’n 
nuwe  verset  het,  aan  ’n  nuwe  terugkeer  na  ons 
Afrikaansheid. 

het,  is  ons  hier  nie  geïnteresseerd  in  die  klassieke  nie,  maar 
in  die  klassisisme  (die  ongeoorloofde  aspek  van  die  saak). 

Uit  die  voorgaande  bespreking,  kom  ons  dan  by  die 
twee  hoofde  waaronder  ek  die  klassisisme  wil  bespreek, 
t.w.  (a)  die  klassisisme  wat  gebaseer  is  op  ’n  regstreekse 
kennis  van  Latyn,  en  (b)  die  klassisisme  wat  gebaseer  is 
op  ’n  onregstreekse  kennis  van  Latyn.  Daarbenewens  sal 
ons  die  klassisisme  sien  teen  die  agtergrond  van  ’n  lewende 
taal  en  van  taal  as  sodanig.  Met  lewende  taal  sal  ons  hier 
bedoel  die  besondere  taal  van  (a)  ’n  nog  lewende  taal- 
gemeenskap  soos  hulle  dit  kommunikatief  gebruik,  of 
(b)  ’n  nié  meer  lewende  taalgemeenskap  soos  hulle  dit 
kommunikatief  gebruik  het.  Met  ander  woorde,  die  klem 
sal  dus  nie  val  op  die  historiese  verloop  van  taalverskynsels 
nie,  want  die  beswaar  is  nie  dat  ons  nie  die  geskiedenis 
van  ons  taal  kan  ken  nie,  maar  wel  dat  ons  die  huidige 
Afrikaans  maar  nie  onder  die  knie  kan  kry  nie. 

(Word  vervolg) 


&L& 


OLtX 


OP  OUJAARSAAND 

Beaufort-Wes 

Beaufort-Wes  se  pronkerige  klonkïe, 

jy’s  vanaand  kopspelerig 

met  jou  splinternuwe  trompie. 

Dis  rondomtalie,  dwarrelswaai; 
met  jou  koddige  kaperjolle 
wil  jy  die  oujaar  nek  omdraai. 

Sie,  kyk  vir  daardie  gomtor-passie! 

Die  aitserige  rokkie  lag, 
met  haar  potsierlike  kalbassie. 

Vanaand  skoffel  jy  en  sy  liggies 
tussen  Hope  en  Kuilspoort 
se  effens  wipperige  poppies. 

Geswael  gaan  jy  en  sy  mos  lekker  jol: 
jive,  rhumba  en  die  square. 

Sal  nïemand  met  jou  bokkie  lol? 

Kom,  kom  skuil  daar  geen  verdriet 
onder  daardie  kakiehemp? 

Dan’s  alle  bog  vernïet. 

Jy  sal  mdre  as  die  hane  kraai, 
jou  trompie  en  jou  poppie  mïs; 
die  blouoog  van  die  Oujaar  maai. 

KLEIN  KINDJIE 

Kleïn  kindjie,  in  jou  jare  toegevou, 
soos  blare  in  ’n  blomknop  wat  ontsluit 
en  kleur  tot  woordjies  uït  jou  mondjie  uït, 
klein  spieder  op  wat  eens  die  dag  sal  hou, 

’n  Brand,  ’n  braambos  waar  geen  vonk  verflou, 
’n  vuur  wat  deur  die  lewenstakke  fluit, 

’n  drang  met  al  die  eeue  as  jou  buit, 
klein  kindjie,  voor  die  toekomspoorte  nou, 

Hoe  wyd  sal  sprei  die  paaie  van  die  pad 
en  hard,  dïe  stene  wat  die  aarde  klee, 
die  weg  wat  jou  klein  voetjies  nog  moet  tree, 
jy,  kindjie,  wat  vandag  die  rooidag  vat  — 

totdat  die  dae  doodloop  en  jou  nag 

die  dag  word  van  nog  weer  ’n  voorgeslag? 

DIE  PAN 

As  al  my  drome  en  die  heugenis 
van  duïsend  klein  gebeure  eens  verstil 
sal  wees,  en  al  die  strewe  wat  ek  wil 
soos  ongedaan,  soos  nooit  gebore  is, 

As  naam  en  faam  reeds  ieder  aansien  mis, 

’n  snaar  is  waar  geen  lied  of  klank  uit  tril, 
tot  nooit  gebeurde  stom  gebeurtenis  verkil, 
en  soos  wat  nooit  eens  was  vir  ïmmer  is, 

dan  sal  nog  kraanvoëls  oor  jou  breedtes  dans, 
en  skadu’s  jaag  tot  waar  jou  renbaan  end, 

Koel  reëns  duister  en  wit  sterre  glans, 
en  sal  jou  beeld,  wat  uur  nog  eeu  kan  skend, 
deur  al  die  tye  heen  nog  wees  soos  tans: 
my  immer  weer  ontdekte  monument. 


ONS  BOU  ’N  BRUG 

Die  dae  kuier  deur  die  lange  jaar, 
betas  die  wande  van  die  Ewigheid, 
wat,  soos  ’n  skuur  oor  die  heelal  verbreid, 
van  al  wat  was  en  is  nooit  iets  vergaar, 

On  forfeit  of  your  selues  think  nothing  true: 

Lest  so  you  make  the  maker  to  iudge  you; 
en  aan  die  begin  van  The  Alchemist: 

They  are  so  naturall  follies,  but  so  showne, 

As  euen  the  doers  may  see,  and  yet  not  owne. 

Die  leser  word  dus  uitdruklik  gewaarsku  dat  hy  nie  ’n 
neutrale  houding  kan  inneem  nie.  Knights  sê  die  volgende 
in  verband  met  een  van  Epicure  Mammon  se  toesprake  in 
The  Alchemist:  „The  astonishing  comparisons  (,dull 
Aretine’),  the  violent  alignment  of  characters  which  con- 
vention  assumes  are  natural  opposites  (flatterers:  divines; 
fools:  eloquent  burgesses),  generate  an  intensely  criticaí 
activity  in  the  reader,  make  him  aware  that  he  is  called 
on  to  judge  a mode  of  experience  as  well  as  to  enjoy  the 
representation”.5  Maar  die  leser  word  nie  slegs  gedwing 
om  te  dink  en  te  oordeel  nie;  hy  moet  noodgedwonge  sy 
eie  waardes  en  die  konvensie  van  sy  tyd  en  kultuur  aan  ’n 
ontleding  onderwerp  wat  moreel  sowel  as  krities  is. 

Aan  die  begin  van  Sejanus  — his  fáll  sê  Silius  (met  ver- 
wysing  na  die  satelliete  van  Sejanus) : 

Laugh,  when  their  patron  laughs;  sweat,  when  he 
sweates ; 

Be  hot,  and  cold  with  him;  change  euery  moode, 

Habit,  and  garbe,  as  often  as  he  varies.6 
Die  vulgêr-fisiese  aksentuering  van  ’n  uiterlike  beskaafd- 
heid  wat  die  regte  soort  kruiperigheid  op  die  regte  tyd 
veronderstel,  vorm  die  basis  van  die  dramaturg  se  kritiek 
en  bepaal  ons  houding  teenoor  die  slinksheid  van  Sejanus 
en  sy  volgelinge;  en  dit  sluit  op  natuurlike  wyse  aan  by 
die  skrikwekkendheid  van  die  tiende  toneel  in  die  vyfde 
bedryf  waar  Jonson  die  dierlikheid  van  die  gespuis  bloot 
lê  op  ’n  wyse  wat  die  indruk  skep  van  ’n  meedoënlose  eerlik- 
heid.  Ons  merk  egter  dat  die  digter  se  kritiek  telkens  van 
toepassing  is,  nie  slegs  op  ’n  twintigste  eeuse  gemeenskap 
nie,  maar  op  die  individu,  die  leser  self. 

In  E'piccene,  waar  die  satire  oor  die  algemeen  van  ’n  ligter 
aard  is,  word  die  leser  nietemin  dikwels  ongenadiglik 
gekasty  onder  voorwendsel  van  ’n  kritiek  op  die  gemeen- 
skap:  „Why,”  sê  Truewit,  „all  their  actions  are  governed 
by  crude  opinion,  without  reason  or  cause;  they  know  not 
why  they  do  any  thing:  but  as  they  are  inform’d,  beleeue, 
iudge,  praise,  condemne,  loue,  hate,  and  in  aemulation  one 
of  another,  doe  all  these  things  alike.  Onely,  they  have  a 
naturall  inclination  swayes  ’hem  generally  to  the  worst, 

5 L.  C.  Knights,  ibid.,  bladsy  208. 

6 Sejanus,  I,  i,  33-35. 

when  they  are  left  to  themselues”.7  Ons  merk  onmiddellik 
dat  Jonson  se  kuns  nie  beperk  word  deur  óf  tydsverskil  óf 
veranderinge  in  die  sosiale  en  politieke  struktuur  nie.  Die 
leser  word  op  ondubbelsinnige  wyse  herinner  aan  die  feit 
dat  ons  leef  in  die  eeu  van  die  goedkoop  roman  van  sensasie 
en  ,liefde,’  van  die  populêre  tydskrif  met  sy  uitbuiting  van 
die  retrogressiewe  drange  van  die  leserspubliek,  van  die 
advertensie  en  die  film  wat  die  seksdrange  en  die  groot- 
heidswaan  van  die  gemeenskap  doelbewus  stimuleer;  en  hy 
onthou  dat  die  masjieneeu  ook  die  eeu  van  die  ,stock 
response’  en  die  tabletkoerant  is.  Hy  slaag  waarskynlik 
daarin  om  hom  nie  direk  met  die  gemeenskap  te  assosieer 
nie  en  om  die  feite  objektief  te  beskou,  totdat  hy  kom  by: 
„Onely,  they  haue  a naturall  inclination  swayes  ’hem 
generally  to  the  worst,  when  they  are  left  to  themselues” 
— en  dan  besef  hy  (waarskynlik  met  ’n  effense  skok),  dat 
sy  poging  om  hom  uit  te  sluit  slegs  ’n  verdere  bewys  van 
geestelike  onvolwassenheid  is. 

In  Bartholmew  Fayre  is  die  atmosfeer  veel  ernstiger, 
byna  profeties.  Die  struktuur  van  die  Westerse  beskawing 
word  meedoënloos  uitmekaargehaal : die  regstelsel,  die  han- 
del,  religieuse  opvattings,  en  die  geldigheid  van  waardes 
wat  geassosieer  word  met  sommige  van  die  belangrikste 
instellings  van  die  gemeenskap  — alles  word  blootgelê  aan 
die  ontleedmes.  Dat  daar  ’n  persoonlike  oorsaak  vir  hierdie 
gevoel  van  onsekerheid  is,  is  klaarblyklik ; mnr.  Graham 
Storey  vertel  ons  dat  „Jonson  is  more  disturbing,  but 
differently.  Often  he  seems  on  the  edge  of  nihilism,  the 
logical  end  of  this  dramatic  rapacity,  this  determination 
to  explore  and  expose  everything.  Whatever  he  touches  he 
turns  upside-dowm,  shifts  every  proffered  order  about  under 
our  feet,  glories  in  incongruity  and  precariousness  . . . there 
is  nothing  over,  of  a different  order,  and,  somewhere,  safe”.8 
Hierdie  bewering  kan  toegelig  word  deur  ’n  ontleding  van 
enigeen  van  Jonson  se  belangrikste  damas. 

Overdo,  die  regter  in  Bartholmew  Fayre,  ondergaan  die 
straf  wat  hy  gewroond  is  om  die  beskuldigde  op  te  lê.  Die 
ironie  is  indringend  en  direk,  des  te  meer  omdat  die  regter 
uit  sy  eie  mond  verdoem  word:  „They  may  haue  seene  many 
a foole  in  the  habite  of  a Iustice;  but  neuer  till  now,  a 
Iustice  in  the  habit  of  a foole”  (II,  i,  7-9).  Bartholmew 
Fayre  is  ’n  mikrokosmiese  verteenwoordiging  van  die 
wêreld  (’n  bekende  tegniek  gedurende  die  sewentiende  eeu) ; 

7 Epicoene,  or  The  Silent  Woman,  IV,  vi,  64-70. 

8 Graham  Storey:  ,,Philip  Massinger  as  Comic  Dramatist”,  Univer- 
sity  Revieio,  Winter,  1954-55,  boekdeel  I,  no.  3. 

die  invloed  van  die  ou  moraliteitsdrama  is  merkbaar,  maar 
Jonson  se  ,blyspel’  besit  ’n  simboliese  geldigheid,  ’n  intensi- 
teit  wat  vreemd  is  aan  die  didaktiese  kuns  van  die  middel- 
eeue.  Trouble-All  se  telkens  herhaalde  vraag:  ,,By  whose 
warrant,  Sir,  haue  you  done  all  this?”  vorm  die  kern  van 
die  ondervraging  waaraan  die  grondkonsepte  van  ons 
beskawing  en  kultuur  onderwerp  word.  Die  leser  word  des 
te  sterker  bewus  van  die  onbetroubaarheid  van  sy  eie 
positiewe  waardes  as  hy  merk  dat  die  soeklig  gewerp  word 
op  die  verskillende  vorms  van  huigelary  wat  hom  in  staat 
stel  om  enigiets  te  regverdig:  „Surely,  it  may  be  otherwise, 
but  it  is  subiect,  to  construction,  subiect,  and  hath  a face 
of  offence,  with  the  weake,  a great  face,  a foule  face,  but 
that  face  may  haue  a vaile  put  ouer  it,  and  be  shaddowed, 
as  it  were  ...”  (I,  vi,  67-70).  Dis  geen  oordrywing  om  te  sê 
nie  dat  Jonson  sy  ervaring  van  die  bose  hier  geprojekteer 
het  in  ’n  simboliese  visioen  wat  die  Ou  Testamentiese  boet- 
profete,  die  Openbaringe  van  Johannes,  en  die  kuns  van 
Bunyan  in  die  gedagte  roep. 

In  The  Alchemist  dring  die  digter  bewus  daarop  aan  dat 
daar  niks  is  waarop  ons  durf  vertrou  nie.  Hier,  soos  in 
Bartholmew  Fayre,  bereik  hy  sy  doel  deur  die  skepping  van 
’n  vreemde  wêreld  wat  op  eienaardige  wyse  direk  verband 
hou  met  die  werklikheid.  T.  S.  Eliot  stel  dit  soos  volg: 
„Jonson’s  characters  conform  to  the  logic  of  the  emotions 
of  their  world.  They  are  not  fancy,  because  they  have  a 
logic  of  their  own;  and  this  logic  illuminates  the  actual 
world,  because  it  gives  us  a new  point  of  view  from  which 
to  inspect  it”.9  Die  leser  vind  dat  hy,  ten  spyte  van  die 
belaglikheid  van  Epicure  Mammon  se  plan  om  gou  ryk  te 
word,  meegesleur  word  deur  die  energie  en  rykheid  van  die 
beeldspraak,  dat  hy  in  sy  verbeelding  deel  geword  het  van 
’n  skitterende  weeldeparadys.  Die  ontnugtering  kom  as  hy 
besef  dat  die  sinnelikste  manifestasies  van  Mammon  se 
weeldedrang  óf  selfvernietigend  is,  óf  eenvoudig  onnodig  is. 

Dit  is  eers  as  Mammon  se  belangrikste  toesprake  versigtig 
ontleed  word  dat  die  leser  in  staat  is  om  ’n  begrip  te  vorm 
van  Jonson  se  nihilisme  en  van  die  spel  wat  hy  besig  is  om 
te  speel  met  die  waardes  van  sy  gehoor.  Sy  onsekerheid 
word  versterk  deur  die  feit  dat  die  dramaturg  geen  kom- 
pensasie  bied  vir  sy  vernietiging  van  die  gevoel  van  sekuri- 
teit  wat  deur  die  gemeenskap  aanvaar  word  as  een  van 
die  grootste  seëninge  van  materiële  welvaart  nie. 

9 T.  S.  Eliot,  Selected  Essays,  1917-1932:  Faber  en  Faber  Bpk., 
Londen,  1932,  bladsy  156. 

Hierdie  uitdagende  houding  vorm  die  basis  waarop 
Volpone , Jonson  se  grootste  drama,  en  een  van  die  meester- 
stukke  van  die  Engelse  dramatiese  kuns  van  die  vroeë 
sewentiende  eeu,  gebou  word.  Volpone  se  eerste  toespraak 
is,  in  die  woorde  van  mej.  Ellis-Fermor,  die  opsomming  van 
,a  mood  and  a situation’.10  Die  beweging  van  die  beginverse 
is  stadig,  word  gekenmerk  deur  ’n  rustigheid  wat  nood- 
saaklik  is  vir  die  doel  wat  die  dramaturg  wil  bereik:11 

Good  morning  to  the  day;  and,  next,  my  gold: 

Open  the  shrine,  that  I may  see  my  saint. 

Haile  the  worlds  soule,  and  mine.  More  glad  then  is 
The  teeming  earth,  to  see  the  long’d-for  sunne 
Peepe  through  the  hornes  of  the  celestiall  ram, 

Am  I,  to  view  thy  splendor,  darkening  his:  (I,  i,  1-6). 

In  die  eerste  vers  word  ,gold’  so  ongemerk  geassosieer  met 
,day’  dat  die  leser  nie  onmiddellik  die  implikasie  van  die 
verhouding  snap  nie ; ’n  verhouding,  die  geldigheid  waarvan 
bekragtig  word  deur  die  bykans  ongelooflike  wyse  waarop 
die  aanwesigheid  van  die  bose  in  die  volgende  twee  verse 
gesuggereer  word  deur  middel  van  die  ongemerkte  kansel- 
lering  van  die  tradisionele  verskille  tussen  die  assosiasies 
van,  enersyds,  ,old’,  en,  andersyds,  ,shrine’,  ,saint’  en 
,soule’. 

Mnr.  J.  D.  Rea  meen  dat  in  ,Haile  the  worlds  soule,  and 
mine’,  ,worlds  soule’  na  die  son  verwys  en  ,mine’  na  die 
goud,  en  dat  die  woordspeling  op  ,sol’  en  ,sun’  nie  buite 
rekening  gelaat  moet  word  nie.12  Hier  moet  ek  egter  aan- 
dring  op  die  tweeslagtigheid  van  betekenis  van  ,worlds 
soule’  wat  waarskynlik  na  die  son  verwys,  maar  wat  ,gold’ 
direk  suggereer.  In  die  verband  van  die  openingstoespraak 
en  van  die  drama  as  ’n  geheel  is  dit  die  tweede  betekenis 
wat  die  belangrikste  is;  die  hele  komplekse  effek  van  die 
vers  hang  af  van  die  tweeslagtigheid  van  betekenis  wat 
aanwesig  is  in  sleutelwoorde  soos  ,worlds  soule’,  ,shrine’ 
en  ,sunne’.13  Twee  stelle  waardes,  die  een  geassosieer  met 
.goed’,  die  ander  op  subtiele  wyse  gekoppel  aan  die  ervaring 

10  Sien  U.  M.  Ellis-Fermor,  The  Jacobean  Drama:  Methuen  en  Kie. 
Bpk.,  Londen,  1947,  bladsy  36  (in  verband  met  The  White  Devil 
van  Webster). 

11  Miskien  is  die  Engelse  term  .urbane’  die  beste  beskrywing  van 
die  atmosfeer  aan  die  begin  van  die  toespraak. 

12  Sien  J.  D.  Rea  se  uitgawe  van  Volpone:  New  Haven,  Londen, 
Oxford,  MDCCCCXIX,  bladsy  151. 

13  Hier  het  ons  ’n  goeie  geleentheid  om  te  toon  dat  mnr.  Eliot  ver- 
keerd  is  as  hy  beweer  dat  Jonson  se  poësie  nie  gekenmerk  word 
nie  deur  ,,a  network  of  tentacular  roots  reaching  down  to  the 
deepest  terrors  and  desires”;  sien  Selected  Essays,  Londen,  1932, 
bladsy  155. 


19 


van  die  bose,  word  dus  deureengestrengel  aan  die  begin 
van  die  drama.  Dis  nie  blote  toeval  dat  Volpone  se  goud 
helderder  as  die  son  skitter  nie.  Die  sonoriteit  van  die  vers, 
die  suggestiwiteit  van  die  beeldspraak,  en  die  stadige  en 
swaar  deining  van  die  ritme  dien  om  die  indruk  van  solidi- 
teit  en  sekuriteit  te  skep;  maar  dis  met  ’n  skrik  dat  die 
leser  daarvan  bewus  word  dat  die  konsep  van  waardever- 
skille,  en  dus  die  geldigheid  van  ’n  positiewe  geloof,  ver- 
nietig  is. 

As  ons  kom  by 

. . . Deare  saint, 

Riches,  the  dumbe  god,  that  giu’st  all  men  tongues: 
That  canst  doe  nought,  and  yet  mak’st  men  doe  all 
things; 

The  price  of  soules;  euen  hell,  with  thee  to  boot, 

Is  made  worth  heauen!  Thou  are  vertue,  fame, 
Honour,  and  all  things  else!  Who  can  get  thee, 

He  shall  be  noble,  valiant,  honest,  wise  (I,  i,  21-27)  — 
dan  vind  ons  dat  dit  nie  genoeg  is  om  hierdie  verse  bloot 
te  beskou  as  ’n  perverse  himne  aan  ,die  bose’  nie.  Nadat 
die  leser  die  vereiste  aandag  aan  die  poësie  gegee  het,  besef 
hy  dat  hy  nie  luister  na  ’n  debat  oor  abstrakthede  nie,  maar 
dat  hy  self  daarin  betrokke  is.  Oppervlakkig  beskou  skyn 
hierdie  opsomming  amper  ons  toestemming  af  te  dwing; 
maar  die  simboliese  raamwerk  verberg  ’n  vlymskerp  kritiese 
ontleding,  ’n  ontleding  wat  direk  gemik  is  op  die  leser  se 
reaksie  (,Riches,  the  dumbe  god, . . . / That  canst  doe  nought 
and  yet  mak’st  men  doe  all  things’).  Dis  nie  slegs  die  leser 
se  absolute  waardes  wat  getoets  word  nie,  maar  die  geldig- 
heid  van  sy  waardeoordeel.  By  nadere  ondersoek  vind  ons 
dat  ons  kan  saamstem  met  sommige  van  die  bewerings, 
terwyl  ons  die  ander  gedeeltelik  of  heeltemal  verwerp: 
,fame’  en  ,honour’  kan  dalk  verseker  word  deur  rykdom; 
,vertue’  en  ,noble’  slegs  gedeeltelik ; ,valiant’,  ,honest’,  ,wise’ 
— vanuit  een  standpunt  beskou  glad  nie,  vanuit  ’n  ander 
wel.  Dit  is  juis  hierdie  uiteenlopende  moontlikhede  van  die 
poëtiese  konstatering,  weer  gedra  deur  intensiteit  van  beeld- 
spraak  en  ’n  subtiel  gevarieerde  ritme  wat  ’n  gevoel  van 
absolute  twyfel  in  die  leser  veroorsaak,  en  daardeur  lei  tot 
’n  kritiese  houding,  sowel  as  ’n  poging  tot  heroriëntering 
en  rekonstruksie. 

Intellektueel  is  die  digter  van  Volpone  wel  bewus  van  die 
moontlikheid  van  ’n  verskil  tussen  goed  en  kwaad,  maar 
in  die  koorsagtige  ritme  van  die  drama  en  op  die  organies- 
emosionele  vlak  word  sy  absolutes  oorweldig  deur  die 

verbluffende  kompleksiteit  van  ’n  ervaring  wat  nie  deur 
intellektuele  inspanning  opgelos  kan  word  nie.  Dit  verbaas 
ons  nie  dat  die  waarde  van  die  bestaan  self  in  twyfel  getrek 
word  nie: 

So  many  cares,  so  many  maladies, 

So  many  feares  attending  on  old  age, 


Yet  this  is  reckon’d  life! 

Die  trae  ritme,  die  emosionele  krag  van  die  herhalings,  die 
uitwerking  van  die  hoofsinsaksent  op  ,feares’  — dit  alles 
wek  ’n  gevoel  dat  die  onderwerp  nie  slegs  die  ouderdom  is 
nie,  maar  dat  daar  ’n  veel  wyer  implikasie  is,  dat  ons  eie 
bestaan  bedreig  word.  Hierdie  nihilisme  verklaar  ook  die 
perversiteit  van  karakters  soos  Corvino  en  Corbaccio,  die 
lamlendigheid  van  die  magistrate,  die  onnoselheid  van 
Voltore,  die  advokaat,  en  die  pogings  tot  verraad  wat  ons 
kry  aan  die  einde  van  Volpone  en  The  Alchemist.  Ons  ver- 
moed  dat  die  dramaturg  hierdie  gevoel  van  onsekerheid 
teëwerk  deur  sy  bewuste  pogings  om  terug  te  keer  na  die 
normale  wêreld  aan  die  einde  van  dié  twee  dramas.  Die  feit 
dat  sy  latere  dramas  veel  minder  ingewikkeld  is,  en  dat  hy 
hom  uiteindelik  toegelê  het  op  die  skryf  van  die  konven- 
sionele  ,court  masques’  is  ook  van  belang,  alhoewel  ons  in 
dié  verband  nie  veel  omtrent  sy  motiewe  kan  sê  sonder  om 
die  gebied  van  die  psigiatrie  te  betree  nie. 

Ontleed  ons  die  treffende  toneel  (III,  vii)  waarin  Volpone 
probeer  om  Corvino  se  vrou  te  verlei  tot  ’n  lewe  van  sinne- 
like  genot,  word  ons  des  te  sterker  bewais  van  ’n  atmosfeer 
van  onheil  en  die  onmoontlikheid  om  dit  vas  te  lê  deur 
logiese  definisie.14  In  ’n  latere  drama  soos  The  Devïl  is  an 
Ass  het  ons  ’n  taamlike  eenvoudige  uitbeelding  van  ’n 
botsing  tussen  goed  en  kwaad.  Daar  is  dit  duidelik  dat 
Fitzdottrel  se  vrou  veel  meer  in  gemeen  het  met  Wittipol, 
haar  minnaar,  as  met  haar  hebsugtige  man;  en  dis  ook 
duidelik  waar  die  digter  se  simpatie  lê. 

In  Volpone  is  die  omstandighede  nie  so  eenvoudig  nie. 
Volpone  self  is  teen  hierdie  tyd  weliswaar  ’n  verpersoon- 
liking  van  die  bose;  maar  Corvino  (sowel  as  Corbaccio  en 
Voltore),  is  niks  meer  as  ’n  meedoënlose  geldwolf  nie,  sodat 
daar  geen  rede  is  waarom  Celia  getrou  sal  wees  aan  ’n 
eggenoot  wrat  bereid  is  om  sy  vrou  se  eer  te  verkoop  nie. 
Die  soort  lewe  wrat  Volpone  haar  bied  impliseer  ’n  geestelike 
nihilisme  gebou  op  ’n  verwronge  en  destruktiewe  waarde- 

14  Mej.  Ellis-Fermor  verw>rs  na  ,,the  very  solidity  of  the  atmosphere 

of  evil”,  ibid.,  bladsy  114. 

stelsel.15  Die  intensiteit  van  lewe  skyn  daar  te  wees,  maar 
die  skittering  van  die  geheelbeeld  is  té  aanloklik  (die  leser 
se  agterdog  blyk  nie  geregverdig  te  wees  totdat  hy  weer 
eens  die  poësie  versigtig  ontleed  nie).  Ons  vind  dat  Volpone 
ook  ’n  verpersoonliking  geword  het  van  die  uiterste  egoïsme 
(’n  feit  wat  miskien  nie  genoegsaam  deur  die  kritici  beklem- 
toon  is  nie) . Sy  weiering  om  deel  te  neem  aan  wat  gewoonlik 
onder  die  term  ,lewe’  verstaan  word,  is  aan  die  begin  van 
die  drama  opvallend,  en  ons  aandag  word  herhaaldelik 
daarop  gevestig.  Sy  Mefistofeliese  beeld  van  weelde,  mag, 
,liefde’  en  wat  hy  noem  ,geluk,’  is  ’n  skitterende  nul  — ’n 
bewering  wat  gestaaf  word  deur  die  feit  dat  sy  liefde  vir 
Celia  niks  meer  as  seksuele  lus  is  nie.  Die  genietinge  wat 
hy  aanbied  impliseer  ’n  bewuste  afskeiding  van  die  lewe, 
’n  geestelike  barheid: 

Our  drinke  shall  be  prepared  gold,  and  amber; 

Which  we  will  take,  vntill  my  roofe  whirle  round 
With  the  vertigo : and  my  dwarfe  shall  dance, 

My  eunuch  sing,  my  foole  make  vp  the  antique. 
Whil’st,  we,  in  changed  shapes,  act  Ovids  tales, 

Thou  like  Evropa  now,  and  I like  Iove, 

Then  I like  Mars,  and  thou  like  Erycine, 

So,  of  the  rest,  till  we  haue  quite  run  through 
And  weary’d  all  the  fables  of  the  gods. 

(III,  vii,  217-225). 

Ons  merk  dat  ,prepared  gold’  in  die  eerste  vers  terugverwys 
na  die  artifisiële  geluk  wat  Volpone  uit  sy  goud  put  in  die 
openingstoespraak  wat  vroeër  ontleed  is  (I,  i,  1-27)  — ’n 
nagemaaktheid  wat  versterk  word  deur  die  bewuste  poging 
om  geluk  af  te  dwing  uit  ’n  onnatuurlike  bestaan  („. . . vntill 
my  roofe  whirle  round/With  the  vertigo”)  en  wat  eintlik 
niks  minder  is  nie  as  ’n  terugtrekking  uit  die  lewe.  Die 
bizarre,  patetiese  beeld  wat  volg  (,,...  and  my  dwarfe  shall 
dance,/My  eunuch  sing,  my  foole  make  vp  the  antique”) 
put  sy  suggestiewe  krag  veral  uit  die  assosiasies  van 
.eunuch’  wat  die  konsep  van  onvrugbaarheid  en  onnatuur- 
likheid  afrond.  Teen  dié  tyd  is  die  leser  se  agterdog  genoeg- 
saam  geregverdig:  hy  merk  dat  die  klem  uiteindelik  val 
op  die  inherente  gebrek  aan  die  drang  tot  lewe.  Hiervoor 
is  die  ritmiese  struktuur  genoegsame  bewys  (die  koorsag- 
tige  versnelling  van  die  tempo  wat  reeds  daal  in  ,,make  vp 
the  antique”  loop  uit  op  die  trae  sleurgang  van  die  laaste 
15  Sien  bladsy  187  van  Drama  and  Society  . . . waar  Knights  duidelik 
toon  dat  die  toespraak  wat  begin  met  „Why  droopes  my  Celia?” 
(III,  vii,  185-205)  opgebou  word  op  beelde  van  verspilling  en 
vernietiging. 

tvvee  verse ; hierdie  verandering  in  die  ritme  word  semanties 
duidelik  versterk  deur  ,weary’d’).  Ek  wil  byvoeg  dat  ’n 
versigtige  ontleding  van  die  toespraak  as  ’n  geheel  en  van 
die  onderhawige  toneel  die  konsep  van  leweloosheid  nog 
duideliker  by  ons  tuisbring. 

Die  aansluiting  by  die  Faust-tema  is  duidelik,  maar 
Jonson  bied  sy  stelling  op  ’n  subtieler  wyse  aan  as  Marlowe. 
Corvino  se  vrou  word  nie  verlei  nie,*  maar  die  leser  word 
wel,  al  is  dit  net  tydelik;  en  sy  absolute  waardes,  of  hulle 
religieus  gefundeer  is  of  nie,  word  oombliklik  gekanselleer, 
indien  nie  oorweldig  en  vernietig  nie,  deur  die  skitterende 
beeld  van  ’n  sataniese  wêreld.  ’n  Heroriëntering  is  nood- 
saaklik  om  geestelike  vernietiging  te  voorkom;  maar  Jonson 
het  sy  doel  bereik,  en  sy  visioen  van  ’n  glansende  wêreld 
van  korrupsie  (een  van  die  belangrikste  temas  van  die 
sewentiende  eeuse  drama  in  Engeland)  bly  ons  by  as  ’n 
ewige  simbool  van  menslike  dwaasheid. 

Ek  het  vroeër  gepraat  van  ,heroriëntering  en  rekonstruk- 
sie’.  Die  paradoks  van  Jonson  se  negatiewe  kuns  is  dat  dit, 
deur  die  opwekking  van  ’n  indringende  kritiese  denke  en 
’n  morele  bewustheid,  uiteindelik  ’n  besef  van  die  moontlik- 
hede  van  lewe  en  die  belangrikheid  van  kontinuïteit  in 
die  leser  teweegbring;  maar  dit  kan  eers  gebeur  nadat 
ons  hele  waardestelsel  ’n  deeglike  skoonmaakproses  onder- 
gaan  het.  In  dié  opsig  is  Jonson  se  kuns  die  teenoorgestelde 
van  die  satire  van  Swift  wie  se  verbete  aanslag  op  die 
sosiale  struktuur  en  die  bestaan  van  die  mens  absoluut 
en  onvoorwaardelik  destruktief  is. 

Trinity  Hall,  Cambridge, 

Mei  1956. 


* Ek  glo  nie  ons  moet  hierdie  feit  toeskryf  aan  enige  positiewe 
geloof  in  Jonson  nie;  dit  word  waarskynlik  opsetlik  gedoen, 
sodat  die  leser  meer  intensief  teenoor  die  prikkel  kan  reageer. 

23 


JAC.  J.  BRITS 


Dramatis  personae: 

(1)  Oom  Gysbert  boer. 

(2)  Bertus  sy  seun. 

(3)  Piet  ] 

(4)  Jan Í jong  boere. 

(5)  Karel 


Die  toneel  stel  ’n  eenvoudige  boerewoning,  op  die  Vrystaats- 
Kaaplandse  grens,  voor.  Behalwe  ’n  tafel  en  een  stoel  is 
geen  meubels  op  te  merk  nie.  Aan  die  muur  is  ’n  rak 
waarop  twee  gewere  en  bandeliers  lê;  op  die  tafel  brand 
’n  olielamp  flou.  Die  flikkerende  vlam  gooi  groteske 
skaduwees  oor  die  vloer  en  teen  die  muur.  Aan  die  regter- 
kant  is  ’n  deur  wat  na  buite  lei,  die  deur  aan  die  linkerkant 
lei  na  binne.  In  die  middel  is  ’n  venster. 

As  die  skerm  opgaan,  staan  oom  Gysbert  du  Toit  voor 
die  venster.  Hy  verkeer  in  ’n  gespanne,  afwagtende  hou- 
ding.  Telkens  plaas  hy  sy  oor  teen  die  gordyne  asof  hy  na 
iets  luister,  maar  hy  hoor  blykbaar  nie  wat  hy  verwag  nie, 
want  ’n  teleurgestelde  uitdrukking  verskyn  op  sy  gesig. 
Eindelik  skud  hy  sy  hoof  moedeloos  en  gaan  op  die  stoel 
langs  die  tafel  sit,  sy  ken  gestut  op  sy  regterhand  in  ’n 
peinsende  houding.  Dis  die  jaar  1901,  lank  na  middernag. 

Bertus  verskyn  in  die  deur  links.  Daar  is  iets  afgemats 
in  sy  houding  en  bewegings.  Tog  is  die  indruk  wat  hy  skep 
dié  van  ’n  man,  ’n  rasegte  afstammeling  van  die  óu  boere- 
geslag. 

BERTUS  (sien  sy  vader  sit):  Vader! 

GYSBERT  ( skrik  op):  O,  dis  jy,  Bertus.  Ek  dog  jy  slaap. 
BERTUS  (kom  nader):  Nee  . . . ek  kon  nie.  Ek  het  die  hele 
tyd  lê  en  rondrol  en  dink  aan  hierdie  dinge.  Hou  Vader 
tog  nie  al  die  tyd  wag  nie? 

GYSBERT:  Ja,  daar  is  nie  tyd  vir  slaap  nie. 

BERTUS : Ek  dink  Pa  moet  vir  ’n  halfuur  of  wat  gaan  rus. 
So  ’n  kort  dut  sal  u goed  doen.  Ek  is  tog  nou  hier  om 
wag  te  hou. 

GYSBERT:  Nee,  dis  nie  nodig  nie.  Ek  is  nie  vaak  nie.  Ek 
het  net  baie  na  geselskap  verlang. 

BERTUS:  Vader  moes  my  geroep  het. 

GYSBERT:  Ek  het  gedink  jy  slaap  en  wou  jou  nie  hinder 
nie.  (Na  ’n  rukkie)  Die  dae  wat  voorlê  sal  nie  lekker 
wees  nie,  ou  seun.  Dit  sal  moeilike  dae  wees.  Die  bietjie 

rus  wat  ons  nou  kan  geniet,  moet  ons  maar  geniet. 
(Sug)  Wanneer  sal  ons  weer  as  ’n  huisgesin  hier 
bymekaar  wees,  Bertus.  Miskien  gou,  miskien  jare  — 
God  alleen  weet. 

BERTUS  ( staar  voor  hom  uit ) : Is  Moeder-hulle  veilig  ? 

GYSBERT:  Ja,  dank  die  hemelse  Vader! 

BERTUS  (na  ’n  rukkie):  Vir  wie  wag  Vader?  Wie  is  die 
burgers  wat  kom? 

GYSBERT:  Piet,  Karel  en  Jan. 

BERTUS : Van  die  Kolonie? 

GYSBERT:  Ja. 

BERTUS  (glimïag):  Dan  kan  ek  die  geheimsinnigheid 
verstaan.  Dis  ’n  gevaarlike  speletjie.  As  hulle  gevang 
word,  beteken  dit  die  vuurpeloton. 

GYSBERT  (staan  op,  luister  ’n  rukkie  by  die  venster): 
Ons  sal  moet  aanstryk  as  hulle  kom.  Dis  nie  sommer 
hier  oor  die  bult  nie.  Hulle  kon  al  hier  gewees  het  as 
niks  hulle  verhinder  het  nie.  Dis  lank  na  middernag. 
(luister  skielik  gespanne ) Wag  . . . ek  hoor  iets  . . . nee, 
dis  niks;  ek  het  my  seker  net  verbeel. 

BERTUS:  Waar  is  generaal  Joubert,  Pa? 

GYSBERT:  Gister  was  hy  twintig  myl  oos  van  Bloem- 
fontein. 

BERTUS:  Dis  ver,  is  dit  nie? 

GYSBERT:  Ja,  dis  ver;  ek  wens  hulle  kom  nou.  Hierdie 
aanhoudende  wagtery  kan  ek  nou  nie  meer  staan  nie. 

BERTUS  (starend):  Dis  byna  onmoontlik  om  aan  die 
oorlog  te  dink  en  aan  die  dood  wat  daaruit  kom  as  die 
nagte  so  rustig  is,  is  dit  nie  so  nie,  Pa?  Kan  Vader  ook 
die  paddas  hoor  kwaak  in  die  kuil?  En  die  wind  wat 
deur  die  populierbome  waai?  Onthou  Vader  nog  hoe 
ons  twee  wanneer  ons  soms  na  ’n  kalf  gaan  soek  het 
wat  weggeraak  het,  daar  by  die  kuil  gestaan  het.  Ek 
onthou  selfs  hoe  ek  eenkeer  gegly  en  watersopnat  by 
die  huis  aangekom  het. 

GYSBERT:  Ja,  dit  was  mooi  dae  daardie,  ou  seun.  Maar 
’n  mens  bly  nie  altyd  kind  nie. 

BERTUS:  ’n  Mens  bly  nie  altyd  kind  nie,  Vader,  dis  waar, 
maar  ’n  mens  het  altyd  die  plekke  lief  wat  jy  as  kind 
liefgehad  het.  Daarom  het  ek  hierdie  ou  plaas  lief,  elke 
klippie  en  bossie.  Daarom  maak  dit  my  bitter  om 
daaraan  te  dink  dat  dit  oorlog  is,  oorlog  wat  verwoes- 
ting  en  leed  sal  bring,  wat  ons  volk  sal  verstrooi  en 
verdeel.  Ek  weet  nie  waarom  nie,  Vader,  maar  ek  voel 
dis  die  begin  van  baie  dinge  vir  ons  volk.  (Pouse).  En 

om  te  dink  dat  ons  self  die  oorlog  gekies  het,  dis  wat 
ek  nie  kan  begryp  nie. 

GYSBERT:  Maar  Bertus,  hoe  kan  jy  dit  nie  verstaan  nie? 
Ons  veg  nie  sommer  nie.  Dis  vir  ons  Vryheid,  ou  seun. 
Ons  moet  terugwen  wat  ons  verloor  het. 

BERTUS  (vertwyfelend) : Vryheid  wat  deur  oorlog  verkry 
is,  is  geen  Vryheid  nie,  Vader.  Bloedvergieting  kan  nie 
ware  vrede  bring  nie.  Ek  het  so  baie  geleer,  Pa,  daar 
op  Kollege,  van  Napoleon. 

GYSBERT : Wie  was  dit? 

BERTUS:  ’n  Franse  Generaal  wat  die  wêreld  wou  onder- 
werp. 

GYSBERT:  Maar  ons  wil  nie  die  wêreld  onderwerp  nie, 
Bertus.  Ons  veg  slegs  vir  ons  vryheid  wat  ons  reg  is. 
Ons  Boerevolk  glo  aan  God  en  ons  glo  dat  Hy  hierdie 
land  vir  ons  bedoel  het. 

BERTUS  (byna  wanhopig):  Vader  verstaan  nie!  Ek  voel 
saam  met  my  hele  hart.  Ek  wil  net  so  graag  weer  die 
ou  republieke  sien  bestaan  soos  dit  was,  maar . . . ( swyg ) 

GYSBERT  (plaas  sy  hand  op  Bertus  se  skouer):  Bertus, 
daar  is  nie  nou  tyd  vir  twyfel  nie.  Ons  volk  het  ons 
nodig. 

BERTUS:  Ja,  Vader,  daar  is  nie,  maar  ek  kan  nie  sonder 
meer  saamstem  nie.  Oorlog  is  nie  speletjies  nie,  Vader. 
Dit  beteken  opoffering  en  lyding.  Hoeveel  van  ons 
Boeremense  het  daaraan  gedink? 

GYSBERT  (draai  weg):  Ja,  dit  beteken  lyding,  Bertus; 
dit  beteken  dat  ons  alles  sal  moet  verloor  wat  ons  met 
sware  arbeid  opgebou  het  — ons  plase  — ja  alles,  net 
om  ons  vryheid  te  wen. 

BERTUS:  Dis  nie  net  ons  mans  wat  sal  ly  nie,  Vader  — 
onthou  dit.  Dis  veral  die  vroue,  moeders  en  kinders 
wat  weerloos  agtergelaat  word  — oorgelaat  aan  die 
genade  van  die  vyande.  Vader  weet  wat  reeds  gebeur 
het. 

GYSBERT  (hees):  God  sal  sorg,  ou  seun. 

BERTUS  (opstandig):  Nee,  Hy  sal  nie,  Vader,  Hy  sal  nie! 
Hy  sal  ons  verdelg  omdat  ons  dwaas  is.  (Verberg  sy 
gesig  in  sy  hande)  Watter  kans  het  ons  teen  so  ’n  oor- 
mag,  Vader?  Watter  kans?  (bittter)  Ons  is  soos  ’n 
klomp  stout  seuns  wat  nie  tevrede  is  met  die  behande- 
ling  nie  en  nou  ’n  belaglike  vertoning  van  heldemoed 
wil  maak. 

GYSBERT:  Bertus!  Moet  ek  my  vir  jou  skaam?  Is  jy  ’n 
Boer  of  wat? 

BERTUS  (sagter):  Ek  is  jammer,  Vader!  Ek  voel  net  dat 

hierdie  bloedvergieting  so  onnodig  is.  Kan  daar  dan 
nie  iets  gedoen  word  nie,  Vader?  Dis  nog  nie  te  laat  nie. 

GYSBERT:  Daar  is  niks  te  doen  nie,  Bertus.  Dis  oorlog  en 
dis  ons  plig  om  vir  ons  land  te  veg.  Ons  kan  nie  nou 
stilsit  nie.  Daar  sal  ’n  dag  kom,  Bertus,  dat  ons 
nageslagte  ons  nagedagtenis  sal  eer  en  God  sal  dank 
vir  hierdie  oorlog.  Ons  sal  nie  meer  daar  wees  nie;  ons 
sal  nie  meer  die  vryheid  kan  geniet  nie,  maar  wat 
maak  dit  saak?  Solank  ons  kinders  maar  net  in  ’n 
vry  land  kan  woon. 

BERTUS  (vertioyfelend) : Vader,  ek  glo  dat  daar  ’n  oor- 
eenkoms  getref  kan  word.  Daar  is  altyd  ’n  ander  weg 
oop  as  oorlog. 

GYSBERT:  Watter  ooreenkoms?  Wil  jy  dan  hê  ons  moet 
oorgee  en  dinge  maar  hulle  gang  laat  gaan? 

BERTUS:  Vader  verstaan  nie. 

GYSBERT:  Wat  is  daar  te  verstaan?  (vaderlïk;  plaas  sy 
hand  op  Bertus  se  skouers)  Bertus,  ou  seun,  maak  jou 
reg  om  saam  te  gaan.  Die  ander  burgers  sal  netnou 
hier  wees  en  daar  is  nie  tyd  om  te  mors  nie.  Toe  kom 
nou,  as  ons  eers  op  kommando  is  en  veg  sal  jy  gou 
alles  vergeet. 

BERTUS:  Vergeet?  (draai  weg)  Nee,  Vader,  dis  nie  so 
maklik  soos  dit  lyk  nie.  ’n  Mens  moet  tog  in  jou  hart 
oortuig  voel  dat  jy  reg  handel,  anders  is  jy  eerder  ’n 
las  as  ’n  hulp.  Verstaan  Vader  dan  nie? 

( Gysbert  antwoord  nie,  staar  besluiteloos  na  sy  seun 
wat  selfbevms  wegkyk.  Daar  is  ’n  lang  pouse). 

GYSBERT  (na  }n  rukkie):  Bertus! 

Bertus:  Ja,  Vader? 

GYSBERT:  As  jy  so  voel,  waarom  het  jy  dan  gekom?  Ek 
het  jou  mos  nie  gevra  nie.  En  jy  weet  wat  met  rebelle 
gebeur  as  hulle  gevang  word. 

BERTUS:  (antwoord  nie,  sluk  en  draai  weg). 

GYSBERT : Bertus! 

BERTUS : Ja,  Vader? 

GYSBERT:  Is  dit  die  rede  waarom  jy  huiwer?  Is  jy  dan 
bang? 

BERTUS  (swaai  om,  met  vuur):  Nee,  Vader,  dis  nie  dit 
nie! 

GYSBERT  (kom  nader):  Maar  waarom  dan? 

BERTUS  (antwoord  nie,  staan  gespanne). 

GYSBERT:  Waarom  antwoord  jy  nie,  Bertus? 

BERTUS:  Ek  . . . ek  weet  nie,  Vader. 

GYSBERT:  Jy  weet  nie?  Maar  hoe  het  ek  dit  met  jou, 
jong? 

BERTUS  (draai  om,  meteens  openhartig):  Ek  wou  sommer 
net  kom,  Vader.  Dit  was  tog  byna  vakansie  en  ek  . . . ek 
het  afgevra.  ( pouse,  dan  vertroulik ) En  buitendien,  Pa 
vergeet  dat  ek  ook  ’n  Boer  is. 

GYSBERT  (sug):  ’n  Boer?  Ek  wonder,  Bertus,  ek  wonder. 
In  die  Kaap  het  jy  jou  afkoms  gaan  vergeet;  daarom 
praat  jy  nou  so.  Jou  hart  is  nie  meer  heeltemal  met 
ons  nie. 

BERTUS:  Nee,  Vader,  dis  nie  so  nie.  Ek  is  nog  dieselfde 
seun  wat  Vader  weggestuur  het  om  vir  advokaat  te 
gaan  leer  . . . ( met  weemoed ) Boere-advokaat  soos 
Vader  gesê  het. 

GYSBERT  (met  weemoed):  Boere-advokaat ! Albertus  du 
Toit . . . Boere-advokaat. 

BERTUS  (kom  nader,  met  vuur):  ’n  Mens  se  siel  kan  nie 
verander  word  nie,  Vader.  Jy  bly  maar  altyd  wat  jy  ís. 
A1  is  jy  verweg  en  leer  jy  van  vreemde  nasies,  magtiger 
as  die  een  waaraan  jy  behoort,  is  die  óu  liefde  nog  daar. 
En  dan  . . . jy  word  gedurig  daaraan  herinner.  Weet  u 
wanneer  ek  finaal  besluit  het  om  te  kom,  Vader? 

GYSBERT:  (kyk  op  in  Bertus  se  oë  — antwoord  egter 
nie). 

BERTUS  (strak):  Dit  was  ’n  maand  gelede.  Ons  het  ’n 
debat  gehou  oor  watter  regeringsvorm  die  beste  is.  Ek 
het  die  republiek  verkies  soos  ons  dit  vandag  het . . . 
Daardie  aand  het  ek  ’n  naamlose  brief  ontvang  van 
iemand  wat  my  ’n  plat  Boer  noem,  ’n  beskaafde  barbaar 
. . . (’n  kort  pouse)  Dit  het  my  laat  dink,  Vader.  Dit 
het  iets  in  my  wakker  gemaak,  my  laat  verlang  na 
hierdie  ou  woonhuis  waar  ek  in  eenvoud  soveel  geleer 
het. 

GYSBERT  (skor):  En  tog  wil  jy  nie  veg  nie,  Bertus? 

BERTUS  (vertwyfelend):  Ek  weet  nie,  Vader.  Hoe  kan 
ek?  My  volk  het  my  nodig  ja,  dis  waar,  maar  nie  as  ’n 
koue  lyk  nie,  maar  as  ’n  geleerde.  Kan  u dan  nie  begryp 
nie? 

GYSBERT  (moeg,  sak  in  stoel  neer):  Nee,  ek  verstaan  nie, 
ou  seun.  Eers  wanneer  ’n  man  gewillig  is  om  sy  lewe 
vir  sy  volk  te  gee,  kan  die  volk  sy  talente  gebruik. 

BERTUS:  Nee,  Vader!  Moet  ons  dan  almal  sterf,  selfs 
hulle  wat  sulke  groot  ideale  het  vir  die  ophefffing  van 
hulle  volk?  Moet  die  bloed  van  almal  dan  vloei  en  ons 
volk  na  die  stryd  sonder  geestelike  en  kulturele  leiers 
sit  en  vergaan? 

GYSBERT:  God  sal  sorg,  Bertus.  Hy  is  die  regter  oor 
ons  lewe.  As  dit  Sy  wil  is  dat  ons  as  volk  moet  voort- 

bestaan,  dan  sal  Hy  sorg  vir  die  toekoms.  Daar  sal 
mense  wees  wat  ons  volk  op  die  regte  pad  sal  lei,  en 
hou. 

BERTUS:  Ek  weet  nie,  Vader.  Ek  moet  dink  en  lig  kry 
oor  alles  en  van  hierdie  twyfel  ontslae  raak. 

GYSBERT  (met  vaste  stem):  As  jy  twyfel,  Bertus,  is  jy 
nutteloos.  Dan  wil  ek  jou  nie  saamhê  nie.  Ons  volk  het 
nie  draadsitters  nodig  nie  . . . en  jy  weet  wat  ek  van  ’n 
draadsitter  dink. 

BERTUS:  Is  dit  dan  lafhartig  om  anders  te  dink,  Vader? 
Is  dit  papbroekig  om  vrede  bo  oorlog  te  verkies? 
(bittter)  Hierdie  uitgestrekte  Vrystaatse  vlaktes  waar 
eenmaal  die  vrede  van  God  geheers  het,  sal  móre- 
oormóre  verander  word  in  ’n  bloedbad,  in  lyding  vir 
vroue  en  kinders.  Hier  waar  eenmaal  gesonde,  kragtige 
jongmanne  gewerk  het,  sal  verminkte  manne  rond- 
struikel,  sonder  hoop  en  moed  . . . God,  watter  voor- 
uitsig! 

GYSBERT  (ontroerd,  maar  tog  meester  van  homself): 
Bertus,  as  ons  volk  nie  gewillig  is  om  dit  te  gee  nie, 
is  ons  mag  al  klaar  gebreek.  Dan  hoef  ons  nie  te  veg 
nie.  Ons  moet  gewillig  wees  om  op  te  offer  en  te  iy. 
Miskien  sal  ons  niks  baat  nie,  maar  ons  kinders 
eendag . . . 

BERTUS  (lag  vorang):  Ons  kinders? 

GYSBERT:  Ja,  Bertus,  ons  kinders.  Dis  van  die  grootste 
belang.  Ek  en  jou  moeder  is  alreeds  oud  soos  so  baie 
ander.  Daar  bly  vir  ons  nie  veel  meer  oor  nie.  Vir  ons 
is  daar  geen  toekoms  nie.  Waarom  dink  jy  sal  ons  veg 
en  stry?  Ons  kan  daar  niks  by  baat  nie,  maar  een- 
dag . . . 

BERTUS  (val  hom  bitter  in  die  rede): . . . eendag  sal  ons 
volk  van  ellende  krepeer.  Eendag  sal  ons  opgeskeep  sit 
met  ’n  klomp  halfopgevoede  jongmense  ( neem  die 
gevceer  van  die  rak  af,  breek  die  slot  oop  en  druk  dit 
dan  uoeer  toe).  Ons  noem  ons  dapper,  Vader,  maar  ons 
is  dwaas.  Ons  probeer  aan  ander  volke  toon  dat  ons 
nie  bang  is  nie,  dat  ons  kan  skiet.  God  wees  ons 
genadig ! 

GYSBERT:  Bertus!  Jy  praat  soos  een  wat  aan  ’n  ander  volk 
behoort  en  jy  vergeet  dat  jou  volk  reeds  baie  gely  het 
vir  hulle  Vryheid. 

BERTUS:  Dis  juis  wat  ek  onthou,  Vader.  Ek  onthou  hoe 
ek  as  seun  gewerk  het  om  hierdie  ou  plaas  op  te  bou, 
saam  met  Boet  en  Vader.  Ek  onthou  hoe  gelukkig  ons 
was  en  hoe  seker  van  onsself . En  kyk  vandag  . . . 

GYSBERT  (starend):  Bertus,  jy  het  twee  broers  in  oorloë 
verloor.  Hulle  grafte  is  in  die  veld  op  ’n  onbekende 
plek.  Ons  kon  hulle  nie  self  begrawe  nie.  Maar  ek  is 
nie  jammer  dat  hulle  só  moes  sterf  nie.  Nee,  ek  is  trots 
om  hulle  vader  te  wees.  En  jy  kan  ook  trots  wees, 
Bertus,  ook  op  jou  moeder  en  suster,  wánt  hulle  is 
die  vroue  wat  my  moed  ingepraat  het  toe  ek  moedeloos 
begin  word  het.  En  nou . . . ek  weet  nie  eers  presies 
waar  hulle  nou  is  nie  — saam  met  ’n  kommando  burgers 
êrens  op  die  Transvaalse  vlaktes.  Sien  jy,  Bertus,  hulle 
almal  verkies  om  te  ly,  om  te  vlug  en  te  veg.  Hulle 
almal  glo  in  die  toekoms  van  ons  volk,  net  jy  nie.  Almal 
veg,  net  jy  is  te  bang. 

BERTUS:  Vader  noem  my  bang  en  miskien  is  ek,  maar 
ek  is  nie  bang  om  te  sterwe  nie,  maar  bang  om  so 
doelloos  my  lewe  te  gee.  Vader,  glo  u werklik  dat 
oorlog  die  enigste  uitweg  was  en  nog  is? 

GYSBERT:  Ja,  Bertus,  ek  glo  dit;  ek  glo  dat  God  met  ons 
sal  wees.  Daar  is  ’n  doel  agter  alles  en  as  dit  Sy  wil 
is  dat  ons  moet  verloor,  sal  ons  berus.  Hy  sal  sorg- 
dat  ons  nie  alles  verloor  nie . . . ( intiem ) Jy  sien, 
Bertus,  ou  seun,  ’n  mens  kan  sy  lewe  verloor,  ’n  volk 
kan  al  sy  besittings  verloor,  maar  sy  selfrespek  moet 
hy  altyd  behou. 

(Bertus  staar  sienloos  voor  hom  uit.  Daar  is  ’n 
oomblik  'pouse). 

GYSBERT  (skielïk  gespanne,  stap  vinnig  na  venster ): 
Wag,  ek  het  iets  gehoor . . . Daar  is  dit  weer.  Dis  hulíe. 
(Neem  die  brandende  lamp  en  sivaai  dit  driemaál  voor 
die  venster). 

(Bertus  het  ook  nader  gekom  — gespanne). 

BERTUS : Is  dit  hulle? 

GYSBERT:  Ja.  Ek  gaan  net  gou  die  agterdeur  oopmaak. 
(Uit.) 

(Bertus  staan  vir  ’n  oomblik  voor  hom  en  staar.  Dan 
neem  hy  die  geweer  in  die  hande,  staar  daarna  asof  in 
’n  droom;  plaas  dit  na  ’n  paar  oomblikke  weer  terug). 

Gysbert  en  twee  burgers  — Jan  en  Piet  — kom  binne 
al  geselsende). 

PIET  (Steek  verras  in  sy  spore  vas  as  hy  Bertus  sien;  ook 
Bertus  se  gesig  verhelder):  Maar  my  kragtie,  Bertus, 
dit  kan  mos  nie  waar  wees  nie.  (groet)  Oom  Gysbert 
het  ons  gesê  daar  wag  ’n  verrassing  vir  ons,  maar  ek 
het  nie  geweet  dat  dit  jy  is  nie. 

JAN  (groet  ook,  laggend):  Dag,  Bertus,  man;  ek  is  bly 

om  jou  weer  te  sien,  alhoewel  ek  so  ’n  bietjie  teleur- 
gesteld  ook  is. 

BERTUS  (lag  saarn):  Hoe  verstaan  ek  jou  nou? 

JAN:  Ek  en  Piet  het  gedink  hier  wag  ’n  paar  kakies  wat 
oom  Gysbert  solank  gevang  het. 

BERTUS:  Ek  dink  julle  is  te  gretig  om  slaags  te  raak,  of 
wat  sê  Pa? 

GYSBERT:  Ja,  daar  is  nog  genoeg  tyd  daarvoor  (skert- 
send).  Ons  sal  net  moet  oppas  dat  die  kakies  ons  nie 
vang  nie. 

PIET:  Dit  sal  hulle  nooit  regkry  nie,  oom  Gysbert. 
(skielik)  Ai,  is  die  ou  wêreld  darem  nie  klein  nie, 
Bertus?  Wie  het  nou  ooit  kon  dink  dat  ons  jou  hier 
sou  raakloop.  Dis  lekker  om  te  sien  hoe  jou  ou  skool- 
maats  saamstaan  in  die  stryd. 

BERTUS:  Ja,  dis  nog  die  ou  dae,  nê?  Ek  dink  dikwels 
aan  ons  skooldae  en  al  die  dinge  wat  ons  aangevang 
het.  By  al  die  swaarkry  en  hard  leer  was  dit  darem 
nie  so  sleg  nie. 

PIET:  Nie  so  sleg  nie?  Maar  ou  Bertus,  dit  was  sommer 
vorentoe,  jong.  Onthou  julle  nog  hoe  ons  die  half- 
hollandse  ou  meester  Trouw  aan  die  slaap  gesing  het 
gedurende  een  van  sy  sanglesse?  (alvier  lag  oor  Piet 
se  lewendige  vertelling;  Piet  vervolg):  Ek  sien  hom 
nou  nog  orent  spring,  toe  ek  en  ou  Bertus  skielik  hard 
in  sy  oor  sing.  Waar  was  Oom?  (poging  tot  na-apery) 
Honderd  regels,  elkeen  van  jullie.  Dit  sal  jullie  een 
les  leren.  Jullie  jongens  heeft  geen  respekte  meer  vir 
een  oudere  perzoon. 

(Die  vier  lag  hartlik). 

BERTUS:  Jy  is  ’n  ou  doring,  Piet;  na  vandag  sal  ek  dit 
nooit  vergeet  nie. 

GYSBERT  (skielik  onrustig):  Ons  kan  nie  langer  vertoef 
nie.  Die  pad  is  lank  en  ons  weet  nie  wat  voor  die  deur 
lê  nie.  Dis  seker  al  naby  dagbreek. 

PIET:  Ja,  dis  waar,  Oom;  ons  moet  gaan.  Daar  lê  sommer 
nog  ’n  harde  rit  voor.  Gits,  ek  was  so  bly  om  ou  Bertus 
weer  te  sien  dat  ek  die  oorlog  skoon  vergeet  het.  Kom, 
Bertus,  gryp  die  geweer  jong!  Ons  sal  die  Engelse  wys 
wie  baas  in  hierdie  land  is. 

BERTUS:  Ek  gaan  nie  saam  nie. 

JAN:  Hoe  sê,  Bertus?  Wat  praat  jy  dan  nou,  man? 

BERTUS:  Ek  het  net  gesê  ek  gaan  nie  saam  nie.  Moenie 
vir  my  wag  nie.  Vader  weet  reeds. 

(Piet  en  Jan  kyk  vinnig  verslae  na  oom  Gysbert  wai 
wegkyk,  in  ’n  stryd  gewikkel). 

PIET  ( plaas  sy  hand  op  Bertus  se  skouer,  verslae ) : Bertus, 
ou  maat . . . Oom,  wat  is  dit  dan  nou  ? 

GYSBERT  (skor):  Hy  wil  nie  gaan  nie,  Piet;  dit  help  nie. 
Ek  het  hom  al  probeer  oortuig  dat  hy  moet  gaan,  dat 
dit  sy  plig  is,  maar  hy  wil  nie  luister  nie.  ( na  }n  rukkie, 
stil)  Ons  moet  gaan,  daar  is  nie  meer  baie  tyd  nie. 

PIET:  Ons  kan  nie  sonder  Bertus  gaan  nie,  Oom. 

JAN:  Hoekom  wil  jy  nie  gaan  nie,  ou  maat? 

BERTUS:  Ek  wil  nie  deel  hê  aan  hierdie  sinnelose  bloed- 
vergieting  nie.  Dis  tog  ’n  verloorstryd. 

PIET:  (met  vuur):  Ons  gaan  wen,  Bertus,  ek  sê  jou,  ons 
gaan  nie  verloor  nie.  En  buitendien  ’n  man  wat  ’n  man 
is,  moet  kan  verloor  ook. 

BERTUS:  En  as  julle  verloor? 

JAN:  Ons  sal  nie  — nie  ons  nie.  Die  Britse  magte  sal  die 
land  gouer  verlaat  as  wat  hulle  hier  gekom  het. 

BERTUS  (herinaal):  En  as  julle  verloor? 

(Piet  en  Jan  het  albei  weggedraai,  asof  die  werklik- 
heid  van  Bertus  se  woorde  hulle  lamslaan,  onmagtig 
om  te  praat). 

PIET  (na  ’n  rukkie,  met  vuur):  Dan  moes  dit  maar  so 
gekom  het.  Dan  weet  ons  ten  minste  dat  ons  ons  plig 
gedoen  het  teenoor  ons  nasie  se  toekoms. 

BERTUS:  Plig?  Noem  julle  dit  plig,  Piet?  Noem  jy  dit 
manlik  om  jou  medemens,  wat  jy  nie  eens  ken  nie, 
voor  die  voet  dood  te  skiet,  net  omdat  dit  oorlog  is? 
Noem  julle  dit  Gods  Bestiering? 

PIET:  Daar  kan  niks  aan  gedoen  word  nie.  Ons  volk  se 
vryheid  is  op  die  spel  en  dis  al  wat  ek  op  die  oomblik 
raaksien. 

BERTUS:  Julle  misbruik  die  woord  ,,vryheid”  glad  te  veel, 
Piet.  Vryheid  is  nie  iets  wat  jy  verwerf  deur  moord  en 
doodslag  nie.  Dis  in  jou  of  dit  is  nié  daar  nie. 

(Daar  heers  ’n  lang  pouse;  drie  is  verslae ; Bertus 
staar  ver  voor  hom  uit). 

BERTUS  (skielik  met  vuur):  O,  hoe  haat  ek  hierdie  dinge 
in  ons,  my  volk,  hierdie  swakhede  waaraan  ons  gebuk 
gaan.  Hierdie  grootpraat  van  my  volk  asof  dit  hulle 
probleme  gaan  oplos;  hulle  gedweep  met  begrippe  soos 
„vaderlandsliefde”  sonder  om  te  weet  wat  dit  eintlik 
alles  beteken. 

GYSBERT : Bertus! 

BERTUS:  Dis  die  waarheid,  Vader;  ons  kan  dit  nie  miskyk 
nie.  Ons  weet  ons  gaan  verloor;  waarom  vergeet  ons 
nie  die  tweedrag  en  gee  oor  nie. 

JAN  (opstandig):  Dis  lafhartig! 

PIET  ( beslis ):  Ons  gaan  probeer,  Bertus,  en  as  God  so 
wil,  gaan  ons  wen.  (met  bitterheid)  Ons  het  tog  nou 
in  elk  geval  nie  ons  vryheid  nie.  Hy  wat  minstens 
probeer,  is  manliker  as  hy  wat  oorgee  soos  ’n  papbroek. 

BERTUS:  (draai  skielik  om,  stap  na  deur.  Op  die  drumpel 
aarsel  hy  en  draai  na  Gysbert). 

BERTUS:  Vader! 

GYSBERT  (wat  nog  al  die  tyd  gebroke  gestaan  het,  skrik 
op  — in  }n  skor  stem):  Ja  . . . ja,  wat  is  dit,  Bertus? 

BERTUS  (kom  nader):  Vader  ...  ek  moet  dink  . . . oor  al 
hierdie  dinge  . . . ek  glo  anders  as  Vader-hulle.  As  ek 
besluit  om  te  kom,  sal  ek  kom,  Vader.  My  perd  sal  nog 
altyd  hier  wees.  Dan  sal  ek  vir  Vader  en  Piet  en  Jan 
opsoek  en  saam  met  julle  veg . . . Maar  eers  wanneer  ek 
oortuig  voel  dat  dit  die  beste  is. 

(Daar  is  ’n  oomblik  stïlte;  dan  draai  Bertus  om  en 
gaan  uit.  ’n  Lang  pouse). 

GYSBERT  (bitter):  Het  ek  ooit  kon  dink  dat  ek  my  vir 
my  eie  seun  sou  moes  skaam? 

PIET  (sluk):  Moenie  te  hard  oordeel  nie,  Oom.  Ek  weet 
dis  hard.  Magtie,  ek  self  voel  verslae;  ek  kan  dit  nie 
glo  nie . . . Maar  hy  was  so  lank  weg,  Oom,  en  ’n  mens 
verander.  Hy  verstaan  ons  nie  meer  nie. 

GYSBERT:  Verstaan  nie,  Piet?  Liefde  vir  jou  volk  en  jou 
land  is  nie  te  verstaan  nie,  dis  te  voel  — hier  binnekant. 
(Teleurgesteld)  Ai,  Bertus,  ou  seun,  hoe  het  ek  dit  dan 
met  jou?  Jy  kan  mos  nie  ’n  papbroek  wees  nie.  Waar 
is  die  Boerebloed  wat  daar  in  jou  are  moet  vloei? 
(Pouse.  Dan  opeens  nugter)  Ons  moet  gaan,  die  pad  is 
lank.  (Neem  sy  geweer  en  bandelier  van  die  rak). 

PIET  (stil):  Ons  sal  ’n  ent  moet  stap,  Oom.  Oom  kan 
natuurlik  ry  met  Oom  se  perd.  Ek  het  Karel  gesê  om 
op  die  koppie  daar  links  van  die  skaapkrale  vir  ons 
te  wag  met  die  perde.  Hy  is  ’n  goeie  brandwag  en  sal 
’n  skoot  skiet  om  ons  te  waarsku  as  hy  iets  in  die 
omgewing  opmerk. 

JAN  (skielik):  Wag,  ek  het  iets  gehoor . . . (gespanne). 
Ja,  daar  is  dit  weer.  Het  Oom-hulle  dit  gehoor? 

GYSBERT  (wat  ook  gehoor  het):  Ja  . . . blaas  dood  die 
lamp!  (Piet  wil  dit  doen,  maar  dan  word  daar  hard 
teen  die  deur  geslaan  — ’n  enkele  slag  wat  hulle  in 
hulle  spore  laat  vassteek). 

GYSBERT:  Wag,  moenie  die  lamp  doodblaas  nie,  Piet;  dit 
kan  nie  een  van  die  vyand  wees  nie.  (Hy  tree  nader  na 
die  deur;  aan  Piet  en  Jan)  Hou  julle  gereed;  ’n  mens 

weet  nooit  wat  kan  gebeur  nie!  (By  die  deur)  Wie  is 
dit,  vriend  of  vyand? 

( Die  drie  luister  gespanne,  maar  daar  kom  geen 
antwoord  nie). 

JAN  ( fluisterend) : Ek  sal  deur  die  venster  klim  en  gaan 
kyk,  Oom. 

GYSBERT:  Nee,  dis  te  gevaarlik.  Hou  julle  gereed;  ek  gaan 
die  deur  vinnig  oopruk. 

(Hulle  hou  hulle  gewere  op  die  deur  gerig.  Oom 
Gysbert  ruk  die  deur  oop  sodat  hy  daar  agter  bly. 
Karel,  ’n  jong  boer,  struiicel  binne  en  val  oor  die  ver- 
baasde  Piet  en  Jan  neer.  Daar  is  ’n  bloedvlek  op  sy 
bors,  sy  klere  is  vuïl  en  stukkend  en  op  sy  gesig  is 
ondraaglike  pyn  te  lees.) 

GYSBERT  ( druk  die  deur  toe  en  kniel  by  Karel;  in  ’n  skor 
stem):  Here,  wat  het  nou  gebeur?  (Tot  Jan  en  Piet  wat 
versteend  staan)  Kom  help  my,  die  wond  lyk  dodelik. 
Gaan  haal  water  in  die  kombuis,  Jan. 

(Jan  uit). 

(Gysbert  en  Piet  tel  Karel  op  en  plaas  hom  op  die 
stoel  in  ’n  sittende  posisie.  Piet  hou  hom  regop). 

(Jan  kom  terug  met  die  water). 

JAN:  Wat  sou  gebeur  het,  Oom? 

GYSBERT:  Die  Here  alleen  weet,  ou  seun.  (Hy  laaf  Karel 
met  die  water  en  ontbloot  die  wond). 

PIET:  Sal  dit  nie  beter  wees  as  ek  of  Jan  gaan  wagstaan 
nie,  Oom?  Dis  natuurlik  die  kakies  se  werk. 

GYSBERT  ( moeg ) : Nee  . . . hier  is  ons  minstens  veilig. 
Ons  kan  nie  nog  iemand  verloor  nie  (met  ’n  sug).  Dat 
dit  nou  moes  gebeur  en  ons  het  niks  om  op  die  wond 
te  sit  nie  (staar  voor  hom  uit). 

(Karel  roer  skielik;  hulle  merk  dit). 

JAN  ( gespanne) : Hy  het  geroer,  Oom. 

GYSBERT  (kom  nader):  Ja,  ek  het  gesien . . . Karel,  ou 
seun  . . . Karel,  hoor  jy  my? 

KAREL:  (roer  effens;  sy  lippe  beweeg  woordeloos). 

PIET:  Hy  wil  iets  sê,  Oom.  (Aldrie  kom  nader,  gespanne 
en  afwagtend). 

GYSBERT : Karel . . . Karel,  ou  seun. 

KAREL  (Sy  oë  flikker  oop;  moeisaam  in  ’n  flou  stem): 
Hulle  is  . . . is  weg  . . . Piet  . . . Ek  . . . (Hy  hyg  na  sy 
asem  ). 

PIET:  Wie  is  weg,  Karel? 

KAREL  ( met  bonatuurlike  inspanning ) : Die  Engelse  . . . 
Ek  het  weggery  . . . sodat . . . sodat  hulle  agter  my  aan 

moet  ry  en  nie  . . . nie  hierheen  kom  nie  . . . Hulle  is  weg 
....  Ek  . . . (Hy  sak  moeg  agteroor). 

PIET:  Karel,  hoe  het  jy  dan  hier  gekom? 

KAREL  ( na  ’n  rukkie;  skor ) : Ek  . . . ek  het  geloop  . . . Prins 
is  geskiet . . . (77í/  roggel  skielik,  ’n  ruk  vaar  deur  sy 
liggaam  en  as  hy  agteroor  val,  lê  hy  roerloos ). 

Oom  Gysbert  se  lippe  roer,  maar  daar  kom  geen 
geluid  uit  nie.  Daar  het  ’n  vreemde  uitdrukking  op  sy 
gesig  gekom:  een  van  smart  en  verering.  Piet  en  Jan 
struikel  weg  en  verberg  hulle  gesigte  in  hulle  hande). 

(Bertus  kom  plotseling  binne,  stil  en  ongemerk.  Sy 
gesig  is  strak  en  sy  oë  staar  soos  in  ’n  droom  na  die 
toneel  voor  hom). 

BERTUS  ( skielik ) : Vader! 

GYSBERT  (swaai  om):  Bertus?  (Vader  en  seun  staar  vir 
’n  oomblik  in  mekaar  se  oë). 

BERTUS  ( sy  oë  op  Karel  se  stil  figuur ; tree  nader):  Vader 
. . . wat  het  gebeur  ? Is  hy  . . . ? 

GYSBERT  (half  bitter):  Die  Engelse.  Hy  het  waggehou 
en  wou  hulle  seker  op  ’n  dwaalspoor  lei  om  ons  te  red. 
Daarvoor  het  hy  sy  eie  lewe  gegee. 

BERTUS  (neem  Karel  se  hand  in  syne;  in  ’n  hees  stem): 
Karel,  ou  maat,  dat  ons  weerontmoeting  só  moet  wees! 
Dat  jy  só  moes  sterf,  sonder  om  eers  tot  siens  te  sê  . . . 

PIET  (stïl):  Só  wou  hy  dit  altyd  gehad  het,  onthou  jy, 
Bertus?  Daar  was  ’n  tyd  toe  ons  almal  na  hom  opgesien 
het . . . toe  hy  die  held  onder  ons  was. 

BERTUS  (met  plotselinge  ontroering) : God,  moet  ons  dan 
almal  só  sterf,  so  sonder  lig  en  hoop  . . . sonder  dat  ons, 
ons  drome  bewaarheid  gesien  het!  (Bedek  sy  hoof  in 
sy  hande)  Here,  is  dit  dan  die  einde  van  alles:  Net  ’n 
graf  in  die  veld,  waarop  die  nageslagte  sal  trap  sonder 
om  dit  te  weet . . . en  verder  niks  . . . ( sagter)  En  tog, 
Karel,  het  jy  vandag  gevind  waarna  jy  gesoek  het.  Jy 
het  gesterf  soos  ’n  man  en  daarom  bly  jy  lewe  vir  ons 
en  al  ons  nageslagte.  Wat  jy  kon,  het  jy  gedoen  . . . en 
wie  kan  meer  doen  as  wat  deur  God  vir  elkeen  afgemeet 
is? 

(Die  drie  mans  se  oë  bly  op  Bertus.  Op  hulle  gesigte 
is  iets  soos  ongeloof  gemeng  met  innige  blydskap). 

BERTUS  (skielïk)  Ons  moet  gaan,  Vader,  maar  eers  is 
daar  ’n  taak  wat  wag.  (met  weemoed)  Karel  moet 
begrawe  word  en  dan  eers  . . . dan  eers  kan  ons  gaan. 
’n  Lewe  soos  dié  van  Karel  mag  nie  afgesluit  word  nie. 
Dit  moet  voortgaan  en  ek  . . . ek  self  sal  dit  voortsit, 
omdat  God  dit  wil  hê  en  my  volk  my  nodig  het. 

( Bertus  stap  na  die  rdk,  neem  sy  geweer  en  bandelier 
en  Inang  dit  oor  sy  skouer.  Dan  steek  hy  sy  hand  uit  na 
sy  vader). 

GYSBERT  ( gryp  sy  hand  vas,  met  innigheid ) : Bertus,  ou 
seun! 

(Dan  steek  Bertus  sy  linkerhand  na  Piet  en  Jan  uit. 
Hulle  neem  dit  en  die  vier  Boere  se  hande  rus  vir  enkele 
sekondes  op  mekaar). 

PIET:  Tot  die  dood  toe,  Bertus. 

BERTUS:  Ja,  tot  die  dood  toe,  Piet,  en  wie  sal  ons  keer? 

JAN : Ons  sal  saam  veg,  Bertus,  en  saam  sal  ons  wen. 

GYSBERT  (ontroerd,  maar  met  vaste  stem):  Laat  ons  die 
Hemelse  Vader  vra  om  ons  te  bewaar  op  al  ons  weë  . . . 

( Die  vier  Boere  staan  met  geboë  hoofde,  terwyl . . . 

DIE  SKERM  SAK 

^4.  4(lertó 

DIE  GRONDBARON 

Soos  eens  die  trotse  vors  ran  Babilon 
deur  skeppingsdrang  oorstelp,  sy  wonderstad 
tnog  roem,  so  sien  nog  steeds  die  grondbaron 
sy  plaas:  iets  kleiners  wel,  tnaar  tog  ’n  skat. 

Oor  vyftienduisend  dure  morge  wei 
vol  lewenslus  sy  vee  en  wildediere. 

In  hierdie  koninkryk  so  wyd  en  vry, 

hier  sing  sy  voëls,  hier  werk  sy  bye  en  tniere. 

Geboomte,  blotnme  en  geilgroen  gras  otngroei 
die  damtne  wat  soos  bloue  tnere  blink, 
en  waarop  kinders  vrolik  bootjies  roei; 
maar  op  die  walle  staan  die  baas  en  dink: 

Og,  kon  ek  uit  my  graf  maar  net  aanskou 
hoe  ánder  leef  en  Babilonne  bou! 

VUURVLIEG  EN  STER 

Die  groot  heelal,  so  skoon 
en  ottbeskryflik  goed, 
laat  my  in  minne  woon 
en  meng  dit  met  tny  bloed. 

Vertoon  die  suiderhemel, 
detir  sterre  sonder  tal 
van  lewe  en  lig  deurwemel, 
die  liefde  van  die  al  . . . 

my  siel,  daarvan  deurdrenk, 
kan  ook  (nie  sonder  prag  nie) 
met  klein  gebaartjies  wenk 
en  op  geen  antwoord  wag  nie. 

Stuur  dan  jou  liefde  vry 
soos  sterlig  aan  vir  my! 

GRAFSKRIF 

Miskien  bewaar  die  aardkors  jou  gebeente, 
totaal  omskep  tot  edele  gesteente; 

ook  jou  beminde,  tussen  massas  rotse 
soos  ’n  blomblaar  in  ’n  boek  bedek, 
totdat  ’n  geoloog  of  ander  trotse 
jul  ná  duisend  eeue  herontdek! 

LEUSES 


Daar  is  ’n  smart 
in  elke  hart: 
dit  is  die  pyn 
van  al  die  skyn. 

Daar  is  ’n  kinkel 
in  elke  winkel: 
dis  die  verdriet 
van  sy  krediet. 

Daar  is  ’n  myn 
in  elke  hrein: 
dit  is  die  goud 
van  selfbehoud. 

jbie  -Jdinderspioen 

ALPHONSE  DAUDET 
(vertaal  deur  André  P.  Brink) 


Sy  naam  was  Stenne  — klein  Stenne. 

Hy  was  ’n  klein  Parysenaar,  bleek  en  sieklik,  moontlik 
tien  jaar  oud,  miskien  twaalf : dis  moeilik  om  te  sê  met  sulke 
kinders.  Sy  ma  was  dood;  sy  pa,  ’n  oud-seesoldaat,  het  ’n 
plein  in  die  omgewing  van  die  Tempel  bewaak.  Die  ganse 
kleinvolk  van  Parys  het  vader  Stenne  geken  en  bewonder: 
die  kindermeisies,  die  ou  vrouens  met  voustoeltjies,  die  arm 
moeders  — almal  wat  skuiling  kom  soek  het  van  die  voertuie 
in  die  blombeddings  langs  die  sypaadjies.  Onder  daardie 
rooi  snor,  die  skrik  van  honde  en  boemelaars,  het  ’n  sagte, 
amper  moederlike  glimlag  geskuil  — dit  het  almal  geweet; 
en  om  daardie  glimlag  te  sien,  was  dit  net  nodig  om  die 
goeie  oubaas  te  vra: 

,,Hoe  gaan  dit  met  jou  klein  seuntjie?” 

Vader  Stenne  het  sy  seuntjie  so  liefgehad!  Hy  was  so 
gelukkig  as  die  knapie  hom  in  die  aand  na  skool  kom  haal 
sodat  hulle  saam  deur  die  lane  kon  stap,  by  elke  bank  kon 
gaan  stilstaan  om  die  vriendelikheid  van  die  sittendes  ewe 
vriendelik  te  begroet. 

Met  die  ongelukkige  beleg  het  alles  verander.  Vader 
Stenne  se  plein  is  gesluit  om  petrol  daar  te  bewaar  en  die 
arme  ou  man,  verplig  tot  gedurige  en  onverslapte  waak- 
saamheid,  moes  sy  lewe  alleen  en  sonder  om  selfs  te  kan 
x*ook  in  eensaamheid  slyt.  Slegs  saans,  baie  laat,  kon  hy  sy 
seuntjie  by  hom  hê. 

Klein  Stenne  self  het  nie  veel  beswaar  gehad  teen  die 
nuwe  lewe  nie  . . . 

’n  Beleg!  Vir  die  seuntjies  was  dit  ’n  vreugde.  Geen  skool 
meer  nie,  geen  raas  kry  nie  . . . heeltyd  vakansie  en  die 
vryheid  van  die  straat. 

Die  kind  het  tot  saans  buite  rondgejakker.  Hy  het  die 
bataljons  van  die  omgewing  na  die  versterkings  vergesel, 
verkieslik  dié  met  ’n  goeie  orkes.  Hierin  het  klein  Stenne 
erg  bedrewe  geraak.  Hy  kon  jou  geredelik  vertel  dat  die 
orkes  van  die  ses-en-negentigste  bataljon  nie  veel  werd  was 
nie;  dié  van  die  vyf-en-vyftigste  was  weer  uitstekend. 

By  ander  geleenthede  het  hy  gaan  kyk  as  die  leërvoertuie 
maneuvers  uitvoer ; en  dan  was  daar  nog  toustaan  . . . 
Mandjie  onder  die  arm,  het  hy  in  die  lang  toue  voor  die 
bakker  of  slagter  gaan  staan  in  die  skaduwee  van  die 

39 


winteroggende  as  daar  geen  gas  was  nie.  Daar,  voete  in  die 
water,  het  mens  nuwe  kennisse  gemaak,  politiek  gesels  en 
— nes  oubaas  Stenne  se  seuntjie  — ander  se  opinie  gevra. 

Die  heerlikste  van  alles  was  egter  die  hotelpartytjies  met 
die  beroemde  dobbelspel  van  die  galoche  wat  die  Bretonse 
soldate  tydens  die  beleg  gewild  gemaak  het.  As  klein  Stenne 
nie  by  die  linies  of  die  bakker  was  nie,  sal  jy  hom  sonder 
uitsondering  by  so  ’n  galoche-g roepie  by  die  ingang  van  die 
Cháteau-d’Eau  aantref.  Nie  dat  hy  self  gespeel  het  nie:  dit 
het  te  veel  geld  gekos.  Hy  was  tevrede  om  met  groot  oë 
na  die  spelers  te  kyk.  Veral  een  speler,  ’n  grote  met  ’n  blou 
oorpak,  wat  nooit  geldstukke  kleiner  as  ’n  honderd  sou 
gehad  het  nie,  het  sy  bewondering  gaande  gemaak.  As 
daardie  knaap  hardloop,  kon  mens  die  geldstukke  onder 
in  sy  oorpak  se  sakke  hoor  klink. 

Een  dag,  toe  hy  ’n  geldstuk  wat  weggerol  het,  by  klein 
Stenne  se  voete  optel,  het  die  groot  seun  in  ’n  basstem  gesê : 

,,Dit  laat  jou  oë  uitpeul,  nê?  Wel,  as  jy  wil,  sal  ek  jou 
wys  waar  jy  ook  daarvan  kan  kry.” 

Ná  die  spel  het  die  seun  hom  na  ’n  hoekie  van  die  plein 
geneem  en  hom  gevra  om  saam  te  gaan  om  koerante  aan 
die  Pruise  te  verkoop;  mens  kon  dertig  frank  op  ’n  slag 
verdien.  Stenne  het  eers  baie  verontwaardig  geweier  en  toe 
drie  dae  lank  van  die  ander  weggebly.  Drie  aaklige  dae.  Hy 
het  nie  geëet  nie,  ook  nie  geslaap  nie.  Snags  het  hope 
dobbelsteentjies  aan  sy  voetenend  opgestapel  en  honderd- 
sow-stukke  het  voor  hom  verbygegaan,  glinsterend  en  aan- 
loklik.  Die  versoeking  was  te  sterk. 

Op  die  vierde  dag  het  hy  teruggegaan  na  die  Cháteau- 
d’Eau,  die  groot  seun  opgesoek  en  hom  laat  oorreed . . . 

Op  ’n  koue,  besneeude  oggend  is  hulle  weg,  linnesakke 
op  die  skouers,  die  koerante  in  hul  hemde  versteek.  By  die 
Vlaanderepoort  kon  Stenne  nouliks  beweeg.  Die  groot  seun 
het  hom  aan  die  hand  geneem,  hulle  het  die  wag  genader  — 
’n  gawe  man  met  ’n  rooi  neus  en  vrolike  geaardheid  — en 
in  ’n  klein  stemmetjie  gevra: 

,,Laat  ons  asseblief  verbygaan,  meneer  . . . Ons  ma  is  siek; 
pa  is  dood.  Ek  gaan  saam  met  my  klein  broertjie  om 
aartappels  in  die  veld  te  gaan  soek.” 

Hy  het  gehuil.  Stenne  het  verleë  sy  kop  laat  sak.  Die 
wag  het  hulle  ’n  oomblik  aangekyk  en  ’n  vlugtige  blik  op 
die  verlate  wit  pad  gewerp. 

,,Loop  gou,”  het  hy  gesê.  En  daar  was  hulle  op  die 
d’ Aubervilliers-pad ! Hoe  het  die  groot  seun  nie  gelag  nie! 

Verward,  soos  in  ’n  droom,  het  Stenne  die  groot  fabrieke 
in  kasernes  omskep  gesien,  verlate  barrikades  met  nat  lappe 

versier,  lang  torings  wat  gate  in  die  mis  priem  — alles  leeg 
en  beskadig.  Hier  en  daar  het  wagte  met  monnikhoede  deur 
verkykers  doer  anderkant  gekyk;  klein  tentjies  was  nat  van 
sneeu  wat  voor  die  sterwende  vuurtjies  gesmelt  het. 

Die  grote,  wat  die  pad  geken  het,  het  kortpad  oor  die 
veld  gesteek  om  wagposte  te  ontwyk.  Ten  spyte  hiervan  het 
hulle  ’n  wagpos  van  die  franc-tireur-regiment  raakgeloop 
voordat  hulle  kon  rieme  neerlê.  Die  francs-tireurs  was  daar, 
met  hulle  kort  oorjasse,  gehurk  in  ’n  loopgraaf  vol  reën- 
water  al  langs  die  Soissons-spoorweg.  Hierdie  keer  wou  die 
wagte  hulle  nie  op  die  groot  seun  se  verhaal  laat  verbygaan 
nie.  Eindelik,  terwyl  hy  daar  staan  en  soebat,  loer  die  kop 
van  ’n  ou  sersant  deur  die  venster  van  die  waghuis.  Hy  was 
grys,  die  ene  plooie  en  het  ’n  ietwat  na  Stenne  se  pa  gelyk. 

,,Haai!”  het  hy  geroep.  ,,Moenie  huil  nie,  knapies!  Ons 
sal  julle  soontoe  laat  gaan  om  julle  aartappels  te  gaan  haal. 
Maar  kom  eers  in  om  bietjie  warm  te  word.  Daardie 
kleintjie  lyk  skoon  bevrore.” 

Helaas!  Dit  was  nie  van  koue  dat  klein  Stenne  gebeef 
het  nie,  maar  van  vrees  en  skaamte . . . 

In  die  waghuis  was  ’n  klompie  soldate  gehurk  om  ’n 
kwynende  vuurtjie  waarin  hulle  beskuite  aan  die  punte  van 
hul  bajonette  probeer  ontvries  het.  Hulle  moes  druk  om  vir 
die  kinders  plek  te  maak.  Iemand  het  hulle  iets  te  ete  gegee 
en  ’n  bietjie  koffie.  Terwyl  hulle  besig  was  om  te  drink,  het 
’n  offisier  by  die  deur  ingekom,  die  sersant  geroep.  Hy  het 
baie  sag  gefluister  en  die  sersant  het  vinnig  na  hom  toe 
gegaan. 

,,Kinders!”  het  hy  verheug  teruggekom.  „Daar  sal  vannag 
tabak  wees  . . . Ons  het  die  Pruisiese  wagwoord  uitgevind. 
Ek  is  seker  ons  gaan  vannag  wraak  neem!” 

Daar  was  ’n  uitbarsting  van  bravo’s  en  uitbundige  gelag. 
Daar  is  gedans,  gesing,  gekorswel  met  die  bajonetsoldate; 
van  hierdie  geharwar  het  die  kinders  gebruik  gemaak  om 
te  verdwyn. 

Anderkant  die  loopgraaf  was  daar  net  die  groot  vlakte 
en  ver  anderkant  ’n  wit  muur  met  skietgate.  Dit  was  na 
hierdie  muur  dat  hulle  gemik  het,  voetjie  vir  voetjie  sodat 
dit  moes  lyk  asof  hulle  met  elke  tree  eers  aartappels  skil. 

,,Kom  ons  gaan  terug,”  het  klein  Stenne  aanhoudend 
gesoebat.  ,,Asseblief,  moenie  dat  ons  soontoe  gaan  nie!” 

Sy  maat  het  net  sy  skouers  opgehaal  en  bly  aanloop. 

Daar  was  skielik  die  geklik  van  ’n  slot  wat  oorgehaal 
word. 

„Kruip  weg!”  het  die  groot  seun  geroep  en  plat  geval. 

Daar  van  die  grond  af  het  hy  gefluit.  ’n  Ander  fluit  het 

deur  die  sneeu  geantwoord.  Kruip-kruip  het  hulle  nader 
gegaan  . . . Voor  die  muur  het  twee  geel  snorpunte  en  ’n  vuil 
beret  verskyn. 

Die  groot  seun  het  langs  die  Pruis  op  die  verskansing 
gespring : 

,,Dis  my  boetie,”  het  hy  gesê  en  na  sy  maat  gewys. 

Stenne  was  so  klein  dat  die  Pruis  begin  lag  het  toe  hy 
hom  sien.  Hulle  was  verplig  om  hom  onder  sy  arms  te 
neem  om  hom  boontoe  te  help. 

Oorkant  die  muur  was  daar  groot  grondwalle,  omgevalle 
bome,  wit  gate  in  die  sneeu  — en  in  elke  gat  was  daar 
dieselfde  vuil  beret,  dieselfde  geel  snor  wat  gelag  het  as 
hulle  verbykom. 

In  ’n  hoekie  was  die  tuinier  se  huis,  beskut  met  boom- 
stamme.  Die  grondverdieping  was  vol  soldate,  besig  om 
kaart  te  speel  en  sop  op  ’n  groot  vuur  te  maak.  Daar  was 
’n  heerlike  geur  van  kool  en  spek:  hoe  gans  anders  as  die 
oop  kamp  van  die  francs-tireurs ! 

Die  offisiere  was  bo.  Menr  kon  hulle  hoor  klavier  speel  en 
sjampanjebottels  oopmaak.  Toe  die  Parysenaartjies  inkom, 
het  ’n  uitroep  van  vreugde  hulle  begroet.  Hulle  het  die 
koerante  afgelewer;  toe  is  daar  vir  hulle  wyn  ingeskink 
en  hulle  is  aan  die  gesels  gemaak.  Daar  was  iets  trots  en 
slegs,  maar  die  groot  seun  het  hulle  met  die  vuur  van  die 
agterbuurt  en  die  woordeskat  van  die  straatjongens  ver- 
maak.  Hulle  het  uitbundig  gelag,  die  woorde  ná  hom  herhaal 
en  genoeglik  gerol  in  hierdie  Paryse  modder  wat  na  hulle 
aangedra  is. 

Klein  Stenne  sou  ook  graag  wou  praat  sodat  hulle  kon 
sien  dat  hy  nie  ’n  gek  was  nie,  maar  iets  het  hom  gekeer. 
Teenoor  hom  was  ’n  Pruis,  ouer  en  ernstiger  as  die  res, 
wat  sit  en  lees  het  — of  liewer,  wat  gemaak  het  of  hy  lees, 
want  sy  oë  het  op  een  plek  bly  kyk.  Daar  was  ’n  uitdrukking 
van  teerheid  en  verwyt  in  sy  oë,  asof  hy  tuis  ’n  seuntjie 
net  so  oud  as  Stenne  kon  gehad  het  en  asof  hy  wou  sê: 

„Ek  sou  liewer  sterf  as  om  my  kind  so  iets  te  sien  doen . . 

Van  hierdie  oomblik  af  was  dit  vir  Stenne  asof  daar  ’n 
swaar  hand  op  sy  hart  gelê  het  wat  hom  gekeer  het. 

Om  hierdie  vernedering  en  verwyt  te  ontvlug,  het  hy  begin 
drink.  Alles  het  om  hom  begin  draai.  Vaagweg,  te  midde 
van  dawerende  gelag,  sien  hy  sy  maat  gekskeer  met  die 
nasionale  troepe,  met  hulle  manier  van  oefen  . . . sien  hoe  hy 
voorstel  hoe  die  brandwag,  Marais,  op  die  skanse  verower 
word.  Eindelik  begin  die  stemme  sagter  word,  die  offisiere 
kom  bymekaar,  die  gesigte  word  ernstig.  Die  klein  ellende- 

ling  was  op  die  punt  om  hulle  teen  die  aanval  van  francs- 
tireurs  te  waarsku  . . . 

Op  daardie  oomblik  kom  Stenne  woedend  en  hartstogtelik 
orent : 

„Moenie  dit  doen  nie  . . . Asseblief,  ek  wil  nie  hê  jy  moet 
nie!” 

Maar  sy  maat  glimlag  net  en  gaan  voort.  Voor  hy  nog 
klaar  is,  staan  al  die  offisiere.  Een  van  hulle  maak  die  deur 
vir  die  kinders  oop. 

„Uit  die  kamp  uit!”  sê  hy. 

En  hulle  begin  onder  mekaar  redeneer  in  Duits,  so  vinnig 
as  hulle  kan.  Die  groot  seun  loop  uit,  trots  soos  ’n  hertog, 
en  laat  sy  geld  rinkel.  Stenne  volg  met  geboë  koppie.  En  toe 
hulle  by  die  ou  Pruis  verbykom  wie  se  blik  hom  so  onseker 
laat  voel  het,  hoor  hy  ’n  verslae  stem  wat  sê:  „Dis  nie  goed 
nie  . . . Dis  nie  goed  nie  ...” 

Daar  kom  trane  in  sy  oë. 

Terug  op  die  vlakte,  begin  hulle  hardloop.  Hul  sakke  is 
vol  aartappels  wat  hulle  by  die  Pruise  gekry  het;  hiermee 
gaan  hulle  sonder  moeite  verby  die  loopgraaf  van  die  francs- 
tireurs.  Hulle  is  besig  om  reg  te  maak  vir  die  nag  se  aanval. 
Troepe  kom  stil  en  ongemerk  aan  en  vergader  agter  die 
mure.  Die  ou  sersant  is  ook  daar,  besig  om  sy  manne  op  te 
stel,  sy  gesig  so  gelukkig . . . Toe  die  kinders  verbykom, 
herken  hy  hulle  en  groet  met  ’n  glimlag . . . 

Dit  skryn  in  Stenne  se  hartjie.  ’n  Oomblik  is  hy  lus  om 
te  roep: 

„Moenie  soontoe  gaan  nie  . . . Ons  het  julle  verraai!” 

Maar  sy  maat  waarsku  hom:  „As  jy  iets  sê,  sal  ons 
geskiet  word.”  Dit  laat  die  angs  terugkom  . . . 

By  die  Courneuve  gaan  hulle  in  ’n  verlate  huis  die  geld 
verdeel.  Ek  moet  erken  dat  die  verdeling  baie  eerlik  geskied 
het  en  dat  die  geluid  van  die  geld  onder  sy  hempie  en  die 
gedagte  aan  die  galoche- byeenkomste  wat  wag,  Stenne  laat 
glo  het  dat  sy  misdaad  darem  nie  té  aaklig  was  nie. 

Maar  toe  hy  eers  weer  alleen  was  — arme  kind ! Nadat 
die  groot  seun  eers  weg  was  en  sy  sakke  al  swaarder  begin 
word  het,  het  daardie  hand  al  styvtrer  om  sy  hartjie  geklem. 
Parys  het  anders  as  gewoonlik  gelyk.  Die  verbygangers  het 
hom  streng  aangekyk,  asof  hulle  geweet  het  waar  hy  van- 
daan  kom.  Die  woord  spioen  het  hy  in  die  geluid  van  die 
strate  gehoor,  in  die  gebons  van  die  tamboere  wat  langs 
die  kanaal  oefen. 

Tuis  het  hy  verheug  gesien  dat  sy  pa  nog  nie  terug  was 

nie  en  vinnig  in  hulle  kamer  die  geld,  wat  hom  so  gepla 
het,  onder  sy  kopkussing  gaan  wegsteek. 

Vader  Stenne  was  nog  nooit  tevore  so  opgewek,  so  ver- 
heug  om  terug  te  wees  soos  daardie  aand  nie.  iHy  het  die 
nuus  van  die  buitewêreld  vertel ; die  land  se  posisie  was  nie 
meer  so  duister  nie.  Deur  die  hele  ete  het  die  oubaas  na 
sy  geweer  teen  die  muur  gekyk  en  met  sy  mooi  glimlag 
aan  sy  seun  gesê: 

„Jy  sal  darem  teen  die  Pruise  opruk  as  jy  groot  is,  nê?” 

Teen  agtuur  het  kanonne  veraf  begin  bulder. 

,,Dis  die  Aubervilliers : hulle  val  Bourget  aan,”  sê  die 
oubaas,  wat  al  die  forte  ken.  Klein  Stenne  word  bleek  en 
maak  asof  hy  baie  moeg  is,  sodat  hy  kan  bed  toe  gaan, 
maar  hy  kan  nie  slaap  nie. 

Die  kanonne  dreun  aanhoudend.  Hy  sien  in  sy  verbeelding 
hoe  die  francs-tireurs  in  die  nag  die  Pruise  probeer  verras 
en  self  in  ’n  hinderlaag  loop.  Hy  herinner  hom  die  sersant 
wat  so  vriendelik  geglimlag  het,  sien  hom  daar  anderkant 
op  die  sneeu  uitgestrek  lê  saam  met  soveel  ander . . . ! Die 
prys  van  al  daardie  bloed  lê  hier  onder  sy  eie  kopkussing 
en  dis  hy  wat  dit  gedoen  het  — hy,  die  seun  van  meneer 
Stenne,  ’n  soldaat . . . Hy  stik  in  die  trane. 

In  die  kamer  langsaan  hoor  hy  sy  pa  op  en  af  loop  en  die 
venster  oopmaak.  Onder  op  die  plein  blaas  die  beuels  en  ’n 
voertuigbataljon  maak  gereed  om  te  vertrek.  Dis  dus  beslis 
’n  regte  geveg. 

Die  ongelukkige  kind  kan  die  trane  nie  meer  terughou  nie. 

,,Wat  makeer?”  kom  sy  pa  in. 

Die  kind  antwoord  nie,  spring  net  uit  sy  bedjie  en  gooi 
hom  aan  sy  pa  se  voete.  In  die  beweging  rol  die  geld  oor  die 
vloer. 

„Wat  is  dit?”  vra  sy  pa  bewend.  ,,Het  jy  dit  gesteel?” 

Toe,  in  een  lang  asem,  vertel  Stenne  hoe  hulle  na  die 
Pruise  gegaan  het  en  wat  hy  gedoen  het.  Hy  voel  hoe  sy 
hart  algaande  ligter  word,  asof  dit  ’n  verligting  is  om  hom- 
self  te  beskuldig. 

Die  vader  luister  met  ’n  onbeskryf  like  gesig.  Toe  hy  klaar 
is,  bedek  hy  sy  kop  in  sy  arms  en  huil. 

,,Vader  . . . ,”  probeer  die  kind  sê.  ,,Vader  . . . ?” 

Die  oue  stoot  hom  sonder  antwoord  terug  en  begin  die 
geld  optel. 

„Is  dit  al?”  vra  hy  die  kind. 

Klein  Stenne  knik. 

Die  oubaas  haal  sy  geweer  van  die  muur  af,  neem  sy 
patroondoos  en,  terwyl  hy  die  geld  in  sy  sak  sit,  sê  hy: 

,,Dis  goed.  Ek  sal  dit  vir  hulle  terugneem.” 

En  sonder  ’n  verdere  woord,  sonder  om  selfs  sy  kop  te 
draai,  gaan  hy  hom  voeg  by  die  bataljon  wat  in  die  nag 
verdwyn. 

Niemand  het  hom  weer  daarna  gesien  nie. 


C.  Coet. 

DIE  SWERWER 

Vol  sagte  lamplig  is  die  woonvertrek  — 

’n  oomblik  skuil  ek  buite  langs  die  muur; 
aanloklik  lyk  dit  binne  voor  die  vuur; 
die  stemme  klink  so  vriend’lik,  opgewek, 
en  ek,  hier  in  die  winterskeem’ring,  ek 
moet  net  deur  wasigheid  van  ruite  tuur 
en  eensaam  voel;  net  vreemd’lingskap  verduur 
hier  waar  ek  rust’loos  dwaal,  van  plek  tot  plek! 

Dan  draai  ek  weg  en  stap  allenig  aan, 

die  donker  tegemoet.  Die  liggie  wink 

vir  ou-laas  nog  vir  my;  die  sterre  blink 

so  ver,  vanaand.  Eind’lik  verrys  die  maan 

in  volle  prag,  wat  immer  kom  en  gaan 

deur  eeue  heen.  ’n  Nagvoël  roep  . . . Ek  dink  . . 

Sy  jubeltone  kom  in  my  weerklink 

en  vorst’lik  voel  ek  in  my  klein  bestaan! 

JOHANNES  POSTHUMUS 


Dit  was  ’n  aandoenlike  begrafnis,  dié  een  wat  ons  dominee 
in  die  kerkhoffie  tussen  die  populiere  gelei  het.  Daar  het 
mense  tot  uit  Transvaal  en  Vrystaat  gekom,  almal  diep 
in  die  rou.  Ons  het  hierdie  mense  nie  geken  nie,  ook  nie 
eers  die  persone  wat  dié  dag  daar  begrawe  is  nie,  maar 
ons  het  die  verhaal  agter  dit  alles  goed  geken. 

Eintlik  het  ons  ook  nie  persone  begrawe  nie  maar  in  die 
ware  sin  van  die  woord  die  stoflike  oorskot  van  persone. 
Van  oral  het  ons  hierdie  oorskot  versamel:  hier  ’n  gebarste 
kopbeen  vasgespoel  in  ’n  renosterbos  en  daar  ’n  verbleikte 
geraamte  teen  die  draadheining.  Alles  kon  ons  nie  kry  nie, 
maar  op  die  ou  end  het  ons  gesê  dat  ons  nou  die  oorskot 
van  sewe  mense  saam  in  een  doodkis  het. 

In  ’n  wakis  het  ons  stukke  verroeste  geweerslotte, 
waterflesse,  verkykers  en  horlosies  bymekaargemaak,  almal 
dinge  wat  behoort  het  aan  die  mense  wie  se  oorskot  ons  in 
die  doodkis  versamel  het. 

Toe  plaas  ons  ’n  beriggie  in  die  koerante  en  nog  nooit 
het  ’n  koerantberig  so  ’n  groot  toestroming  na  ons  geweste 
veroorsaak  nie.  Familie  en  vriende  het  van  heinde  en  verre 
gekom  en  in  die  kis  met  geroeste  goed  gesoek  na  iets  wat 
hulle  kon  uitken  as  die  besitting  van  ’n  broer,  ’n  man  of  ’n 
seun.  Hulle  het  die  veld  ingetrek  en  nog  hier  en  daar  ’n 
oorblyfsel  gekry,  maar  na  ’n  paar  dae  kon  ons  begrafnis 
hou. 

Dominee  het  ons  hartsnare  geroer  toe  hy  sê  dat  ons 
vandag  maar  oorbegrawe  wat  die  natuurkragte  van  God 
twintig  jaar  gelede  klaar  begrawe  het.  Dieselfde  natuur- 
kragte  het  toe  ’n  paar  weke  gelede  hulle  eie  werk  ongedaan 
gemaak,  sodat  ons  vandag  hier  tussen  die  populierbome 
staan. 

Dit  was  die  jaargety  van  vallende  blare  en  ’n  geleentheid 
van  vallende  trane.  Ons  mense  is  nie  ’n  spul  ongevoelige 
heidens  nie.  Ons  sal  mekaar  beskinder  en  beprosedeer  en  ’n 
ou  fonteinwatertjie  misgun,  maar  wanneer  ons  die  woord 
hoor:  „Stof  zijt  gij”,  dan  neig  ons  die  kop  voor  die  bors. 

Ja,  en  ons  dominee  het  geglo  aan  die  troostende  salwing 
van  trane.  Pa  kon  mos  nie  huil  nie.  Daarom  het  Ouma 
eenkeer  vir  hom  gesê,  toe  groot  droefheid  oor  hom  uitgesak 
het:  „Jakob,  jy  sal  nog  aan  droë  verdriet  doodgaan.  Skink 
’n  paar  trane  daaroor,  my  seun.” 

Nou  ja,  die  verhaal  van  die  droefheid  oor  die  sewe  mans, 
het  by  die  Stiebeuelklip  begin. 

In  ons  wêreld  is  dit  ’n  bekende  klip,  dié  Stiebeuelklip. 
Hy  was  nie  altyd  daar  nie  en  het  ook  nie  altyd  hierdie 
naam  gehad  nie.  Eeue  lank  waarskynlik  het  hy  bo-op  die 
Vaalrand  gelê  totdat  ’n  geweldige  storm  teen  die  einde  van 
die  jaar  1900  hom  daarbo  losgeruk  en  teen  die  hang  van 
die  rand  laat  afskuiwe  het.  Hy  het  op  die  wal  van  die  droë 
sloot  in  Swartlandsfontein  se  kloof  tot  rus  gekom. 

As  ’n  mens  in  die  kloof  op  ry,  moet  jy  by  die  Stiebeuelklip 
verby.  Ek  het  my  altyd  verwonder  aan  die  lê  daarvan.  Hy 
lê  presies  op  die  wal  van  die  sloot,  en  hy  sou  nog  eeue  daar 
kon  gelê  het  want  die  wal  is  die  een  rotslaag  op  die  ander 
en  kan  nie  bra  verder  uitgekalwe  word  nie.  Altans,  so  het 
ek  gereken. 

Met  die  opry  in  die  kloof  loop  die  sloot  aan  jou  linkerkant. 
Links  kan  jy  dus  nie  by  die  Stiebeuelklip  verby  nie  of  jy 
moet  die  loodregte  walle  van  die  sloot  afduiwel.  A1  raad  is 
regsverby,  dit  wil  sê  aan  die  kant  van  die  steil  Vaalrand 
se  voet.  Hier  is  die  deurgang  ook  maar  smal,  want  aan  die 
bokant  loop  daar  ’n  klipbank  langs.  Die  Stiebeuelklip  het 
in  die  storm  waarvan  ek  vertel  het,  oor  hierdie  bank  afgeval 
en  toe  net  nog  ’n  entjie  geskuif  tot  op  die  wal  van  die  sloot. 
Tussen  die  Stiebeuelklip  en  die  klipbank  gaan  die  voetpaadjie 
langs,  net  breed  genoeg  vir  ’n  perderuiter  om  deur  te  ry, 
maar  elke  keer  klink  jou  stiebeuels  weerskante  — aan  die 
hot  kant  teen  die  afgerolde  rots  en  aan  die  haar  kant 
teen  die  klipbank.  Daarom  word  die  rots  die  Stiebeuelklip 
genoem. 

In  hierdie  diep  kloof  kan  dit  verskriklik  donker  word. 
’n  Mens  voel  altyd  maar  aardig  om  in  die  nag  daardeur  te 
ry,  maar  die  kloofvoetpad  is  so  ’n  kort  pad  tussen  ons  plaas 
en  die  plase  in  Die  Hoek  dat  jy  die  aardige  gevoel  op  die 
koop  toe  neem,  want  anders  moet  jy  myle  ver  met  die  groot- 
pad  langs  ry.  Meer  as  een  nag  het  ek  oor  die  nek  van  Die 
Hoek  af  teruggekom  van  ’n  dansparty  of  ’n  vryery  en  dan  in 
die  donker  kloof  afgesak  terug  huis  toe.  My  perd  het  die 
paadjie  goed  geken.  Ek  het  altyd  met  slap  teuels  gery  en 
die  perd  se  padvastheid  bewonder.  Skuif-skuif  en  voetjie 
vir  voetjie  gaan  dit  soms  die  steil  afdraand  af.  Nooit  het  ou 
Kolbooi  oor  ’n  los  klip  gestruikel  of  my  broek  in  kriebos 
geskeur  nie.  As  ek  dan  naderhand  die  stiebeuelgeklink 
weerskante  hoor,  weet  ek  dat  alles  veilig  is,  want  daar- 
vandaan  is  dit  net  nog  ’n  entjie  en  jy  is  by  die  oog  van 
Swartlandsfontein.  Hiervandaan  loop  die  twee  rye  spore 

was  dié  van  iemand  wat  stil  wou  wees,  van  iemand  wat 
weet  sy  sou  nie  verstaan  word  nie  . . . Selfs  hoop  was 
’n  pyn ; haar  oë  was  troebel,  en  sy’t  skaars  na  my  gekyk. 

DIE  VREEMDELING:  ’n  Paar  van  die  boere  daar  het  my 
vertel  sy  het  die  hele  middag  op  die  rivierwal  rond- 
gedwaal.  Hulle  dag  sy  soek  veldblomme  . . . Moontlik  is 
haar  dood  . . . 

DIE  OU  MAN : Niemand  kan  sê  nie  . . . Hoe  kan  mens  weet? 
Miskien  was  sy  iemand  van  min  woorde,  en  elkeen  het 
die  een  of  ander  rede  om  die  lewe  agter  te  laat.  In  die 
siel  kan  mens  nie  kyk  soos  in  daardie  kamer  nie.  Almal 
is  so  — hulle  sê  doodgewone  ou  dingetjies,  en  niemand 
raai  daar  is  fout  nie.  Maandelank  lewe  mens  langs 
iemand  wat  nie  meer  van  hierdie  wêreld  is  nie,  wie  se 
siel  nie  meer  belang  hier  het  nie;  jy  praat  tog  nog  met 
haar,  en  jy  sien  wat  gebeur.  Hulle  lyk  soos  marionette, 
en  al  die  tyd  vind  so  baie  dinge  in  hulle  siele  plaas. 
Self  weet  hulle  nie  eers  wie  hulle  is  nie.  Sy’t  seker  net 
soos  die  ander  gelewe.  Tot  op  die  laaste  het  sy  gewone 
dinge  gesê:  „Vandag  sal  dit  reent,”  of  „ons  gaan  eet; 
ons  sal  dertien  aan  tafel  wees,”  of  „Die  vrugte  is  nog 
nie  ryp  nie.”  Hulle  praat  oor  die  dooie  blommetjies,  en 
ween  in  die  nag  se  stilte.  ’n  Engel  uit  die  hemel  sal 
dit  nie  sien  nie,  en  ons  verstaan  niks  nie,  totdat  alles 
verby  is . . . Gisteraand  nog  het  sy  soos  haar  susters 
daar  in  die  lamplig  om  die  tafel  gesit;  en  nou  sien  jy 
hulle  ook  anders  aan . . . Dis  of  ek  haar  nou  vir  die 
eerste  keer  sien  . . . ’n  Nuwe  ding  moet  in  ons  alledaagse 
lewe  kom  voordat  ons  dit  kan  verstaan.  Dag  en  nag  is 
die  skaduwee  by  jou ; jy  sien  hulle  behoorlik  net  as  hulle 
vir  ewig  weggaan.  Watter  vreemde  sieltjie  moes  sy  tog 
besit  het,  ’n  ongekende,  blanke  sieltjie  — om  die  dinge  te 
gesê  het,  en  om  so  vreemd  te  handel! 

DIE  VREEMDELING : Kyk  hoe  glimlag  hulle  daar  . . . 

DIE  OU  MAN : Niksvermoedend  — hulle  verwag  haar  nie 
vanaand  tuis  nie. 

DIE  VREEMDELING:  Hulle  sit  so  stil  en  glimlag.  Kyk, 
die  vader  hou  sy  vinger  voor  sy  mond . . . 

DIE  OU  MAN : Dis  oor  die  kind  wat  by  die  moeder  slaap  . . . 

DIE  VREEMDELING:  Sy  is  bang  om  te  verroer,  dit  kan 
hom  wek. 

DIE  OU  MAN:  Hulle  werk  nie  meer  nie.  Dis  doodstil 
daarbinne. 

DIE  VREEMDELING:  Die  bal  wit  wol  het  geval . . . 

DIE  OU  MAN : Almal  kyk  na  die  kind . . . 

DIE  VREEMDELING:  Hulle  weet  nie  ander  kyk  na  hulle 
nie . . . 

DIE  OU  MAN : Ons  word  ook  afgeloer . . . 

DIE  VREEMDELING:  Hulle  kyk  op  . . . 

DIE  OU  MAN : Tog  kan  hulle  niks  sien  nie  . . . 

DIE  VREEMDELING:  Hulle  lyk  gelukkig,  tog  is  daar  iets 
— ek  weet  nie  wat  nie  . . . 

DIE  OU  MAN:  Hulle  dink  hulle  is  buite  gevaar.  Toe  is 
die  deure,  en  die  vensters  geslote.  Die  ou  huis  se  mure 
is  versterk;  die  swaar  deure  is  aldrie  op  slot.  Dis  net 
die  onvoorsiene  wat  nie  uitgesluit  is  nie. 

DIE  VREEMDELING:  Ons  moet  hulle  tog  vertel.  Miskien 
kom  val  iemand  sommer  met  die  deur  in  die  huis.  Daar 
was  ’n  hele  skare  in  die  vlei  by  die  dooie  meisie  — dalk 
kom  klop  een  van  hulle  aan  die  deur . . . 

DIE  OU  MAN:  Martha  en  Maria  is  by  die  lykie.  Van  die 
mans  sou  ’n  draagbaar  maak,  en  ek  het  my  oudste 
kleindogter  opdrag  gegee  om  ons  te  laat  weet  sodra 
hulle  kom.  Laat  ons  vir  haar  wag;  sy  kan  saam  met 
my  ingaan  . . . Ek  voel  aardig  dat  ons  so  na  hulle  moet 
staan  en  kyk.  Ek  dag  dit  sou  maklik  wees  — ingaan  en 
in  ’n  paar  woorde  sê  wat  gebeur  het . . . Maar  ek  staan 
al  te  lank  na  hulle  en  kyk  . . . 

( Maria  kom  op ). 

MARIA:  Hulle  kom  aan,  Grootvader. 

DIE  OU  MAN:  O,  is  dit  jy?  Waar  is  hulle? 

MARIA:  Onder  om  die  draai: 

DIE  OU  MAN:  Hulle  loop  stil. 

MARIA:  Ek  het  gesê  hulle  moet  saggies  bid.  Martha  is  by 
hulle. 

DIE  OU  MAN : Hoeveel  is  daar  ? 

MARIA:  Die  hele  dorpie  is  in  die  optog.  Party  het  lanterns 
gedra  — ek  het  hulle  die  ligte  laat  doodmaak. 

DIE  OU  MAN:Watter  pad  sal  hulle  vat? 

MARIA:  Met  die  voetpaadjie  langs.  Hulle  loop  stadig. 

DIE  OU  MAN : Die  tyd  het  aangebreek  . . . 

MARIA:  Het  Grootvader  hulle  al  vertel? 

DIE  OU  MAN:  Kind,  jy  kan  sien  ons  was  nog  nie  binne 
nie.  Kyk  hoe  sit  hulle  nog  in  die  lamplig.  Kyk,  kind,  kyk 
na  die  lewe  daarbinne  . . . 

MARIA : Ag  tog . . . dis  so  vreedsaam  daar  by  hulle.  Dit. 
lyk  my  ek  sien  hulle  in  ’n  droom. 

DIE  VREEMDELING:  Kyk  daar  — die  twee  susters  roer! 

DIE  OU  MAN : Hulle  staan  op  . . . 

DIE  VREEMDELING:  Lyk  my  hulle  kom  venster  toe. 

(Op  hierdie  oomblik  loop  een  van  die  twee  susters  na 

heen  en  weer  in  die  dwarste  gery  om  te  kyk  wanneer  ek 
afspoel.  Maar  ek  was  toe  nog  nie  daar  nie.  ’n  Hele  ent 
hoërop  het  ek  in  die  mik  van  ’n  lemoendoring  vasgespoel. 
Ek  het  toe  maar  tot  bo  geklim  en  my  bas  natuurlik  laat 
stukkend  steek  van  die  dorings.  Daar  het  ek  gewag  op  die 
styging  of  die  daling  van  die  vloed. 

Gelukkig  loop  die  ou  sloot  net  so  vinnig  af  as  wat  hy 
kan  volraak.  Toe  die  dag  breek,  kon  ek  afklim.  Pa  en 
Ouboet  kom  toe  juis  na  my  toe  aangery. 

Ouboet  het  ’n  mens  se  kopbeen  in  sy  hand  en  Pa  ’n 
mens  se  skinkelbeen  en  ’n  stuk  bandelier. 

„0,”  sê  Ouboet,  „dis  dan  tog  nie  jou  kopbeen  hierdie 
nie!” 

Maar  Pa  vererg  hom  mos  toe  oor  al  die  angs  wat  hy 
oor  my  uitgestaan  het.  Hy  haal  oor  met  die  bandelier,  maar 
toe  die  ding  my  skouers  tref,  krummel  hy  uitmekaar. 

Dit  was  ’n  aandoenlike  begrafnis,  dié  een  wat  ons  dominee 
in  die  kerkhoffie  tussen  die  populiere  gelei  het . . . 

Maar  wag,  dié  storie  loop  nie  heeltemal  in  ’n  kring  nie. 
Dis  hier  waar  hy  uitdraai,  weer  na  die  Stiebeuelklip  toe. 

’n  Paar  weke  na  die  massabegrafnis  moes  ek  weer  Die 
Hoek  in  ry.  Kort  voor  sononder  het  ek  die  kloof  op  gegaan. 
Die  Stiebeuelklip  lê  toe  dwars  oor  die  sloot.  ’n  Mens  kan  nou 
maklik  te  perd  bo-oor  gaan. 

Met  die  terugkom  was  dit  helder  maanlig.  Weer  het  ek 
my  verbaas  oor  ou  Kolbooi  se  vaste  gang. 

Of  ek  in  die  ry  aan  die  sewe  burgers  gedink  het,  weet 
ek  nie.  Hoe  moet  ek  dit  nou  nog  weet?  Julle  moenie  vir 
my  onnodige  vrae  vra  nie.  Ek  is  hier  om  vir  julle  te  vertel 
wat  ek  gesien  het.  En  my  oë  makeer  niks.  Buitendien  was  dit 
helder  maanlig,  soos  ek  reeds  gesê  het. 

Toe  ou  Kolbooi  se  voorysters  op  die  Stiebeuelklip  kap, 
hou  ek  in  om  af  te  klim.  Ek  wou  weer  ’n  oomblikkie  op  die 
ou  rots  sit  en  mymer  . . . sommer  oor  Sannie.  Waaroor  dan 
anders?  Maar  met  die  afswaai  van  my  regterbeen,  swaai  my 
oë  mos  saam  in  die  rigting  van  Swartlandsfontein  se 
murasies.  Ek  bly  versteen  in  ou  Kolbooi  se  rug  sit. 

Ek  sien  opsaalaanstaltes  op  die  werf.  Die  ruiters  kom 
na  my  toe  aangery.  Agter  mekaar  ry  hulle  in  die  voet- 
paadjie.  Op  ’n  draai  tel  ek  hulle.  Hulle  is  sewe. 

Die  perde  loop  en  kopspeel.  Die  geweerlope  blink  in  die 
maanlig.  Ek  sien  ruiters  met  hulle  hoede  aan  die  regterkant 
getoon.  Die  volstruisvere  wuif  in  die  windjie.  Op  twintig 
tree  van  my  af  sien  ek  dat  die  voorste  man  ’n  Vierkleur 
hooghou. 

Ja,  ’n  Vierkleur. 

M.  DU  TOIT 

Die  ou  man  strompel  swaar  deur  die  los  kluite.  Die  klam  geur 
staan  in  dampe  om  hom.  Hy  is  tevrede.  Die  land  is  klaar 
geploeg  en  nou  gaan  hy  huis  toe. 

Anderkant  die  donker  ploegland  glim  ’n  dowwe  reghoek 
lig.  Daar  sit  sy  ou  vrou  by  die  gedekte  tafel,  die  kerslig  op 
haar  yl  grys  hare,  haar  growwe  hande  oor  haar  maag  gevou. 
Sy  wag  rustig  dat  haar  man  moet  huis  toe  kom  vir  sy 
aandete.  Die  sop  staan  en  wag  in  die  vuurherd.  Die  kers 
flikker  in  die  vensterbank,  maar  sy  laat  dit  daar  vir  hom  om 
te  sien,  ’n  dowwe  reghoek  lig  in  die  donker. 

Sy  swaar  voetstappe  klink  oor  die  agterplaas.  Die  grond 
om  die  agterdeur  is  kliphard  van  jare  se  skottelgoedwater. 
Hy  vee  sy  velskoene  af  op  die  kliptrappie  en  sy  maak  die 
deur  vir  hom  oop. 

Terwyl  hy  sy  hande  was,  skep  sy  die  sop  in  twee  gebarste 
porseleinborde.  Sy  sit  die  kers  in  die  middel  van  die  tafel. 
Dit  gooi  ’n  warm  ligkring  oor  die  growwe  tuisgemaakte 
brood  en  die  twee  borde  dampende  sop. 

Sy  hoor  hoe  hy  die  waswater  in  die  slopemmer  uitgooi 
en  gaan  sit  by  die  tafel  met  haar  elmboë  voor  haar  gestut. 

Hy  struikel  oor  die  rant  van  die  linoleum  by  die  drumpel 
en  gaan  sit  oorkant  haar.  Hulle  hoofde  buig. 

„Segen,  Heer,  hetgeen  wij  eten,  laat  wij  nimmer  U 
vergeten,  Amen.” 

Hulle  lepels  klink  teen  die  borde. 

„Die  sop  is  warm,”  sê  hy.  Hy  sny  ’n  stuk  brood  en  breek 
dit  in  sy  bord.  Slurpend  eet  hy  die  dik  sop.  Die  kerslig 
gooi  skaduwees  in  die  holtes  van  sy  slape  en  wange  en  die 
songebrande  plooie  in  sy  nek. 

„Het  jy  klaar  geploeg?” 

„Ja.” 

Sy  skink  twee  koppies  koffie  uit  die  bruin  kan  op  die 
stoof.  Hy  drink  syne  swart  en  sonder  suiker  uit  die  piering. 

Hulle  buig  weer  hul  hoofde.  ’n  Mot  fladder  in  die 
kersvlam. 

„Vader,  voor  spys  en  drank  seggen  wij  hartelik  dank. 
Amen.” 

Met  ’n  geknetter  brand  die  mot  dood. 

Sy  pak  hulle  twee  borde  en  koppies  in  ’n  wit  skottel.  Die 
enemmel  is  plek-plek  afgespring  en  die  swart  kolle  sit  soos 

houtskoolmerke.  Sy  gooi  water  uit  die  ketel  oor  die 
skottelgoed. 

Hy  stop  sy  pyp  en  steek  dit  op.  Dan  trek  hy  diep  skywe 
en  vat  die  koerant  wat  op  die  riempiesbankie  lê.  Tydsaam 
blaai  hy  dit  deur  terwyl  sy  stram  vingers  sukkel  met  die 
los  blaaie.  Sy  lippe  vorm  die  woorde  geluidloos. 

„Daar  is  moeilikheid  oorkant  die  see,”  sê  hy. 

,,Gods  wil  geskied.”  Berustend  bêre  sy  die  skottelgoed 
en  skiet  die  vuil  water  oor  die  onderdeur.  Dit  plas  op  die 
harde  grond.  Sy  maak  die  deur  toe,  bêre  die  skottel  en 
gooi  die  brood  in  ’n  blik  agter  die  deur. 

Sy  gaan  sit  by  die  tafel  en  hy  strompel  na  die  binneste 
kamer.  Sy  hoor  hom  rondvroetel  in  die  donker  en  dan  kom 
hy  terug  met  die  Bybel.  Die  leeroortreksel  is  gladgeslyt  en 
slap  van  lang  gebruik.  Hy  lek  sy  vingers  nat  en  blaai  tot 
hy  sy  merk  kry. 

,,En  Paulus  het  die  oë  op  die  Raad  gehou  en  gesê: 
Broeders,  ek  het  met  ’n  volkome  goeie  gewete  voor  God 
gewandel  tot  op  hierdie  dag.” 

Hortend  lees  hy  die  hoofstuk  klaar.  Hulle  kniel  moeisaam 
by  hul  stoele.  Sy  stram  litte  kraak  hoorbaar.  Hy  bid  lank 
en  onsamehangend  vir  hulle  en  hul  kinders  in  die  stad,  vir 
hulle  oes  en  die  mense  oorkant  die  see. 

„ . . . om  Christus  wil,  Amen.” 

Hulle  staan  styf  op.  Sy  neem  die  Bybel  en  die  kers  na 
die  binneste  kamer  en  begin  uittrek.  Sy  hoor  die  agterdeur 
oop-  en  toegaan  en  weet  dat  hy  uit  is.  Sy  wen  die  swart 
wekker  op.  Dit  maak  ’n  harde  krasgeluid.  Toe  hy  terugkom 
is  sy  besig  om  haar  yl  grys  hare  te  borsel.  Terwyl  hy  uittrek, 
vleg  sy  dit  in  twee  lang  vlegsels  voor  haar  ore.  Haar  dik, 
growwe  vingers  beweeg  vlug  en  seker.  In  die  flikkerende 
lig  skiet  haar  trouring  vonke  goud. 

Sy  hoor  die  bed  kraak  en  blaas  die  kers  dood.  Die  matras 
gee  mee  onder  haar  gewig.  Die  skerp  reuk  van  die  kers  hang 
in  die  kamer.  Die  wekker  tik  skreiend  hard  in  die  stilte. 

Hy  draai  op  sy  rug  en  begin  snork.  Haar  asem  kom  in 
reëlmatige  proesgeluide  oor  haar  los  lippe. 

Buite  spartel  ’n  tiermot  magteloos  teen  die  vensterniite. 

^J’eman 

ZOMER 


onzooae 


Papavers  bergen  diepten 
ïn  hun  vuur 
kort  als  de  dag. 

De  vlinders  bibberen  van  kleuren 
broos  als  dauiv 
en  adem. 

De  stilte  bloeit  in  vogelkelen 
en  hangt  aan  hageivinden 
als  vlinderivieken  van  muziek. 


ZO  ALS  IN  MEI  DE  APPELBLOESEM 

Zij  trok  doorheen  de  koele  morgen, 
de  strandpluvier  zat  in  het  duin 
zijn  jongen  veilig  te  verzorgen. 

Als  laken  wit  lag  iedre  tuin. 

Zij  beefde  in  haar  pril  geluk 
zoals  in  Mei  de  appelbloesem. 

— ■ Der  vrouwe  drootn:  het  stoutste  stuk 
uit  ’t  paradijs;  ’t  kind  aan  haar  boezem 

lief  laten  pralen  — ook  zïj  droomde  . . . , 

haar  gave  volheid  rijpte,  groeide, 

tot  haar  geluk  als  sappen  stroomde 

voor  ’t  kind  dat  dronk;  de  moeder  bloeide. 


DE  DENNEN 


Er  hangt  een  stiller  stilte  in 
het  kroongebied  van  oude  dennen, 
een  donker  licht  met  dieper  zïn,  — 
wat  wij  in  ’t  eigen  hart  herkennen. 

Hun  ever  green,  hun  wuïvend  lied 
een  eeuivig  land  dat  ingetogen 
betreden  moet  om  ’t  wiegelied 
waarin  ïets,  uit  de  tijd  ontvlogen, 

dat  wij  vergeefs  betrachten,  een 
verloren  droom  van  rustig  schouwen. 
Bij  dennen  zijn  we  niet  alleen, 
zij  blijven  eeuwig  de  getrouwen. 

NAJAAR  EN  DOOD 

Van  uit  de  grauwe  verten  vliegen  ze  aan 
de  zwanen  in  een  lange  lyn.  Ze  trekken 
naar  ’t  zuiden  door.  De  schuren  bergen  graan. 
De  wind  komt  stil  de  laatste  blaadren  trekken. 

De  nevel  smeurt  de  dag  egaal  als  lood. 

De  man,  die  deze  morgen  aan  het  hekken 
een  sigaret  aanstak,  is  ’s  avonds  dood. 

De  dag  gaat  toe,  de  laatste  zwanen  trekken. 

GEBOORTE 

Ik  wist  je  zwaarder  worden  nacht 
op  dag  en  stiller,  ’t  dubbel  leven 
in  uwe  ziel  heeft  ons  gebracht 
de  kern  der  liefde  te  beleven. 

Toen  het  uw  tijd  iverd  ben  ik  mee 
gegaan;  bij  pozen  trokken  pijnen 
uw  ogen  tot  een  starre  zee, 
uw  handen  krampten  in  de  mijne. 

Dan  heb  ik  niet  beseft  misschien 
’t  geluk  dat  uit  uw  weeën  sproot. 

Ik  heb  het  leven  naakt  gezien 
hoe  ’t  werd  geboren  uit  uw  schoot. 

HET  ZIEKE  KIND 

fe  hoort  de  luiken  aan 
de  gevel  manend  slaan, 
je  slaapt  niet  in  de  nacht, 
je  vreest,  je  bidt  misschien, 
ja  vraagt  „waarom?” , je  wacht 
en  voelt  hoe  ’t  zieke  kind 
je  onweerstaanbaar  bindt. 

KWATRIJNEN 

DE  BOOM 

lk  ben  de  boom  die  langzaam  wast, 
mijn  kroon  moet  jaren  vruchten  dragen; 
de  spechten  haamren  op  mijn  bast, 
zij  weten  diepe  wormen  knagen. 

DE  SCHELPEN 

De  schelpen  liggen  droomverloren 
waar  kindren  spelend  bij  behoren; 
een  meisje  dat  de  zeelijn  koos 
loopt  met  haar  droom  als  schelpen  broos. 

DE  CAVALIERS 

De  cavaliers  die  haarden  derven 
staan  ’s  avonds  wenkend  aan  mijn  ruit 
als  kennen  zij  mijn  durend  zwerven 
naar  verten,  verder  zonder  buit. 

HET  BLOEIEND  WATER 

Het  bloeiend  water  draagt  mijn  trage  schuit 
naar  de  overkant.  Een  klare  vogel  zingt. 

De  zomernacht  omhult  in  kuis  geluid 
de  duizend  dingen  en  een  ster  verspringt, 

zij  valt  verloren  in  het  riet.  Nu  slapen 
de  huizen  en  het  licht,  ik  zie  de  dag 
terug,  het  raderwerk,  een  kudde  schapen, 
de  vogels,  mensen  en  een  kinderlach. 

Ik  heb  mijn  kind  de  hazelaar  getoond, 
de  witte  wolken  en  het  eksternest. 

Een  rijp  geluk  heeft  pozend  mij  bewoond 
als  ging  ik  door  een  ongekend  geivest. 

Heel  even  maar,  zoals  de  hommel  aan 
de  honingbloemen  proeft,  heb  ik  gesmaakt 
hoe  ’t  kind  met  overvloed  in  een  spontaan 
gebaar,  mijn  vaderhart  heeft  aangeraakt. 

\Jlncent  uan  der  lÁJeótli 


aizen 


KHOMAS  HOCHLAND 


V anuit  my  hoë  venster 
sien  ek  die  kabheling 
van  veraf  purper  rante 
tot  aan  die  kim. 


O duisend,  duisend  heuwels 
waarteen  die  wildsbok  graas 
versluier  in  die  skadus 
se  purper  waas! 

Uit  duisend,  duisend  rimpels 
betrag  ’n  wateroog, 
verborge,  diep  en  donker, 
die  hemelboog. 

Hoe  oud  is  hierdie  wêreld, 
speelgrond  van  die  tyd; 
hier  lê  ’n  klompie  graftes 
na  die  stryd. 

Hoe  jonk  is  hierdie  wêreld, 
hoe  vrugbaar  en  hoe  jonk 
as  na  die  somerbuie 
die  alwee  vonk! 


Hoe  wyd  is  hierdie  wêreld, 
hoe  ivyd  word  ook  my  gees 
hier  waar  die  hoë  winde 
sy  wond  genees. 

O,  dat  wanneer  ek  voor 
die  laaste  kimme  staan 
en  weswaarts  met  die  son 
moet  ondergaan, 

dat  dit  oor  hierdie  hoogland, 
dié  breë  hoogland  wees, 
dan  sal  my  uitsig  wyd  wees, 
en  so  my  gees. 

DIE  VERLOËNAAR 
(’n  Belydenis?) 

En  toe  het  hy  sy  siter  opgehang  — 
die  aand  was  ryp,  die  fees  in  volle  swang, 
die  saal  was  dik  met  rook  en  goedkoop  swier, 
met  saksofoon  en  trom  en  trekklavier, 

met  tango,  rumba,  wals  en  neurïesang  — 
toe  het  hy  maar  sy  siter  opgehang 

en  woordeloos  hul  vreugde  aangehoor. 

Eers  het  die  weersin  sterk  gestu,  maar  voor 
dit  twaalfuur  was  het  hy  sy  pyn  vergeet 
en  selfs  hul  ritme  met  sy  voet  gemeet 
en  daarna  met  sy  lyf,  en  toe  hul  nooi 
het  hy  gewillig  uit  sy  hoek  ontdooi 
en  op  hul  maat  gedans,  en  toe  hul  skink 
het  hy  ook  van  hul  vonkelwyn  gedrink 
en  een  geword  met  hul  musiek  en  swier  — 
toe  gryp  sy  hande  self  die  trekklavier. 

En  lank  en  luid  was  hul  applous  gewees  — 
hy  was  die  heros,  meester  van  die  fees, 
hul  het  hom  met  ’n  bont  kalot  gekroon 
en  ieder  keer  met  mirrebier  belooti; 
met  elke  encore  was  hul  waansin  groter, 
met  elke  toegif  was  dit  wilder  note 
totdat  die  saal,  plafon  en  muur  en  vloer 
gesidder  het  van  daardie  dol  rumoer. 

Om  drïe-uur  was  hul  geesdrif  uitlawaai 
en  iewers  buite  het  ’n  haan  gekraai. 

Die  nanag,  toe  die  saal  verlate  was, 
die  skuïm  gestol  in  elke  leë  glas, 
die  stoele  rondgelê  het  in  wanorde, 
die  krummels  uitgedor  was  in  die  borde, 
die  sierpapiere  druis,  soos  na  die  somer 
verdorde  blare  sug,  het  hy,  die  dromer, 
alleen.  Toe  waai  oor  hom  die  ou  verdriet 
soos  klanke  uit  ’n  half  vergete  lied. 

Die  nag  was  stil,  die  vreugde  uitgebraak, 
net  iewers  het  ’n  deur  aneen  gekraak. 

Toe  haal  hy  weer  sy  sïter  van  die  muur 
en  speel  allenig  vir  die  nanag-uur 
’n  ou  bekende  lied  vir  eie  troos, 

’n  ou-ou  lied,  dat  alle  vreugde  broos 
en  stondig  is,  dat  elke  fees  moet  end. 

Aan  elk  van  hulle  was  sy  lied  bekend, 
en  elkeen,  in  die  kamer  van  sy  pyn 
teruggesluit,  het  deur  die  swart  gordyn 
sy  lied  beluister.  En  ’n  enkel  een 
of  twee  het  oor  sy  snarespel  geween, 
maar  al  die  ander  wat  die  lied  kon  hoor 
het  luid  geswets,  dat  hy  hul  rus  verstoor. 

Toe  kom  die  oggend  deur  die  vensters  waai, 
en  ïewers  buite  het  ’n  haan  gekraai. 

GEWELD  EN  LIEFDE 

I 

VERRAAD 

Wat  soek  jy,  ]udas-kind,  in  hierdie  groep? 

W eet  jy  dan  nie  die  grond  is  heilig  hier, 
hier  waar  die  hart  tot  hart  in  afskeid  roep 
en  liefde  oor  die  haat  moet  se'évier? 

Jou  vroom  gesig  kan  nie  verraad  verberg 
wat  in  jou  siel  omhoog  staan  soos  ’n  berg. 
Kyk  na  die  oë  van  jou  Heer  en  Vrind 
as  bose  bande  vaster  om  jou  bind. 

Hy  het  met  hul  geëet  en  ook  gedrink, 
gesmaak  die  liefde  tot  die  laaste  stond 
as  sterre  buite  in  die  donker  blink 
en  in  hom  speel  die  laagheid  van  ’n  hond. 

En  toe  hy  uitgaan,  was  dit  om  hom  nag, 
die  nag  wat  nooit  verlig  word  deur - ’n  dag. 

II 

GETSËMANÉ 

Kyk  na  die  Mens  as  Hy  hier  in  Sy  smart, 
hier  in  die  tuin  in  donker  nag  moet  ly 
as  oor  Hom  heen  die  toorn-storm  gly 
en  in  Hom  brand  die  gloed  van  God  so  swart, 
swart  soos  die  swartste  nagte  nie  kan  wees 
en  in  Hom  van  benoudheid  krimp  Sy  gees, 
die  bloed  in  hoé  druk  deur  sweetgat  pers 
en  gloed  van  smart  Hom  op  Sy  tand  laat  kners, 
want  hier  dra  Hy  alleen  die  helgeweld 
waar  toorn  oor  Hom  brand  soos  vuur  en  swael, 
die  lewenskrag  in  Hom  laat  kleiner  smelt 
as  Hy  die  losprys  vir  die  mens  betaal. 

Toe  kom  ’n  engel  van  omhoog  na  Hom 
en  sterk  Hom,  uitgeput,  in  smart  verstom. 

III 

DIE  MENS 

,,Kyk  na  die  Mens,”  kom  die  Pilatus-woord, 
hier  waar  Hy  staan  kort  voor  die  kruisemoord, 
gedweë  soos  ’n  skaaplam,  stil  en  stom, 
as  mens  verneder  voor  barbaredom. 

,,Kyk  na  die  Mens,  ek  vind  in  Hom  geen  skuld.” 
Hy  straf  Hom  enkel  om  bul  ongeduld. 

Hul  sien  Hom  in  die  purper  spottekleed, 
met  doringkroon  wat  in  Sy  slape  vreet. 

Hul  sien  die  wonde  van  die  géselslag, 
die  leed  wat  nie  hul  hart  en  gees  versag, 
die  ruwe  spot  wat  dring  deur  murg  en  been. 

Hul  juig  en  lag  gevoelloos  daaroorheen, 
want  in  die  kruisdood  kon  hul  wraak  verkoel, 
die  ivraak  wat  in  hul  donker  harte  spoel. 

IV 

DIE  VLOEK 

,,Sy  bloed  kom  oor  ons  en  ons  kinders,  hoor!” 
so  roep  die  wrede  manne  uit  in  koor, 
want  in  hul  het  die  wraak  na  bo  gekook 
en  jaloesie  in  hul  gemoed  gespook 
as  Hy  sagmoedig  soos  ’n  lam  hier  staan, 

Sy  oog  hul  jammerhartig  gadeslaan 
en  uit  Sy  hart  miskien  die  bede  styg: 

,,Vergeef  hul,  want  hul  weet  nie  wat  hul  dreig." 
Die  onskuldbloed  het  van  die  kruis  gevloei 
vir  hulle  wat  die  offer  wil  aanvaar 
en  deur  Hom  het  die  smaad  en  smart  gegloei 
vir  hom  selfs  aan  Sy  sy,  ’n  moordenaar. 

Maar  oor  hul  koppe  bang  Sy  onskuldbloed 
waarvoor  hul  twintig  eeue  nou  al  boet. 

V 

DIE  KRUIS 

Hy  dra  die  smart  geduldig  aan  die  kruis, 
hier  aan  die  skandpaal  waar  die  spotters  staar 
en  na  Hom  wys  hul  klein  gebalde  vuis 
as  wraakgedagtes  deur  hul  harte  vaar. 

Ook  hier  doen  Hy  Sy  reddingswerk  getrou. 
„fy  sal  met  My  wees  in  My  huis  netnou." 
Dit  is  die  siel  wat  redding  by  Hom  soek 
wyl  ander  rasend  om  Hom  skel  en  vloek. 

Drie  lange  ure  hang  oor  Hom  die  mag 
van  godverlatenheid  se  vrese-nag, 
die  nag  waarin  Hy  worstel  met  die  las 
alleen  en  arm  soos  Hy  nooit  nie  was. 

,,Dit  is  volbring!”  Die  prys  is  klaar  betaal 
en  oor  Hom  skitter  vol  ’n  sonnestraal. 

VI 

DIE  DOOD 

Hy  rus  ïn  bande  van  die  dood  gevang, 
in  donkerheid  waardeur  die  lig  nïe  straal, 
waar  sterk  die  bose  magte  oor  Hom  hang 
om  hier  die  eindoorwinning  te  behaal. 

Hy  slaap  dïe  rus  waar  lyding  nie  meer  byt, 
waar  diep  vernedering  fel  oor  Hom  lag 
as  ruwe  manne  oor  Hom  hou  die  wag 
en  by  Hom  stilstaan  ook  verloop  van  tyd. 

Maar,  Dood,  jou  bande  is  nie  sterk  genoeg! 
Hier  word  die  hel  se  magte  netnou  moeg 
en  word  jy  in  jou  stoere  krag  verslaan 
deur  mag  wat  rus,  maar  nooit  nie  kan  vergaan. 

En  kyk,  die  bande  breek  soos  garedraad 
vir  hierdie  stille  Mens  van  Smart  en  Smaad. 

VII 

DIE  SEËTOG 

Die  bose  magte  trek  hul  ver  terug 
voor  hïerdie  mag  wat  selfs  die  dood  nie  bind, 
maar  soos  die  wagters  skrikbevange  vlug 
op  vleuels  van  die  sagte  oggendwind. 

Hoe  jammer  het  hul  kragte  hïer  gefaal, 
hïer  in  die  poorte  van  die  hel  en  dood? 

Hoe  arm  staan  hul  veraf  soos  verdwaal 
in  dieptes  van  die  nederlaag  gestoot? 

Triomf!  TriomfH  Dit  is  vir  goed  verby, 
hier  waar  dïe  Held  van  alle  tye  stry. 

Jou  angel,  Dood,  jy  het  dit  hier  verloor. 

Hoor  jy,  hoor  jy  daar  bo  die  geestekoor, 
die  roemlied  wat  in  hemelsale  tril? 

Hy  het  die  roemtaal  van  jou  mond  gestil! 

VIII 

RABBOENI 

Maria  in  haar  trou 
staan  by  die  graf  en  ween. 

Sy  buk  al  nader  heen. 

In  haar  is  groot  die  rou. 

Haar  trane-oog  aanskou 
twee  engele  gekleed 
ïn  wit  wat  ken  haar  leed. 

,,En  waarom  ween  jy,  vrou?” 

Haar  hande  saam  geslaan 
oor  heerlikheid  voor  haar 
bly  sy  verrassend  staar 
en  kan  dit  nie  verstaan. 

Die  vrou  kry  moed  en  spreek: 
,,Hul  het  Hom  weggeneem 
en  Hom  van  my  vervreem. 
Waar  is  Hy  nou  versteek?” 

Sy  draai  haar  om  en  kyk, 
want  by  haar  staan  ’n  heer 
met  oë  sag  en  teer 
wat  nie  van  haar  af  wyk. 

„Wat  ween  jy,  liewe  vrou? 

Wie  soek  jy  hier  so  vroeg?” 
Die  tuinier,  dink  sy  moeg 
wat  haar  verdriet  aanskou. 

„Meneer,”  spreek  sy  hom  aan, 
„Het  u Hom  weggedra 
en  waarheen,  mag  ek  vra? 

Ek  neem  Hom  hiervandaan.” 

„Alaria!”  kom  die  stem. 
„Rabboeni,  Meester,  ag!” 

Hy  het  vir  haar  gewag. 

Haar  hande  vas  omklem. 

Haar  oë  lag  verheug. 

,,Raak  Aly  nie  nou  al  aan. 

Ek  moet  na  boontoe  gaan: 

Aly  Vader  en  Sy  vreug. 

„Gaan  na  Aly  broers  in  rou, 
vertel  hul  van  My  lot. 

Ek  vaar  op  na  Aíy  God, 
jul  God  en  Vader,  vrou.” 

Kyk  daar,  die  vreugde-lag. 

Sy  het  haar  Heer  gevind, 
juig  sy  by  broer  en  vrind 
waar  hulle  na  Hom  smag. 

Klassisïsme  gebaseer  op  ’n  regstreekse  kennis  van  Latyn 

Dit  is  bekend  dat  die  moedertaalonderwys  in  geen  land  aan 
sy  doel  beantwoord  nie.  Die  skool  slaag  nou  maar  eenmaal 
nie  daarin  om  die  leerling  sy  moedertaal  te  leer  nie.  Die 
klassisisme  wat  op  ’n  regstreekse  kennis  van  Latyn  gebaseer 
is,  het  hierdie  mislukking  uitgebuit  en  hulle  doen  dit  nog 
met  die  slagkreet : dit  is  omdat  die  skooljeug  nie  meer  Latyn 
leer  nie.  Vandag  weet  ons  waar  die  fout  lê,  t.w.  by  ons 
grammatikastelsel,  ons  begrip  van  die  taal  en  ons  onder- 
soekmetodes,  m.a.w.  ons  hele  benaderingswyse  van  die  taal 
en  ’n  besondere  taal.  Dit  is  nie  hier  net  ’n  kwessie  van 
verskil  van  mening  nie,  agter  alles  sit  daar  een  groot 
waarheid:  ons  huidige  benaderingswyse  is  nie  gebaseer  op 
wetenskaplike  kennis  nie,  maar  op  verspreide  filosofiese 
kommentaar  oor  taal.  Die  wese  van  die  taal  en  sy  besondere 
verteenwoordigers  was  nog  nooit  die  studievoorwerp  van  die 
taalwetenskap  nie.  Ons  weet  heel  min  van  die  samehang  van 
die  taalmateriaal  in  Afrikaans.  Vra  ons  na  die  oorsaak  van 
ons  foutiewe  benaderingswyse,  gaan  ons  oë  ’n  bietjie  oop, 
want  niemand  anders  is  te  blameer  as  die  klassieke  self  nie. 
Taalgeleerdes  en  onderwysers  het  die  Latynse  grammatika- 
stelsel  wat  ook  net  vir  ’n  taal  op  papier  uitgewerk  is  al  in 
die  Middeleeue  gaan  oordra  op  die  gesproke  moedertaal.  Dit 
het  ontstaan  toe  die  Middeleeuse  Latyn  sy  roem  as  inter- 
nasionale  taal  begin  verloor  het  en  daar  van  die  volkstaal 
gebruik  gemaak  moes  word.  Die  enigste  bestaande  gramma- 
tikastelsel  was  die  Latynse  (en  Griekse)  en  die  volkstaal 
word  ,,op  den  voet  nae  der  Grieken  en  Latijnen  beschreeven” 
en  vandag  nog  het  ons  ’n  Afrikaanse  en  „Nederduytsche 
Grammatica ...  na  de  manier  der  Grieken  en  de  Latijnen 
beschreven,”  hoewel  ietwat  gewysig.  Toe  ons  jeug  nie  hulle 
moedertaal  met  hierdie  stelsel  kon  leer  nie,  toe  sê  die 
klassisiste  dat  die  gebrekkige  kennis  van  die  moedertaal 
toegeskryf  moet  word  aan  die  verdwyning  van  Latyn  uit 
die  skoolleerplan.  Ek  het  reeds  Die  Trayisvaler  van  16  Julie 
1955  aangehaal  om  dit  te  bevestig.  Die  foutiewe  gramma- 

tikastelsel  het  twee  klassisistiese  vertakkings:  (i)  die 
foutiewe  wat  voortgekom  het  uit  die  klassieke  logika,  en 
(ii)  die  foutiewe  wat  voortgekom  het  uit  te  veel  of  net 
kennis  van  Latyn. 

As  ons  daaraan  dink  dat  die  klassieke  grammatikastelsel 
die  enigste  stelsel  was  wat  destyds  gebruik  kon  word,  moet 
ons  sy  voortbestaan  as  ’n  onvermydelike  saak  aanvaar,  hoe- 
wel  ons  ons  taalgeleerdes  dit  darem  nie  kan  verskoon  dat 
hulle  tot  hede  toe  nog  weinig  daaraan  gedoen  het  nie.  Wat 
ons  veral  afkeur,  is  die  bewuste  propagering  van  Latyn  en 
alles  wat  klassiek  is.  Lees  die  volgende:  ,, . . . there  are  still 
a few  who  believe  that  all  the  human  knowledge  of  humanity 
which  a mortal  can  absorb  is  obtainable  through  Greek  and 
Latin.  ,Do  you  really  mean  to  tell  me’,  remarked  a well- 
known  Classical  don  at  a luncheon  table  recently,  ,that  you 
consider  instruction  in  a modern  language  to  be  a public 
service?  Dear  me!  How  interesting!  . . . How  interesting’!”1 
’n  Paar  bladsye  verder  sê  Peers:  ,,In  the  old  days  it  used  to 
be  said  that  the  only  people  who  had  a profound  knowledge 
of  English  language  and  literature  were  those  who  had 
devoted  their  lives  to  a study  of  Latin  and  Greek”.  Peers 
se  „old  days”  is  taamlik  jonk  te  oordeel  na  die  aangehaalde 
hoofartikel  van  Die  Transvaler. 

Die  taalwetenskap  se  hele  uitgangspunt  is  deesdae:  as 
Afrikaans  geken  moet  word,  moet  die  taalgeleerdes  hom 
uitmekaar  haal  sodat  ons  kan  sien  hoe  hy  inmekaar  sit  en 
sodat  ons  hom  kan  leer.  En  nou  sê  die  taalwetenskap  verder 
dat  as  die  taalgeleerdes  nog  nie  in  staat  is  om  Afrikaans 
uitmekaar  te  haal  nie,  hulle  nie  die  probleem  moet  ontvlug 
nie  deur  te  sê:  gaan  leer  Latyn  of  voer  Nederlands  op  skool 
in,  wetende  dat  die  Nederlandse  taalgeleerdes  Nederlands 
ook  nie  uitmekaar  kan  haal  nie  en  dat  die  Nederlandse  jeug 
hulle  met  Nederlands  in  dieselfde  penarie  bevind  as  die 
Afrikaanse  jeug  met  Afrikaans.  Daar  sit  geen  logika  in 
sulke  ontvlugtings  nie. 

Dat  dit  slegs  die  klassisiste  is  wat  hulle  eie  moedertaal 
kan  ken,  word  ’n  bietjie  omver  gewerp  deur  gevalle  soos 
dié  van  dr.  Johnson.  Dr.  Johnson  was  ook  een  van  daardie 
mense  wat  net  in  die  klassieke  geglo  het,  want,  so  vertel 
Ballard  ons,2  die  Grammar  of  the  English  Tongue  wat  John- 
son  in  die  voorwoord  van  sy  woordeboek  opgeneem  het, 
„was  a little  more  than  a broken  reflection  of  a Latin 
Grammar”,  want  dit  was  nog  in  die  tyd  toe  ,,(it)  was  the 

1 Peers,  ,Jïew”  Tongues,  bl.  1. 

2 Ballard,  Teaching  and  Testing  English,  bl.  91. 

3 Ballard,  Teaching  and  Testing  English,  bl.  91. 

Latin  Grammar  (that)  determined  how  it  (English)  should 
grow  and  where  it  should  stop.”3  Cobbett  vind  toe  in  John- 
son  se  Lives  of  the  Poets  omtrent  tweehonderd  grammatika- 
foute  en  Johnson  moes  in  sy  The  Rambler  self  omtrent  ses- 
duisend  foute  regmaak  voordat  die  werk  in  bundels  uitge- 
gee  kon  word.4  Valentine  beklemtoon  ook  hierdie  feit:  „The 
still  unsatisfactory  condition  of  the  study  of  English 
language  and  literature  is  widely  admitted.  Those  who  argue 
that  the  teaching  of  Latin  produces  a good  English  style 
might  do  well  to  examine  the  English  compositions  of  the 
average  youth  who  has  had  a full  school  course  in  Latin. 
University  authorities  and  business  men  are  agreed  at  least 
in  this,  that  in  a large  proportion  of  cases  boys  who  have 
just  left  school  cannot  express  themselves  with  accuracy 
and  clearness.  When  essays  are  to  be  written  on  literary 
subjects,  the  poverty  of  ideas  is  probably  more  marked  than 
the  inadequacy  of  language”. 

Omdat  die  struktuur  van  Latyn  en  bv.  Afrikaans  so 
verskil  van  mekaar,  kan  die  kennis  van  die  een  niks  bydra 
tot  die  ken  van  die  ander  nie.  Ooreenkomste  wat  daar  mag 
bestaan,  is  bloot  interessant,  en  daar  hou  dit  op.  Dit  sal  die 
skoolleerling  nie  beter  Afrikaans  laat  gebruik  nie.  Ons  het 
baie  woorde  in  Afrikaans  wat  uit  Latyn  afkomstig  is,  maar 
’n  besondere  taal  is  nie  net  woorde  nie.  Dit  is  ook  sintaktiese 
skema  en  intonasie. 

Ons  wil  eers  ’n  paar  argumente  van  algemeen  opvoed- 
kundige  belang  bekyk. 

Buitengewone  bekwaamheid  as  gevolg  van  die  onderrig 
in  die  klassieke. 

Dit  is  ’n  baie  gewone  argument  dat  diegene  wat  in  die 
klassieke  onderlê  is,  in  die  lewe  presteer.  Baie  mense  wat 
in  die  openbare  lewe  opgang  gemaak  het,  het  wel  die  klas- 
sieke  bestudeer.  Dit  spreek  vanself  as  ons  in  die  gedagte 
hou  dat  dit  gewoonlik  die  uitstaande  leerling  is  wat  spesiali- 
seer  in  vakke  soos  die  klassieke  en  wiskunde.  Dit  is  twee 
moeilike  vakke  en  slegs  die  voorbokke  hou  vol.  Maar  omdat 
die  persoon  reeds  genoeg  durf  gehad  het  om  die  klassieke 
aan  te  pak,  is  dit  nie  die  klassieke  wat  van  hom  die  poten- 
siële  volksleier  gemaak  het  nie.  Die  studie  van  die  klassieke 
bewys  dus  hoegenaamd  nie  dat  hierdie  persone  slegter  in 
die  lewe  sou  gepresteer  het  as  hulle  leergang  nie  die 
klassieke  ingesluit  het  nie.  Omdat  dit  gewoonlik  die  leerling 
is  met  die  hoër  intelligensie,  uit  die  beter  omgewing  en  uit 
die  hoër  sosiale  status  wat  die  moeilike  klassieke  aandurf 
is  hy  vanselfsprekend  ’n  gekeurde  leerling.  En  as  hy  nou 
4 Ballard,  Teaching  and  Testing  English,  bl.  91. 

bv.  aan  die  universiteit  moet  meeding  met  leerlinge  wat  nie 
die  klassieke  gehad  het  nie,  moet  hy  beter  presteer,  maar 
dis  nié  die  Latyn  wat  hom  beter  laat  presteer  nie  — hy  was 
beter  voordat  hy  Latyn  bestudeer  het.  Sir  RicharcL  Living- 
stone  noem  dan  ook  in  sy  Defence  of  Classical  Education 
die  feit  dat  hierdie  studente  beter  presteer,  selfs  in  Skei- 
kunde,  maar  as  ons  die  vlak  gelyk  bring  en  Latyn  teenoor 
’n  ander  taal  gaan  stel,  m.a.w.  as  ons  dan  die  kern  van 
Latyn  teenoor  die  kern  van  ’n  ander  besondere  taal  gaan 
stel,  selfs  twee  kerns  wat  taamlik  verwant  kan  wees,  dan 
vind  ons  iets  totaal  anders.  Stel  Frans  of  Spaans  teenoor 
Latyn.  Baie  woorde  kom  ooreen,  maar  woorde  is  nog  nie  ’n 
taal  nie.  Daar  is  nog  so  iets  soos  sintaksis  ook,  en  dan  het 
ons  die  volgende  bewys:  ,,Students  who  have  studied  Latin 
and  then  French  or  Spanish  have  an  advantage  at  the 
beginning  of  the  latter  study  over  students  who  come  to 
French  or  Spanish  without  any  knowledge  of  Latin.  How- 
ever,  this  advantage  lasts  for  only  about  one  Semester. 
After  that  both  the  Latin  and  non-Latin  students  are 
equally  well  in  the  study  of  modern  languages.”5  Dit  is  weer 
vir  ons  ’n  bewys  dat  mens  die  inherente  van  ’n  besondere 
taal  wat  verskil  van  die  inherente  van  Latyn  slegs  kan 
ken  as  mens  die  inherente  self  van  daardie  taal  leer.  Die 
parallel  wat  daar  altyd  getrek  word  tussen  die  leerlinge  van 
die  oorsese  gimnasiums  (vir  die  klassieke)  en  die  ander 
skole,  bv.  die  Duitse  Ober-Realschule  is  dus  ’n  oneweredige 
parallel.  Guy  Kendall  staaf  uit:  „the  clasical  side  contains 
most  of  the  entrance  scholars  and  other  ,brainy’  boys, 
whereas  there  is  a tendency  to  make  the  modern  side  into 
a sink”.6 

Die  argument  wat  dan  gebaseer  is  op  die  voortreflikheid 
van  persone  wat  onderrig  in  die  klassieke  gehad  het,  is  dus 
nie  gestaaf  nie  omdat  die  invloed  van  keuring  nie  bygereken 
is  nie.  Valentine  skerts  ’n  bietjie  as  hy  sê:  ,,As  a successful 
teacher  of  Latin  once  said  to  me,  if  the  height  and  chest 
measurements  of  boys  of  17  who  had  studied  Greek  were 
taken,  they  would  probably  be  appreciably  greater  than 
those  of  the  average  of  all  boys  of  the  same  age!”7 

Benewens  wat  gesê  is,  moet  ons  ook  rekening  hou  met 
die  studie  van  Grieks  en  Latyn  net  tot  by  die  Matrikulasie 
en  die  gevorderde  studie  aan  die  universiteit.  Hoeveel  matri- 
kulante  gaan  universiteit  toe  en  hoeveel  gaan  voort  met 
die  klassieke? 

5 L.  TF.  Webb,  Transfer  of  Learning,  bl.  531  in  Educational 
Psychology,  edited  by  Charles  E.  Skinner,  3rd  edition. 

6 Guy  Kendall,  A Schoolmaster  Remembers,  bl.  286. 

7 C.  W.  Valentine,  Latin,  its  Place  and  Value  in  Education,  bl.  30. 

65 


Die  klassieJce  verhoog  algemene  kultuur. 

Tot  by  die  matriek  worstel  die  leerling  nog  met  die  Latyn- 
se  taal,  gevolglik  kan  dit  slegs  die  afgestudeerde  klassikus 
wees  wat  kan  baat  vind  by  die  klassieke  kultuur.  As  die 
leerlinge  net  tot  by  matriek  gaan,  sal  hy  nie  meer  kultuur 
„versamel”  uit  ’n  kursus  in  die  antieke  geskiedenis  en  ’n 
paar  vertalings  nie  ? Sir  Richard  Livingstone  beweer  dat  die 
afgestudeerde  van  die  universiteit  Oxford  ,,has  no  connected 
view  of  the  Greek  and  Latin  literatures,  and  that  if  you 
asked  him  in  what  their  genius  consisted,  and  what  was 
their  contribution  to  the  world,  he  would  give  either  no 
reply  or  a very  inadequate  one.”8  Valentine  beweer  die 
volgende:  „Many  know  from  experience . . . that  it  is 
possible  for  a boy  to  go  through  the  usual  six  or  seven 
years’  Latin  course  of  a grammar  school  and  to  possess  at 
the  end  of  it  less  knowledge  of  classical  institutions,  art, 
or  mythology  than  could  be  obtained  in  as  many  months 
through  the  study  of  the  same  subjects  in  English”.9  Slegs 
die  gevorderde  student  kan  van  die  oorspronklike  gebruik 
maak,  en  hoeveel  word  gevorderde  studente?  Die  gewone 
skoolleerling  kan  die  getroue  oorspronklike  skaars  vertaal 
wat  staan  nog  met  ’n  kultuurhonger  waardeer?  Daar  word 
ook  gesê  dat  dit  hoogstens  die  estetiese  waarde  is  wat  aan- 
getas  word  deur  vertalings,  maar  dat  algemene  kennis  van 
die  geskiedenis  en  die  karakteristieke  idees  van  die  Grieke 
en  die  Romeine  tog  deur  vertalings  bereik  word.  Deur  ’n 
vertaling  kan  mens  sien  watter  soort  mense  die  Grieke  en 
Romeine  was  en  ek  weet  self  van  klassieke  studente  wat 
veel  meer  op  vertalings  staatmaak  vir  ’n  goeie  kennis  van 
die  antieke  wêreld  as  op  die  studie  van  die  oorspronklike. 

Die  klassieke  denke  kan  ons  veel  leer  omtrent  ons 
probleme  en  dié  van  ander  volkere.  Maar  hoeveel  van  ons 
skooljeug  bemoei  hulle  met  volksprobleme,  sowel  ons  eie 
as  die  van  ander  volke?  Sien  mens  die  saak  so  dan  word 
duidelik  „the  absurdity  of  spending  so  much  time  over 
ancient  ,foundations’  which,  in  most  cases,  are  never  to  be 
built  upon”.10  Daar  is  klassici  wat  van  mening  is  dat  kennis 
van  die  antieke  slegs  deur  die  studie  van  die  oorspronklike 
bereik  kan  word  en  dat  die  Weste  slegter  daaraan  toe  sou 
gewees  het  as  ons  nooit  van  Griekeland  of  Rome  gehoor 
het  nie.  As  teenvoeter  kan  mens  vra  wat  van  die  godsdiens 
sou  geword  het  as  ons  nooit  van  Palestina  gehoor  het  nie  — 

8 Sir  Richard  Livingstone,  A Defence  of  Classicaï  Education,  bl.  253. 

9 C.  W.  Valentine,  Latin,  Its  Place  and  Value  in  Education,  bl.  33. 
10  C.  W.  Valentine,  Latin,  Its  Place  and  Value  in  Education,  bl.  37. 

„yet  who  suggests  that  the  English  translation  of  the  Bible 
is  inadequate  for  the  average  schoolboy?”11 

As  die  universiteitstudent  in  die  klassieke  wil  studeer, 
kan  hy  die  klassieke  slegs  bestudeer  deur  die  klassieke  te 
bestudeer  en  dan  ook  nie  deur  vertalings  nie.  Die  beswaar 
skjni  egter  te  wees  teen  die  maklike  veralgemenings  van  die 
waarde  van  die  klassieke,  bv.  dat  wie  nie  die  klassieke 
bestudeer  het  nie,  nie  in  die  lewe  sal  kan  presteer  nie  of 
dat  sy  kulturele  ontwikkeling  uit  die  staanspoor  uit  gekort- 
wiek  is.  Dit  is  die  klassisisme  wat  spreek.  Hierdie  tipe 
veralgemening  wat  afwyk  van  die  studie  van  ,,die  klassieke 
om  die  klassieke,”  hierdie  oorskatting  van  die  waarde  van 
die  klassieke  vir  diegene  wat  geen  begeerte  het  om  self 
klassikus  te  word  nie,  en  ons  voeg  nou  vakke  soos  die 
Regte,  die  Teologie,  ens.  by,  gee  ons  mooi  die  verskil  tussen 
egte  en  onegte  wraardes. 

Latyn  as  middel  tot  die  onderrig  van  die  estetiese. 

Hierdie  argument  ten  gunste  van  die  studie  van  die 
klassieke  moet,  net  soos  die  vorige  argumente,  in  twee 
verdeel  word,  t.w.  (a)  die  argument  ten  gunste  van  die 
estetiese  aan  die  klassieke  self,  en  (b)  die  argument  ten 
gunste  van  die  begrip  van  die  estetiese  aan  ander  moderne 
letterkundige  produkte  as  gevolg  van  die  begrip  van  die 
estetiese  aan  die  klassieke  produkte.  Hierdie  tweede  argu- 
ment  sien  dus  argument  (a)  as  sy  hefboom,  m.a.w.  die 
begrip  van  die  klassieke  estetiese  moet  die  begrip  van  die 
estetiese  buite  die  klassieke  vergemaklik. 

Dosente  in  die  klassieke  is  van  mening  dat  die  studie 
van  Latyn  sonder  Grieks  die  argumente  ten  gunste  van  die 
onderrig  in  die  estetiese  van  die  klassieke  heelwat  verswak. 
En  hoeveel  leerlinge  neem  beide?  Nog  ’n  vraag  is  hoeveel 
aandag  kan  die  skoolonderwyser  in  vier  jaar  (st.  7-10)  wy 
aan  die  skoonheid  van  woorde  as  die  leerling  se  tyd  byna 
geheel  en  al  in  beslag  geneem  word  deur  die  poging  om  die 
tegniek  van  Latyn  te  bemeester?  A.  C.  Benson  sê  dat  selfs 
Aïice  in  Wonderland  ,,could  only  prove  a drearily  bewilder- 
ing  book,  if  read  at  the  rate  of  twenty  lines  a lesson,  and 
if  the  principal  parts  of  all  the  verbs  had  to  be  repeated 
correctly”.12  Nog  ’n  vraag  is  op  watter  leeftyd  ontwikkel 
die  leerling  ’n  gevoel  vir  die  estetiese?  Die  matriekleerling 
kan  miskien  by  die  deurlees  van  ’n  Afrikaanse  gedig  sê  dat 
dit  vir  hom  mooi  is,  maar  heel  selde  kan  hy  dit  rasioneel 
verantwoord.  Dit  is  van  belang  vir  argument  (b)  hierbo, 

11  C.  W.  Valentine,  Latin,  Its  Place  and  Value  in  Education,  bl.  39. 

12  A.  C.  Benson,  Cambridge  Essays  on  Education,  bl.  45. 

want  as  die  leerling  skaars  kan  sê  waarin  die  skone  lê, 
hoe  kan  hy  ’n  ander  letterkunde  aan  daardie  estetiese 
momente  meet?  Ons  verwag  nou  van  die  skoolleerling  om 
kritikus  te  word.  As  ons  net  ’n  aanvoeling  vir  die  estetiese 
wil  ontwikkel,  maak  nie  saak  vir  watter  voorwerp  nie,  kan 
ons  seker  meer  bereik  deur  kuns  of  so  iets  te  doseer.  Die 
estetiese  word  weinig  aangevoel  as  daar  nog  met  die  vei'- 
talings  geswoeg  word.  Gevolglik  is  dit  slegs  die  gevorderde 
universiteitstudent  wat  daarby  sal  baat.  En  hoeveel  bereik 
daardie  gevorderde  stadium?  Nou  kan  daar  gesê  word  dat 
die  gevorderde  student  êrens  in  sy  skoolloopbaan  met  Latyn 
moet  begin.  Dit  is  waar  en  ons  sal  graag  wil  sien  dat  hy 
daardie  geleentheid  gegee  word.  Ongelukkig  word  daar  nie 
gesê  nie:  kyk,  as  julle  aan  die  universiteit  in  die  klassieke 
wil  gaan  studeer  en  die  estetiese  van  die  klassieke  dan  wil 
waardeer,  moet  julle  nou  op  skool  die  geleentheid  te  baat 
neem  om  klaar  te  swoeg  met  paradigmas  en  vertalings  sodat 
julle  later  die  klassieke  tale  vlot(ter)  kan  lees.  Nee,  die 
argument  lui  gewoonlik  so:  of  julle  nou  die  klassieke  as 
hoofvak  aan  die  universiteit  gaan  neem  al  dan  nie,  as  julle 
nie  op  skool  Latyn  leer  nie,  sal  julle  nie  die  estetiese  aan 
die  klassieke  leer  ken  nie  en  met  daardie  armoede  is  die 
estetiese  van  julle  eie  letterkunde  vir  julle  ’n  geslote  boek. 
Dit  sluit  aan  by  die  argumente  dat  die  klassiekarmoediges 
nooit  in  die  lewe  sal  presteer  nie  en  dat  hulle  geen  kultuur 
sal  hê  nie.  Ons  moet  die  woorde  van  Peers  se  „classical 
don”  onthou:  „do  you  really  mean  to  tell  me  that  you 
consider  instruction  in  a modern  language  to  be  a public 
service?  ...”  Dit  is  hierdie  tweede  soort  argument  wat  die 
verskil  van  mening  veroorsaak. 

Klassici  beweer  self  „there  is  very  little  in  either  Greek 
or  Latin  which  appeals  to  an  immature  taste”.13  En  nou 
is  die  vraag  waar  hou  die  „immature  taste”  op  skool  op  en 
as  die  „immature  taste”  ryp  geword  het  wat  van  die  vol- 
gende?:  „1  should  say  that  far  more  tears  are  shed  by  boys 
over  the  obscurities  than  over  the  beauties  of  Vergil;  and 
more  still  over  the  dullness  of  Caesar”.14 

Met  argument  (b)  waarmee  ons  hierdie  afdeling  begin 
het,  kom  ons  weer  by  die  klassisisme  uit,  want  as  die  klassici 
kan  bewys  en  daarvan  oortuig  is  dat  die  studie  van  die 
klassieke  al  op  skool  die  estetiese  aan  die  klassieke  kan 
bereik,  dan  voel  ons  bly  vir  hulle  part  en  laat  die  leerling 
maar  nie  weet  dat  hy  gaan  worstel  met  die  „obscurities 
van  Vergil”  en  die  „dullness  van  Caesar”  nie.  Ek  het  hier 

13  A.  C.  Benson,  Essays  on  a Liberal  Education,  bl.  111. 

14  C.  W.  Valentine,  Latin , lts  Place  and  Value  in  Education,  bl.  51. 

maar  net  die  menings  van  klassici  weergegee  oor  die  moont- 
likheid  of  die  skoolleerling  al  by  die  estetiese  van  die 
klassieke  kan  uitkom.  Hier  kan  ek  nie  ’n  mening  uitspreek 
nie,  want  as  onnosele  leerling  voel  ek  soos  Byron  (en 
Tennyson)  oor  die  saak: 

Then  farewell,  Horace;  whom  I hated  so, 

Not  for  thy  faults,  but  mine,  it  is  a curse 
to  understand,  not  feel  thy  lyric  flow  to 
comprehend,  but  never  love  thy  verse. 

Vir  argument  (b)  moet  ons  party  keer  argumenteer 
vanaf  die  menings  van  klassici  wat  beweer  dat  die  skool- 
leerling  weinig  of  ooit  by  die  estetiese  aan  die  klassieke 
uitkom,  en  party  keer  weer  vanaf  die  menings  dat  die 
skoolleerling  wel  (maak  nie  saak  in  watter  mate  nie)  by 
die  estetiese  van  die  klassieke  uitkom. 

W.  H.  S.  Jones  beweer  dat  „more  style  could  be  learnt 
from  a book  of  Homer  than  from  a book  of  equal  size  in 
any  other  language”.15  Ons  sal  nou  nie  Benson  se  mening 
hierteenoor  oorweeg  nie  dat  „there  is  very  little  in  either 
Greek  or  Latin  which  really  appeals  to  an  immature  taste”, 
maar  eers  ’n  bietjie  gaan  let  op  die  woord  styl  wat  Jones 
hier  gebruik  want  dit  gaan  ons  help  om  ander  argumente 
ten  gunste  van  Latyn  te  begryp,  bv.  die  argumente  wat 
gebaseer  is  op  ,,harsingsgimnastiek”  en  die  oordrag  van 
kennis. 

Oor  styl  is  al  baie  geskryf,  maar  laat  ons  dit  sien  teenoor 
die  ken  van  die  kern  self  van  ’n  besondere  taal.  Ons  hoor 
van  mooi  styl,  lelike  styl,  stokkerige  styl,  individualistiese 
styl,  en  so  meer,  maar  ek  is  bevrees  dat  die  letterkundiges 
ons  aandag  met  hulle  interpretasies  van  styl  ’n  bietjie  afge- 
trek  het  van  die  taal,  m.a.w.  die  middel  waarmee  styl  bereik 
word.  Dinge  soos  mooi  styl,  beteken  mooi  hanteer  van  die 
taal  as  instrument,  maar  hierdie  mooi  en  lelik  vir  die 
hoorder/leser  is  geklassifiseerde  abstraksies  en  ons  vergeet 
dat  daar  iets  moet  wees  wat  die  abstraksie  moet  dra,  m.a.w. 
waarvan  geabstraheer  word.  As  ek  praat  van  ’n  mooi  of 
lelike  perd,  dan  is  dit  ’n  geabstraheerde  ervaring  van  die 
perd,  maar  nou  is  die  vraag  nog:  wat  maak  daardie  perd 
’n  perd,  en  is  dit  nie  iets  soos  die  balans  van  die  dinge  wat 
van  hom  ’n  perd  maak  waarvan  ek  die  mooi  of  die  lelik  van 
die  dier  abstraheer  nie?  Allereers  moet  ons  die  struktuur 
(die  wese)  van  ’n  perd  hê  voordat  ons  die  mooi  of  die  lelike 
kan  hê.  Die  taal  verskil  egter  van  hierdie  parallel  in  een 
belangrike  opsig,  t.w.  dat  ons  die  struktuur  van  die  taal 
15  W.  H.  S.  Jones,  The  Teaching  of  Latin,  bl.  17. 

self  hanteer  om  mooi  en  lelik  te  bewerkstellig.  Met  die 
struktuurpotensialiteite  van  die  taal  bereik  ons  ’n  struktuur 
waarvan  gesê  kan  word  dat  dit  mooi  of  lelik  is.  Maar  as 
ons  nie  daardie  struktuurpotensialiteite  ken  nie?  Dit  is  die 
geval  met  die  persoon  wat  maar  ’n  swak  kennis  van  ’n 
besondere  taal  het.  Van  hom  kan  nog  nie  verwag  word  om 
al  ’n  goeie  styl  te  gebruik  nie.  Dit  is  duidelik  wat  ons  sal 
dink  van  iemand  wat  sou  vra  om  ’n  goeie  styl  van  Afrikaans 
aan  te  leer  sonder  om  die  taal  self  aan  te  leer.  Ons  sal  vir 
hom  lag.  Die  waarheid  is  dus  heel  eenvoudig,  maar  ons 
filosofeer  daarvan  af  weg.  En  hierdie  waarheid  is  dat  styl 
(hetsy  simmetries,  hetsy  individualisties,  hetsy  lelik)  die 
resultaat  is  (nie  terwille  van  die  saaklike  of  personale  mede- 
deling  van  feite  nie),  van  ’n  oordeelkundige  aanwending 
(hetsy  terwille  van  simmetrie,  hetsy  terwille  van  ekspres- 
sionisme,  ens.)  van  die  potensialiteite  van  die  basiese  struk- 
tuur  van  ’n  besondere  taal  sonder  om  die  wetmatighede  van 
die  basiese  struktuur  skade  aan  te  doen.  Styl  is  dus  ’n 
spelletjie  (terwille  van  simmetrie,  ens.)  met  die  basiese 
struktuur  van  ’n  besondere  taal  en  daarom  kan  styl  geen 
spelletjie  met  die  basiese  struktuur  speel  wat  laasgenoemde 
nie  wil  toelaat  nie.  Ons  kan  nie  terwille  van  styl  gaan  sê 
kat  die  op  tafel  die  nie ! Slegs  as  ons  bv.  die  volgende  rang- 
skikkingspotensialiteite  ken:  móre  kom  Jan  en  Jan  kom 
móre,  kan  ons  die  een  of  die  ander  by  ander  rangskikkings 
voeg  om  mooi  of  lelik  te  bewerkstellig.  Uit  die  resultaat 
van  die  verskeie  aanwendings  van  die  potensialiteite  van 
die  basiese  struktuur  (kortom  van  wat  Afrikaans  toelaat 
of  nie  toelaat  nie  of  wat  Afrikaans  is  en  wat  hy  nie  is  nie) 
kan  ons  nou  dinge  soos  mooi  of  lelik  abstraheer.  In  die  sin: 
deur  die  voorsitter  is  gesê  dat  ons  meer  verlof  sal  kry,  deur 
die  bestuurder  dat  ons  meer  geld  sal  ontvang  en  die  sekre- 
taris  het  gesê  dat  ons  meer  voerk  sal  kry,  word  die  simmetrie 
(van  passiewe  konstruksies)  opgehef,  lelik  gemaak  deur  die 
afsluitende  aktiewe  konstruksie,  alhoewel  die  mededeling 
van  die  saaklike  feite  in  die  haak  is  — nie  een  van  die  drie 
sinne  is  onafrikaans  nie.  Aktiewe  en  passiewe  konstruksies 
is  twee  potensialiteite  wat  tot  die  Afrikaanse  basiese  struk- 
tuur  behoort,  maar  hier  is  die  twee  potentialiteite  onsim- 
metries  bymekaar  gebring  en  daaruit  abstrakeer  ons  gevoel 
vir  die  simmetrie  dat  die  styl  lelik  is,  m.a.w.  die  spel  van 
rangskikking  van  die  struktuurpotensialiteite  van  Afri- 
kaans.  As  ons  die  struktuurpotensialiteite  van  ’n  besondere 
taal  nie  ken  nie,  kan  ons  nie  kies  ter  wille  van  styl  nie,  en 
daaruit  lei  ons  af  dat  ’n  studie  van  styl  en  ’n  stylspel  nie 

kan  plaasvind  sonder  eers  ’n  studie  van  die  potensialiteite 
van  die  basiese  struktuur  van  ’n  taal  nie,  want  dan  gaan 
Piet  of  Koos  reken  dat  hy  mooi  skryf  as  hy  sê  kat  die  op 
tafel  die.  Dit  is  alles  elementêre  kennis,  maar  ons  het  net 
vergeet  om  die  hierargie  te  bepaal  en  om  daarvolgens  te 
studeer.  En  daarom  pleit  ek  nog  altyd  daarvoor  dat  die 
basiese  struktuur  allereers  bestudeer  moet  word  — die 
basiese  struktuur  wat  ons  maar  nie  kan  identifiseer  en  in 
patrone  rangskik  nie  omdat  die  metode  daarvoor  nog  altyd 
ontbreek  het. 

Omdat  die  potensialiteite  van  die  basiese  struktuur  van 
Latyn  verskil  van  dié  van  Afrikaans  is  die  oordeelkundige 
aanwending  van  die  Latynse  struktuur  ter  wille  van  styl  (en 
estetika)  nie  ’n  faktor  wat  kennis  gee  van  wat  die  Afrikaan- 
se  basiese  struktuur  is  en  hoe  dit  ter  wille  van  styl  aange- 
wend  kan  word  nie.  Die  basiese  struktuur  mag  op  bepaalde 
punte  ooreenstem  (selfs  Afrikaans  en  Bantoe  kan  ooreen- 
stem) , maar  dit  sal  ’n  intensiewe  vergelykende  studie  vereis 
om  te  verklaar  wanneer  hulle  nié  ooreenstem  nie.  Dit  hoort 
nie  by  die  skoolleerling  tuis  nie. 

Ons  bespreek  dit  later  breedvoerig,  maar  kyk  maar  hoe 
’n  Engelse  styl  lyk  as  die  potensialiteite  van  daardie  taal  se 
basiese  struktuur  verwar  word  met  dié  van  Latyn,  m.a.w. 
wanneer  die  oordra  van  laasgenoemde  se  potensialiteite  op 
Engels  ongeoorloof  is,  d.w.s.  klassisisties : ,,Even  as  gram- 
mar  and  divinity  are  two  diverse  f aculties  and  cunnings,  and 
therefore  are . . . and  each  of  them  hath  his  proper  to  him 
bounds  and  marks  . . . ”16  (kursivering  van  my).  Margaret 
Schlausch  sê  van  hierdie  vreemde  Engelse  uitdrukking: 
,,today  we  should  consider  it  impossible  to  thrust  a 
modifying  phrase  between  ,his’  and  the  word  it  limits.  But 
the  phrase  was  so  handled  by  Pecock,  no  doubt  because  he 
was  thinking  of  the  Latin  fmes  sibi  proprias”.  Ons  weet  ook 
hoe  onafrikaans  ’n  Nederlandisme  soos  die  volgende  klink: 
die  deur  my  hierbo  aangehaalde  reëls. 

Homeros  se  styl  kan  mooi  wees  as  Homeros  se  styl  en 
ons  sal  hom  graag  wil  bestudeer  om  sy  hantering  van  die 
basiese  potensialiteite  van  sy  taal  te  ontdek  (maar  hoe  goed 
moet  ons  nie  eers  sy  taal  ken  voordat  ons  dit  kan  ontdek 
nie?),  maar  Homeros  se  hantering  van  sy  taal  se  potensiali- 
teite  gaan  my  nie  leer  om  my  taal  se  potensialiteite  te  ken 
nie,  of,  al  ken  ek  dit  al,  om  dit  te  hanteer  nie.  Ek  herhaal 
my  argument:  daar  word  nie  beweer  dat  dit  klassisisties  is 
om  Homeros  om  Homeros  te  bestudeer  nie,  maar  dat  dit  wel 

16  Pecock  aangehaal  deur  Margaret  Schlauch,  The  Gift  of  Tongues, 
bl.  218. 

klassisisties  is  om  te  sê  dat  Homeros  my  iets  anders  as 
Homeros  sal  laat  ken.  En  daar  is  net  één  rede  waarom  ek 
die  klem  so  sterk  hierop  laat  val:  ons  was  nog  nooit  in 
staat  om  die  basiese  struktuur  van  Afrikaans  te  agterhaal 
en  positief  te  verklaar  nie,  gevolglik  kon  ons  ons  skoolleer- 
linge  nog  nooit  die  kern  van  Afrikaans  leer  nie  en  gevolglik 
is  alle  ontvlugting  van  hierdie  verantwoordelikheid  en  ver- 
bloeming  van  hierdie  tekortkoming  van  die  taalwetenskap 
nie  goed  te  praat  nie,  en  as  sommige  beoefenaars  van  die 
taalwetenskap  nie  wil  erken  dat  hulle  dusver  gefaal  het  nie, 
het  hulle  hulle  literatuur  sleg  bestudeer.  Maar  miskien  gaan 
dit  met  hulle  soos  met  Te  Winkel  wat  wel  op  hoogte  van 
sake  was,  maar  wat  nie  wou  of  nie  kon  meeleef  nie.  Dit  is 
miskien  nie  hier  ter  sprake  nie,  maar  as  ons  in  die  gedagte 
hou  dat  die  taalwetenskap  nou  opnuut  gebou  word  om  hier- 
die  tekortkominge  te  bowe  te  kom,  kan  ons  tog  vra  hoeveel 
taalkundiges  help  bou  daaraan?  ’n  Buitelandse  taalweten- 
skaplike  het  een  keer  beweer  dat  die  taalwetenskap  ’n  punt 
bereik  het  waar  sy  beoefenaars  nie  groot  is  weens  hulle 
vermoë  om  te  ken  en  te  herhaal  wat  ander  gesê  het  nie, 
maar  in  die  mate  waarin  hulle  bou  aan  die  outonomie  van 
die  taalwetenskap.  Om  te  beweer  dat  ons  Afrikaans  nie 
ken  nie  omdat  ons  nie  Nederlands  of  Latyh  ken  nie,  is  om 
die  outonome  en  die  harde  arbeid  van  die  taalwetenskap  te 
ontvlug. 

Soms  is  dit  ter  wille  van  ’n  goeie  begrip  van  ’n  klassieke 
taal  nodig  om  baie  letterlik  te  vertaal,  en  die  vraag  is  al 
gestel  of  hierdie  gewoonte  nie  die  gebruik  van  die  moeder- 
taal  beïnvloed  nie.  As  dit  wel  die  geval  is,  het  dit  geen  sin 
om  een  doel  te  bereik  ten  koste  van  ’n  ander  essensiële 
saak  nie.  ’n  Verslag  van  die  inspekteurs  van  die  Engelse 
Board  of  Education  vestig  egter  die  aandag  op  hierdie 
invloed  wat  die  studie  van  die  klassieke  kan  hê  op  die 
kem  en  die  styl  van  Engels. 

A.  E.  Housman  is  van  mening  dat  die  klassieke  weinig 
daartoe  bydra  om  die  Engelse  styl  te  verbeter.  Hy  sê  ,,as 
a rule  the  literary  faculty  of  classical  scholars  is  poor  and 
sometimes  worse”.17  Valentine  wat  die  student  in  die  klas- 
sieke  in  hierdie  verband  probeer  verdedig,  vra  of  Housman 
al  die  Engels  van  studente  in  die  wetenskap  gelees  het.  Wat 
ook  al  die  uitslag  van  Housman  en  Valentine  se  ondervraery 
van  mekaar  mag  wees,  ons  wil  weet  hoekom  die  klassieke 
dan  nie  die  Engels  van  ’n  student  in  die  klassieke  beter  as 
die  wetenskapstudent  s’n  gemaak  het  nie  ? Die  student  in  die 

17  Aangehaal  deur  C.  W.  Valentine,  Latin,  Its  Place  and  Value  in 

Education,  tal.  43. 

klassieke  kan  miskien  beter  woorde  se  oorsprong  verklaar 
as  ander  studente,  maar  woordverklaring  is  nog  nie  taal- 
gébruïk  nie.  Ons  praat  nie  al  woordverklarend  nie,  en  die 
Latynse  woorde  wat  ons  daagliks  gebruik,  ken  ons  deur  ons 
taalervaring. 

Valentine  noem  ’n  saak  wat  ook  op  ons  betrekking  het: 
„But  it  is  scarcely  necessary  to  labour  this  point  as  to  what 
aesthetic  training  can  be  got  from  Latin,  when  the  literature 
of  English  and  of  the  modern  language  selected,  and  the 
history  of  art  and  music,  are  so  incompletely  studied  at 
school”.18  Geleerdes  in  die  Engelse  letterkunde  verklaar  in 
die  Departmental  Committee  on  tlne  position  of  English  in 
our  Educational  System  dat  hulle  „do  not  believe  that  those 
who  have  not  studied  the  classics  or  any  foreign  language 
must  necessarily  fail  to  win  from  their  native  English  a 
full  measure  of  culture  and  humane  training”.19 

18  C.  W.  Valentine,  Latin,  Its  Place  and  Value  in  Education,  bl.  44. 

19  Verslag  oor  Tlie  Teaching  of  English  in  England,  bl.  18. 

STIJN  STREUVELS,  deur  André 

Demedts.  (Elsevier,  Amster- 

dam  1955). 

’n  Reeks  boekies  onder  die  ge- 
meenskaplike  titel  Prominenten 
verskyn  in  Nederland  onder  re- 
daksie  van  dr.  R.  F.  Lissens,  dr. 
T.  H.  Luykx  en  prof.  dr.  H.  Uyt- 
tersprot.  Daar  het  alreeds  sewe 
titels  in  die  reeks  verskyn  w.o. 
Erasmus  deur  dr.  Gilbert  De- 
groote;  Shakespeare,  deur  dr.  W. 
Schrickx;  Vondel  deur  dr.  J.  Noë 
en  Ibsen  deur  dr.  A.  Bolckmans. 
Die  bundeltjie  oor  Stijn  Streuvels 
is  versorg  deur  André  Demedts. 

Die  lees  van  hierdie  boekie  was 
louter  genot.  Sonder  om  die  leser 
te  vermoei  met  ’n  relaas  van  let- 
terkundige  feite  en  wetenskaplike 
ontledings  gee  André  Demedts  ’n 
ewev/igtige  en  aangrypende  beeld 
van  die  mens  en  kunstenaar  Stijn 
Streuvels.  Sy  bespreking  bly 
deurgaans  waarderend  en  open- 
barend.  Hy  beklemtoon  die  nood- 
wendigheid  en  daarom  natuurlik- 
heid  van  Streuvels  se  literêre 
kuns.  As  gevolg  van  sy  geestelike 
samestelling  en  beperkte  erva- 
ringslewe  kon  Streuvels  nie  ’n 
ander  soort  kuns  gelewer  het  nie 
— dit  was  die  vergestalting  van 
die  lewe  soos  hy  dit  persoonlik 
waargeneem  en  deurgrond  het. 
En  omdat  hy  ’n  beperkte  erva- 
ringsgebied  betree  het,  was  sy 
kuns  ook  beperk  — maar  omdat 
dit  eg  en  waar  is,  bevat  dit  brok- 
stukke  wat  groot  genoem  kan 
word. 

In  De  Weg  van  een  Man  skets 
die  skrywer  Streuvels  se  jeug  en 
sy  worsteling  om  sy  dors  na  ken- 
nis  te  bevredig.  As  gevolg  van 
teruggetrokkenheid  en  ’n  gevoel 


van  minderwaardigheid  kon  hy 
nie  veel  baat  in  openbare  skole 
vind  nie  en  moes  hy  deur  self- 
studie  die  nodige  kennis  versamel. 
Gedurende  hierdie  periode  ver- 
skyn  dan  ook  sy  eerste  wankele 
pogings  in  die  skryfkuns. 

Inwyding  en  Overzicht  gee  die 
ontwikkeling  van  die  doelbewuste 
kunstenaar,  „De  aandrift  tot  de 
kunst  is  Streuvels  blijkbaar  inge- 
boren.”  Sy  kortverhale  en  romans 
word  ’n  ,,drang  om  zich  te  laten 
gelden”  en  daarmee  ontdek  hy 
ook  sy  styl  wat  so  ’n  persoonlike 
aksent  dra.  Dit  loop  dan  uit  in 
De  eerste  scheppingsroes:  Lente- 
leven,  Zomerland,  Zonnety  (waar- 
in  die  pragtige  novelle  Oogst  op- 
geneem  is).  Die  eerste  periode  van 
sy  letterkundige  werksaamheid 
sluit  Streuvels  af  met  bundels 
soos  Minnehandél,  Dorpsgeheimen 
en  Stille  Avonden.  ,jNaar  het 
klassieke  evenwicht”  beweeg  hy 
vanaf  1906  met  Het  Uitzicht  der 
Dingen,  De  Vlaschaard,  Dorps- 
lucht  ens.  Dit  duur  tot  ongeveer 
1920.  Hier  het  ons  ,,Het  onstui- 
mige  uitschrijven  van  zichzelf, 
met  de  roekeloosheid  van  iemand 
die  meent  dat  hij  nooit  aan  het 
einde  van  zijn  stof  zal  komen  . . .” 
Daarna  volg  Ontwijking  en  Aan- 
passing.  En  hier  sê  Demedts: 
„Nog  klaarder  dan  in  zijn  tweede 
periode,  spreekt  de  denkende 
Streuvels  zich  uit  over  het  leven 
dat  hij  beschrijft  . . . ” Sy  toon- 
aard  het  verander  — die  intellek- 
tueel  en  moralis  is  aan  die  woord 
. . . Ons  sien  dit  in  Prutske, 
W erkmenschen,  De  Teleurgang 
van  den  Waterhoek,  e.a. 

Dis  ’n  boeiende  en  insiggewen- 
de  boek  — waardevol  as  studie- 


bron  omdat  dit  die  werk  van  die 
behandelde  skrywer  so  eenvoudig 
en  tog  so  deurtastend  aan  die 
leser  voorhou. 

S.  C.  HATTINGH 

DIE  TAAL  AS  TOLK.  ’n  Stilistie- 
se  analise  van  Elisabeth  Eybers 
se  Maria,  deur  C.  J.  M.  Niena- 
ber  (Natalse  Universiteitspers, 
Pietermaritzburg,  Durban  1956, 
p.p.  85). 

Hierdie  is  die  derde  gepubliseerde 
proefskrif  in  Afrikaans  waarin, 
volgens  die  sg.  stilistiek  op  lin- 
guïstiese  grondslag  wat  onder 
inisiatief  van  prof.  Hellinga  van 
die  Universiteit  van  Amsterdam 
opgang  gemaak  het,  ’n  enkele  ge- 
dig  deurtastend  ondersoek  word. 

Tereg  word  afgesien  van  ’n 
volledige  prinsipiële  verantwoor- 
ding  van  die  metode,  aangesien 
die  skrywer  die  stellinge  van 
Hellinga  en  Scholtz  ( Kreatiewe 
Analise  van  Taalgebruik)  onder- 
skryf.  Belangrik  is  dit  om  te  ont- 
hou  dat  die  aanhangers  van  hier- 
die  dissipline  beweer:  dat  die 
metode  taalkundig  is,  en  dat  dit 
slegs  ’n  deskriptiewe  en  geen 
ewaluatiewe  metode  is  nie. 

Ons  wil  die  studie  krities  be- 
nader  vanuit  twee  hoeke:  eer- 
stens  wil  ons  die  geldigheid  van 
die  metode  self  bespreek  (prin- 
sipieel)  en  tweedens  wil  ons  sien 
wat  ons  as  letterkundiges  uit  so 
’n  analise  kan  put,  wat  dus  die 
praktiese  resultate  van  die  onder- 
soek  vir  die  literatuurwetenskap 
is. 

Die  stilistiek  ondersoek  wat 
taalvorme  doen  in  ’n  bepaalde 
situasie  en  in  hulle  betrokke-wees 
op  daardie  situasie,  aldus  die  de- 
finisie.  Dit  probeer  dus  sover 
moontlik  aantoon  wat  daar  staan, 
die  teks  begryp.  Dit  stel  vas  wat 
woord  geword  het,  die  „res”  — 
indien  daar  dan  nog  ’n  ,,res” 


moontlik  is  — kan  nie  taalkundig 
benader  word  nie.  Met  hierdie 
doelstelling  kan  almal  saamstem, 
te  dikwels  gaan  uitinge  deur  vir 
,,kritiek”  wat  maar  al  te  duidelik 
’n  gebrek  aan  die  elementêrste 
„verstaan”  openbaar.  Mens  vra 
jou  slegs  af:  is  dit  nie  wat  enige 
goeie  letterkundige  kritiek  ook 
probeer  nie?  Brooks  en  Warren 
se  Understandmg  Poetry  gee  bv. 
uitstekende  „close  readings”  van 
gedigte  sonder  om  gebruik  te 
maak  van  die  apparaat  van  die 
moderne  strukturele  taalweten- 
skap  (in  Afrikaans  ook  die  stu- 
die  van  Cloete).  Maar  goed,  sui- 
wer  teoreties  staan  dit  vas:  die 
taalkunswerk  bestaan  alleen  bin- 
ne  ’n  bepaalde  taalskat  en  -sis- 
teem,  dit  is  wat  hom  onderskei 
van  alle  kunswerke  wat  nie  uit- 
sluitend  gebruik  maak  van  die 
taalbousels  nie.  Die  gedig  kan  dus 
bloot  linguïsties  benader  word  — 
maar  hierdie  metode  erken  dan 
nie  die  verskil  tussen  die  taal- 
kunswerk  en  enige  ander  taalge- 
bruiksgeval  nie.  Teoreties  gee  die 
stilistici  dit  ook  toe,  maar  gou 
blyk  dat  hulle  eienskappe  van  die 
kunswerk  as  kunswerk  in  ag 
neem.  Kan  dit  ooit  aanneemlik 
gestel  word  dat  die  vers  (reël) 
’n  linguïstiese  funksie  het,  fun- 
geer  die  woord  of  die  sin  anders 
wanneer  dit  onderverdeel  word  in 
korresponderende  eenhede?  Speel 
die  klankbindinge  ’n  linguïstiese 
spel?  Die  taalgebruiker  (dus  ook 
die  digter  en  die  leser)  neem  nie 
klanke  waar  nie,  maar  eenhede, 
woorde  en  sinne;  die  stilistikus 
as  taalbeskouer  en  -ontleder  kan 
wel  die  funksie  van  die  klank- 
verbindinge  vasstel,  maar  linguïs- 
ties  kan  dit  nie  skeel  of  daar  vyf 
of  vyftig  medeklinkers  in  een  ge- 
dig  voorkom  nie  — wel  vir  die 
artikulasie.  En  kan  dit  die  wer- 
king  van  die  taal  as  taal  veran- 

der  wanneer  daar  groter  kor- 
responderende  eenhede,  strofes, 
voorkom?  Die  vers  en  die  strofe 
is  geen  taalbousels  nie.  Dieselfde 
kan  geargumenteer  word  wat  be- 
tref  die  metries-ritmiese  ordening 
van  die  woorde.  Dit  alles  wil  nie 
sê  dat  ek  Nienaber  se  eerste  vier 
hoofstukke  verwerp  nie.  Inteen- 
deel:  die  aantoon  van  die  strofe, 
die  vers  en  die  metries-ritmiese 
geleding  as  bindmiddele  van  die 
gedig  is  van  die  grootste  belang 
en  ek  stem  saam  met  die  skrywer 
se  bevindinge,  maar  ek  kan  maar 
nie  glo  dat  ’n  dergelike  wyse  van 
binding  linguïsties  genoem  kan 
word  nie. 

Veel  sterker  staan  die  skrywer 
waar  hy  die  grammaties-sintak- 
tiese  verskynsels  ontleed.  Die  let- 
terkimdige  kan  hier  veel  leer  aan- 
gaande  die  subtiele  „inhouds”- 
verskille  (ek  probeer  hier  die 
term  „betekenis”  vermy  wat 
slegs  op  die  woord  van  toepas- 
sing  is)  wat  ontstaan  uit  die  ver- 
andering  van  die  woordorde  bv. 
of  die  afwykings  van  die  „nor- 
male”  sinskonstruksie.  Hierdie  en 
die  daaropvolgende  twee  hoof- 
stukke  is  m.i.  die  beste  in  die 
studie.  Die  letterkundige  kritiek 
het  reeds  die  aanspreekvorme 
aangedui  as  besondere  kenmerk 
van  dié  gedig,  maar  hier  word 
die  taalkundige  instrumentarium 
ingespan  om  presies  aan  te  toon 
wat  elkeen  van  daardie  vorme  in 
die  konteks  doen.  Ook  die  hoof- 
stuk  oor  die  saaklike  integrrasie  is 
besonder  noukeurig  en  helder  ge- 
argumenteer.  Duidelik  word  aan- 
getoon  hoe  die  taalgebruik  ook 
verantwoordelik  is  vir  die  skep- 
ping  van  ’n  intieme  sfeer,  vir  die 
vermensliking  van  die  Bybel- 
figure.  Hier  wil  ek  terloops  wys 
op  wat  m.i.  aanvulling  verdien. 
Tereg  wys  die  skrywer  daarop 
dat  die  sesde  strofe  die  hoogte- 


punt  verteenwoordig  in  die  kon- 
trastespel  asook  wat  betref  die 
intieme  verhouding  moeder-seun. 
Hy  kon  verder  daarop  gewys  het 
dat  die  uitroep  ,,Ek  het  dors!” 
ook  kom  juis  op  dié  tydstip  in  die 
lewe  van  Christus  wanneer  hy 
volkome  mens  geword  het  (deur 
sy  „Vader”  verlaat).  En  juis  dan 
is  dit  ook  nie  in  sy  moeder  se 
vermoë  om  sy  dors  te  les  nie  (ge- 
kontrasteer  met  die  vroeëre  vol- 
kome  adekwaatheid  van  die  ,,volle 
bors”).  Die  betekenisonderskei- 
dinge  van  „dors”  verdien  ook 
meer  aandag. 

Raak  is  ook  die  aanduiding  van 
die  mate  waarop  die  gedig  steun 
op  sakekennis  (die  Bybelse  ge- 
gewens),  hoewel  dit  — met  meer 
omslagtigheid  — ook  geargumen- 
teer  kan  word  dat  die  eiename 
binne  dieselfde  konteks  die  nodige 
objektiewe  situasionele  ko-leksi- 
kale  momente  verskaf,  dat  ons 
m.a.w.  binne  die  Afrikaanse  taal- 
skat-  en  sisteem  daardie  kennis 
kan  aanneem  as  linguïsties  gegee. 
Of  die  ironiese  kleur  en  die  „emo- 
tional  detatchment”  (origens  heel- 
temal  juis  gesien)  taalkimdig  ver- 
antwoord  kan  word,  is  ’n  moei- 
liker  vraag. 

Dit  bring  ons  tot  die  lastige 
vraag  van  die  aan-  of  afwesig- 
heid  van  ’n  waarde-oordeel.  Die 
skrywer  besluit  dat  „elke  onder- 
deel  daarin  onweglaatbaar,  onver- 
vangbaar  en  onverskuifbaar  op 
mekaar  afgestem,  die  geheel  vol- 
kome  selfgenoegsaam  binne  die 
klimaat  van  ons  beskawing”  is. 
M.i.  het  die  skrywer  vooraf  as 
hipotese  gestel  dat  hy  wel  met  ’n 
gedig  te  make  het  en  is  hierdie 
aanhaling  sy  wyse  van  sê:  hierdie 
taalgebruiksgeval  is  ’n  gedig, 
want  elke  waarneming  het  die 
selfgenoegsaamheid,  die  integra- 
sie  van  alle  bestanddele  bevestig. 
Dit  is  geen  beswaar  nie.  Ek  meen 

egter  dat  sy  definisie  van  ’n  ge- 
dig  — alhoewel  die  juiste  termi- 
nologie  en  teoretiese  fundering 
nog  op  hom  laat  wag  — aanvaar- 
baar  is  vir  die  letterkundige. 
Maar  ook  dat  daardeur  ’n  waar- 
de-oordeel  inbegrepe  is.  As  hy 
bv.  gevind  het  dat  sê  een  van 
die  aanspreekvorme  nie  so  haar- 
fyn  „gepas”  het  binne  die  patroon 
van  die  geheel  nie,  sou  hy  dan 
gesê  het  dat  hier  geen  gedig  is 
nie?  Eerder  tog  dat  dit  ’n  onvol- 
maakte  gedig  is ! As  alles  of  byna 
alles  „sluit,”  dan  het  ons  tog  ’n 
goeie  gedig?  ’n  Waardelose  gedig 
is  myns  insiens  ’n  contradictio  in 
terminis,  want  die  waarde  van 
die  letterkundige  werk  is  sy 
graad  van  suiwerheid  (in  die 
eerste  instansie)  en  as  hy  letter- 
kundig  waardeloos  is,  is  hy  geen 
letterkunde  meer  nie.  Om  te  sê 
die  „aestetisch  oordeel  is  altijd 
een  bekentenis  van  het  oordelend 
Subject  over  zijn  verhouding  tot 
het  beoordeeld  Object”  en  dit  dan 
as  die  estetiese  waardebepaling 
te  reken,  is  darem  te  naief. 

Die  primêre  (hoewel  rne  die 
enigste)  taal  van  die  letterkun- 
dige  kritiek  is  om  aan  te  toon  dat 
letterkimdige  integrasie  plaasge- 
vind  het,  hoe  en  in  hoeverre  dit 
plaasgevind  het.  Hiervan  is  die 
onderhawige  werk  ’n  baie  mooi 
voorbeeld  en  daarom  wil  ek  nie 
toestem  om  dit  „stilistiek  op  lin- 
guïstiese  grondslag”  te  noem  nie. 

E.  LINDENBERG 

21  — Jan  Sebastian  Rabie.  (A. 

A.  Balkema,  Kaapstad/Amster- 

dam). 

Hierdie  skrywer  het  reeds,  voor- 
dat  hy  na  die  buiteland  gegaan 
het  vir  ’n  jarelange  verblyf  op  die 
vasteland  van  Europa  en  veral  in 
Parys,  letterkundige  werk  ge- 
lewer,  maar  hierdie  bundel  sketse 
is  in  iedere  opsig  verrassend  en 


nuut.  Dit  is  van  ’n  uitstekende 
inleiding  deur  Uys  Krige  voor- 
sien,  waarin  hy  ’n  suiwer  ontle- 
ding  van  en  beskouing  oor  die 
sketse  wat  in  die  bundel  opge- 
neem  is,  gee.  En  as  ’n  mens  die 
sketse  self  deurlees,  besef  jy  dat 
Uys  Krige  reg  het  waar  hy  ver- 
klaar  dat  dit  eintlik  meer  in  die 
vorm  van  die  Franse  Poême  en 
prose  soos  dit  deur  verskeie  mo- 
derne  Franse  digters  beoefen  is, 
beklee  is.  Uys  Krige  beskryf  die 
poême  en  prose  soos  volg: 

„Byna  altyd  is  dit  ’n  vinnige, 
vurige  vertolking  van  ’n  enkele 
stemming  of  siening,  of  van  ’n 
enkele  gevoel  of  gewaarwording; 
en  as  dié  siening,  gevoel  of  ge- 
waarwording  meervoudig  word, 
het  dit  tog  ’n  sekere  beperktheid 
of  ingeslotenheid  en  ’n  liriese  in- 
slag  wat  meer  aan  die  gedig  laat 
dink  as  die  skets  of  verhaal.” 

Om  bogenoemde  rede  is  dit 
moeilik  om  al  die  stukke  in  hier- 
die  bundel  in  een  kategorie  te  wil 
plaas.  Dit  is  nie  suiwer  impres- 
sionistiese  sketse  nie,  en  daar  is 
ook  nie  een  wat  as  ’n  voldrae 
kortverhaal  beskou  kan  word  nie. 
Dit  is  meer  soos  ’n  sterk  kristal- 
lisering  van  ’n  idee  wat  dikwels 
sonder  enige  bekleding  in  ’n  ek- 
spressionistiese  vorm  weergegee 
word.  In  hierdie  opsig  is  dit  iets 
nuuts  in  Afrikaans.  In  die  geval 
van  baie  van  die  sketse  laat  die 
werk  trouens  ’n  eksperimentele 
indruk.  Die  gehalte  is  ook  nie 
deurgaans  dieselfde  nie.  In  ’n 
paar  gevalle  grens  die  sketse  na 
my  mening  aan  die  surrealistiese 
soos  in  die  geval  van  Drie  Kaal- 
koppe  eet  tesame.  Die  uitbeelding 
van  die  vratige  is  in  hierdie  geval 
afskuwekkend  en  wek  die  indruk 
van  ’n  aaklige  nagmerrie. 

In  die  beste  sketse  is  daar  tel- 
kens  ’n  deurlopende  idee  wat  in 
die  verskillende  uitbeeldinge  ver- 

vat  is:  Die  verantwoordelikheid 
van  die  lede  van  die  mensdom 
teenoor  mekaar.  Veral  Die  Man 
met  die  Swaar  Been,  Droogte,  e.a. 
vertolk  hierdie  idee.  In  die  ge- 
noemde  sketse  het  Rabie  werklik 
’n  hoogtepunt  bereik,  veral  sover 
dit  die  suiwer,  kernagtige  styl 
en  die  beeldingsvermoë  betref. 
Soos  daar  uit  die  verduideliking 
van  die  begrip  poême  en  prose 
deur  Uys  Krige  gesien  kan  word, 
is  dit  veral  die  beeld,  en  die  evo- 
katiewe  krag  van  die  woord  wat 
die  kunstenaar  ten  volle  sal  moet 
gebruik.  In  hierdie  opsig  is  daar 
natuurlik  sterk  ooreenkoms  met 
die  poësie.  In  bogenoemde  twee 
sketse  veral,  maar  in  ander  ook 
soos  byvoorbeeld  Gondel-deuntjie 
en  Skelle  modder  word  daar  van 
die  suggestiewe  mag  van  die 
beeld  gebruik  gemaak  om  dinge 
wat  soms  anderkant  die  begrip 
lê,  aan  te  roer.  In  besonder  in  die 
skets  Droogte  bemerk  ons  ’n  ge- 
ladenheid  in  iedere  sin  wat  die 
onheilspellende  inhou,  en  ook  die 
uiters  tragiese.  Waar  die  witman 
en  die  swartman  aan  ’n  huis  bou 
om  van  die  droogte  weg  te  kom 
(ook  in  dié  woord  lê  daar  diep 
betekenis)  is  daar  grepies  wat  die 
verhouding  tussen  die  rasse  sug- 
gereer,  en  dan  kom  daar  ’n  greep 
soos  die  volgende:  Die  witman  sê: 
„Jou  voorouers  is  dood.  Dis  tyd 
dat  jy  hulle  vergeet.” 

Swyend  kyk  die  swartman  hom 
aan  met  oë  wat  antwoord:  ,,Jou 
voorouers  is  ook  dood.  Ons  is 
alleen  hier.” 

Daar  is  talryke  verdere  voor- 
beelde  in  hierdie  skets,  soos  ook 
in  die  ander  wat  die  trefkrag  van 
Rabie  se  kuns  toon.  Veral  opval- 
lend  is  die  eenvoud  wat  die  strewe 
van  die  groot  kunstenaar  is.  Hy 
het  die  kuns  bemeester  om  nie  te 
veel  te  sê,  en  daardeur  hierdie 


besonder  moeilike  en  aantreklike 
kunsvorm  geweld  aan  te  doen  nie. 

Vir  lesers  van  die  Tydskrif  vir 
Letterkunde  is  Rabie  se  werk  nie 
onbekend  nie,  want  ’n  paar  van 
hierdie  mooi  sketse  het  reeds  in 
uitgawes  van  die  Tydskrif  ver- 
skyn.  Trouens,  toe  dit  geplaas  is, 
en  die  lesers  vir  die  eerste  keer 
met  dié  belowende  werk  kennis 
gemaak  het,  het  die  verwagting 
reeds  ontstaan  dat  daar  werk  van 
’n  hoë  gehalte  aan  die  kom  is. 
Dit  strek  die  Tydskrif  tot  eer 
dat  dit  hierdie  jong  skrywer  wat 
soveel  ingebore  talent  aan  die  dag 
lê,  die  geleentheid  gebied  het  om 
sy  nuwe  werk,  wat  van  ’n  hoog- 
staande  peil  is,  te  publiseer. 

M.  SOLZ 

DAGHREGISTER  GEHOUDEN 
BY  DEN  COOPMAN  JAN 
ANTHONISZ  VAN  RIE- 
BEECK.  Deel  II  1656-1658. 
Teksversorging  deur  Dr.  D.  B. 
Bosman.  Geskiedkundige  aan- 
tekeninge  deur  Dr.  H.  B.  Thom. 
Uitgawe  van  die  Van  Riebeeck- 
vereniging.  A.  A.  Balkema, 
Kaapstad  1955. 

Ter  geleentheid  van  die  300ste 
Van  Riebeeck-dag  het  die  Van 
Riebeeck-vereniging  ’n  goeie  daad 
verrig  deur  ’n  aanvang  te  maak 
met  ’n  deeglik  versorgde  herdruk 
van  ons  stigter  se  dagboek.  Met 
die  verskyning  van  Deel  II  wat 
die  tydvak  tot  1658  dek,  bly  nou 
nog  net  die  laaste  aantal  jare 
van  Van  Riebeeck  se  lewe  en 
werk  aan  die  Kaap  oor  vir  ’n 
volgende  deel.  Mens  wil  vertrou 
dat  die  taak  spoedig  afgerond  sal 
wees. 

A.  J.  COETZEE 

DIE  STERWENDE  STAD,  ro- 
man  deur  Anthonie  P.  Roux. 
Tafelberg-uitgewers,  Kaapstad 
1956. 

Die  skrywer  van  ’n  historiese  ro- 

man  is  baie  lankal  bevry  van  die 
noodsaak  om  ’n  ellelange  relaas 
te  gee  van  die  uitwendige,  poli- 
tieke  gebeurtenisse  wat  die  hoek- 
bakens  gevorm  het  van  die  tyd- 
vak  waarin  sy  verhaal  afspeel. 
Maar  met  hierdie  bevryding  van 
die  kunstenaar  uit  die  omklem- 
ming  van  die  geskiedenis,  is  daar 
nuwe,  hoër  eise  aan  hom  gestel, 
waardeur  die  verskil  tussen  die 
historiese  roman  en  die  moderne 
sielkundige  en  maatskaplike  ro- 
man  heeltemal  opgehef  is.  Wat 
lankal  van  die  skrywer  van  die 
historiese  roman  verwag  word,  is 
dat  hy  die  kultuur-  en  politieke 
geskiedenis  van  sy  tydvak  só  van 
binne  sal  ken  dat  hy  dit  met  ver- 
beelding  kan  herskep  op  sodanige 
wyse  dat  die  verhaal  as  vanself 
voortspruit  uit  die  gees  van  die 
tyd.  Tans  word  van  die  kunste- 
naar  verwag  dat  hy  egte  mense 
sal  beskryf  binne  die  raamwerk 
van  ’n  histories  vervloë  tydvak  — 
nie  egte  „modeme”  mense  nie, 
maar  mense  wat  kinders  van 
hulle  tyd  is,  mense  waarvan  die 
dade  en  die  gedagtewêreld  be- 
heer  word  deur  die  godsdienstige, 
maatskaplike,  ekonomiese  en 
staatkundige  opvattings  van  hulle 
eie  tyd. 

Anthonie  P.  Roux  het  blykbaar 
vir  hom  op  hoë  vlak  rekenskap 
gegee  van  wat  van  hom  verwag 
sal  word  as  hy  die  taak  aanpak 
om  die  stad-staat  Kartage  in  sy 
glorie  en  in  sy  ondergang  vir  ons 
te  teken.  Vir  ses  jaar  het  hy  hom 
gewy  aan  „navorsing”  i.v.m.  die 
lewe  in  Noord-Afrika  in  die  tyd 
toe  Hannibal  deur  Spanje  en  oor 
die  Alpe  Italië  binnegeval  en 
Rome  met  ondergang  bedreig  het. 
Roux  sien  Kartage  se  ondergang 
as  die  gevolg  van  korrupsie  in 
die  staatsbestuur  en  jaloesie  tus- 
sen  die  heersende  geslagte.  Om  sy 


siening  mee  te  deel,  maak  hy  ge- 
bruik  van  ’n  hele  weefsel  van  in- 
trige,  omkopery,  slagvelde  en 
oorloë,  en  om  daar  verhoogde 
prikkeling  aan  te  verleen,  bind 
hy  die  verskillende  drade  aan- 
mekaar  deur  middel  van  ’n  lief- 
desverhaal. 

Die  resultaat  is  ’n  goed  leesbare 
roman  met  min  opsetlike  geskie- 
denis,  heelwat  intrige  en  ’n  ruim 
mate  van  spanning  in. 

Waarin  die  skryvrer  egter  te 
kort  skiet,  is  dat  hy  nie  die  tyd- 
vak  laat  herleef  nie.  Die  mense 
is  nog  maar  mense  van  ons  tyd 
wat  in  hulle  drag  en  eetgewoon- 
tes  nie  eintlik  van  ons  eie  tyd 
verskil  nie.  So  weet  ons  byvoor- 
beeld  van  hulle  etes  net  dat  hulle 
vleis  en  ander  kos,  waaronder 
dadels,  eet,  maar  hoe  — sittende, 
staande  of  liggende  — dit  weet 
ons  nie.  Die  gevolg  van  hierdie 
gebrek  aan  herskeppende  verbeel- 
ding  is  dat  ons  Noord-Afrika 
deur  ’n  newel  sien  as  ’n  sande- 
rige  halfwoestyn  soos  tans.  Net 
soos  Raka  en  Green  Dolphin 
Country  afspeel  in  vae  denkbeel- 
dige  boekwêrelde  omdat  die  be- 
trokke  skrywers  nooit  met  eie  oë 
die  gebiede  aanskou  het  waaroor 
hulle  skryf  nie,  net  so  is  Kartage, 
die  sterwende  stad,  nie  veel  meer 
as  ’n  historiese  gegewe  op  die 
kim  van  ons  begripswêreld  nie. 

Daarmee  is  alles  egter  nie  ver- 
lore  nie.  Die  skrywer  kan  span- 
nend  vertel  en  die  behendige  han- 
tering  van  die  lotgevalle  van  die 
hoofpersone  hou  mens  se  belang- 
stelling  gaande  tot  aan  die  einde 
van  die  gebeurtenisse.  Met  meer 
ervaring  en  lewensrypheid  en  met 
’n  meer  verfynde  aanvoeling  van 
die  gees  van  ’n  tydvak,  behoort 
hierdie  jong  skrywer  nog  iets  te 
bereik. 

ABEL  COETZEE 

MASKERS  VAN  DIE  ERNS, 
deur  N.  P.  van  Wyk  Louw. 
(Afrikaanse  Pers-boekhandel, 
Johannesburg,  1956). 

Daar  is  weinig  onverantwoorde 
teorieë  in  dié  boek.  Die  skry- 
wer  is  ’n  vyand  van  die 
„slordige  uitdrukking  van  ons 
alledaagse  dink.”  Hy  skryf  onder- 
houdend,  soms  skerp,  oor  ’n  sui- 
werder  aanwending  van  begrippe 
soos  „oorspronklikheid,”  ,,self- 
made”  manne,  Van  Riebeeckdag 
as  feesdag  e.a.  In  die  wysgerige 
stukke  toon  die  skrywer  hom  ’n 
dinamiese  denker  wat  helderheid 
en  waarheid  soek  (kyk  bl.  43). 
Ander  stukke  is  vir  die  ,,gewone 
leser”  bedoel  (kyk  bl.  33),  en 
handel  oor  uiteenlopende  onder- 
werpe.  ’n  Paar  stukke  oor  die 
letterkunde  is  besonder  gedagte- 
prikkelend,  waaronder  een  van 
die  beste  m.i.  „’n  Myn-gedig  in 
die  Bybel”  is.  Die  mensbeelde, 
w.o.  „Oujaarsaand”  (bl.  52),  is 
„geselliger”  leesstof,  maar  oor 
die  algemeen  gee  hierdie  prosa- 
bundel  die  leser  ’n  oorwegend 
intellektuele  wêreldbeeld. 

C.  W.  HUDSON 

DIE  LAND  VAN  DIE  KOKER- 
BOOM,  deur  Fides  Loubser. 
(Afrikaanse  Pers-boekhandel, 
Johannesburg,  1956). 

Dit  is  ’n  boek  oor  die  topografie 
en  die  mense  van  die  Noordweste, 
en  is  in  die  vorm  van  briewe  van 
die  skryfster  in  Kakamas,  aan 
haar  ouers  in  die  Boland  geskryf. 
Die  eerste  gedeelte  is  in  ’n  ge- 
moedelike  geselstrant  vertel,  en 
die  stof  word  dan  ook  op  ’n  taam- 
lik  oppervlakkige  wyse  aange- 
bied.  Meer  onderhoudend  is  die 


briewe  oor  die  Gemsbok-wildre- 
servaat,  die  leefwyse  van  die 
mense  in  die  gebied,  die  presta- 
sies  van  enkele  pioniers,  en,  be- 
sonder  belangwekkend,  die  na- 
tuurskoon  van  die  verstoke  land- 
streek  met  sy  besonderse  aan- 
trekkingskrag. 

C.  W.  HUDSON 

MOOI  LOOP,  deur  G.  H.  Franz 

(Red.)  (Afrikaanse  Pers-boek- 

handel,  Johannesburg,  1956). 

G.  H.  Franz  het  ’n  inleiding  ge- 
skryf  tot  hierdie  bloemlesing  uit 
bekende  geskrifte  in  Afrikaans 
met  die  naturellelewe  as  tema. 
Sommige  stukke  is  volledige  ver- 
hale,  soos  bv.  Toon  van  den 
Heever  se  deurleefde  staaltjie  oor 
Outa  Sem,  ander  weer  is  uittrek- 
sels  uit  lang  verhale,  waaronder 
F.  A.  Venter  se  romantiese,  ge- 
voelige  beskrywing  van  Kolisile, 
P.  J.  Schoeman  se  vlot  vertelling 
van  ’n  krokodiljag,  Van  Bruggen 
se  hartseerskets  van  ’n  ou  naturel 
se  heengaan,  en  ’n  aangrypende 
stuk  uit  Jeug  deur  C.  M.  van  den 
Heever  oor  Outa  Frans  se  onge- 
luk  en  dood.  Die  boek  gee  ’n 
klein  deursneebeeld  van  prosa  oor 
die  Bantoe,  en  as  sodanig  is  dit 
klaarblyklik  gepubliseer  om  as 
voorgeskrewe  boek  in  die  skool 
te  dien. 

’n  Mens  wonder  wanneer  ons 
Afrikaanse  uitgewers  meer  aan- 
dag  aan  goeie  proeflees  gaan 
skenk  — ontsierings  soos  vret 
i.p.v.  vreet  op  bl.  11,  geen  i.p.v. 
gaan  op  bl.  16,  net  nou  i.p.v. 
netnou  op  bl.  19,  Ja  i.p.v.  Jy  op 
bl.  37,  en  talle  ander  doen  af- 
breuk  aan  ’n  goeie  indruk. 

C.  W.  HUDSON 

c\Jersekering 
vir  aimal 

Daar  is  ’n  Sanlam-polis  vir  u 
persoonlike  vereistes.  Raadpleeg 
u Sanlam-verteenwoordiger  of  die 
naaste  takkantoor—  hulle  is  spe- 
siaal  opgelei  om  u te  help. 


SANLAH 


DIE  GROOT  AFRIKAANSE 
LEWENSVERSEKERINGSMAATSKAPPY 

VANRIJN 

IN  DOSIES:  KURK,  ONGEKURK  EN  FILTER  DE  LUXE—  1/9  YIR  20,  3/11 


Die  tegniese  vaardigheid  van  die  ou  meesters  en  hulle  strewe  na 
die  beste  leef  voort  in  die  vervaardiging  van  Rembrandt 
VAN  RIJN  sigarette. 

Dit  is  gemaak  vir  diegene  wat  liewer  rook  vir  genot  as  bloot  uit 
gewoonte  . . . en  vir  wie  prys  sekondêr  is. 

Welke  ander  sigaret  u ookal  mag  rook,  weet  ons  dat  u meer 
genot  uit  VAN  RIJN  sal  kry.  Koop  gerus  vandag  ’n  pakkie 
VAN  RIJN. 


Maak  U keuse:-  VAN  RIJN 
kurk  in  wynrooi  ongekurk 
in  olyfgroen  en  filter  in 
roomkleurige  verpakking. 


V I R S0. 
VRFA  37* 


